text:
༄༅། །དབལ་ཤུལ་གསེར་རྟའི་དཔོན་རིག་འཛིན་དོན་འགྲུབ།
འགྲོ་བ་མིའི་སྤྱི་ཚོགས་ཀྱི་འཕེལ་རིམ་ཁྲོད་དར་རྒུད་སྣ་ཚོགས་ཤིག་བྱུང་དང་འབྱུང་གིན་པ་ནི་ཆོས་ཉིད་ཅིག་ཡིན་མོད། དེ་དག་ལས་ང་ཚོ་གངས་ཅན་པར་མཚོན་ན་ཕྱི་ལོའི་དུས་རབ་ཉི་ཤུ་བའི་དཀྱིལ་ཙམ་ནས་རྒྱ་དམར་སྲིད་གཞུང་གིས་ཆབ་དཔལ་རིག་གསུམ་མི་རིགས་དང་བཅས་པར་དྲག་པོས་གཏོར་བཅོམ་རབ་དང་རིམ་པ་བྱས་པའི་བརྒྱུད་རིམ་ནང་བོད་མི་ཁྲི་འབུམ་མང་བོ་དམར་གསོད་བཏང་བའི་ནང་ནས་བོད་བསྟན་སྲིད་ཀྱི་དོན་དུ་གཅེས་སྲོག་ཕུལ་བའི་སྔོན་གཤེགས་དཔའ་བོ་དབལ་ཤུལ་གསེར་རྟའི་དཔོན་བསྟན་འཛིན་མགོན་ནམ་རིག་འཛིན་དོན་འགྲུབ་ནི། ཆོས་ལྡན་བོད་ཀྱི་རྒྱལ་ཁབ་འདིར་དབུས་གཙང་ཆོས་ཀྱི་ཆོལ་ཁ། མདོ་སྟོད་མིའི་ཆོལ་ཁ། མདོ་སྨད་རྟའི་ཆོལ་ཁ་སྟེ་ཆོལ་ཁ་གསུམ་དུ་ཕྱེས་པའི་མདོ་སྨད་རྟའི་ཆོལ་ཁའི་ཁོངས་སུ་གཏོགས་པའི་དབལ་ཤུལ་གསེར་རྟ་རུ་བོད་རྒྱལ་ལོ་༢༠༤༣རབ་བྱུང་བཅོ་ལྔ་བའི་མེ་ཕོ་འབྲུག ཕྱི་ལོ་༡༩༡༦ལོར་ཡབ་དབལ་ཤུལ་སྐལ་བཟང་མགོན་དང་། ཡུམ་མ་བཟའ་ཨ་ཏ་གཉིས་ཀྱི་སྲས་སུ་འཁྲུངས།
ཁོང་གི་རིགས་རུས་ཀྱི་བྱུང་བ་ཟུར་ཙམ་བརྗོད་ན། མ་ཎི་བཀའ་འབུམ་སོགས་ལས་གསལ་བ་ལྟར་ཆོས་རྒྱལ་སྲོང་བཙན་སྒམ་པོའི་རྣམ་ཐར་དེ་ལ་མཛད་པ་ལོ་རྒྱུས་ཀྱི་སྐོར་དང་། གསུང་སྒྲོས་མན་ངག་གི་སྐོར་གཉིས་ལས་ཕྱི་མའི་སྐབས་སུ་བཤད་པ་ལྟར་སྤྲེའུ་བྱང་ཆུབ་སེམས་དཔས་འཕགས་པ་སྤྱན་རས་གཟིགས་ཀྱིས་ལུང་བསྟན་པ་ལྟར་རང་ཉིད་ཀྱི་ཚ་བུ་རིགས་བརྒྱུད་རྣམས། བསེ། དམུ། ལྡོང་། སྟོང་སྟེ་ཚན་པ་བཞིར་ཕྱེས་ནས་ཆོས་དང་ཟང་ཟིང་གིས་ཡུན་རིང་བོར་བསྐྱངས་པ་ལས་བར་སྐབས་ཤིག་ནས་རིགས་བཟང་ངན་གྱི་དབྱེ་བ་ཡང་བྱུང་བ་ན་རང་རང་གི་ལུས་་ངག་གི་བྱ་སྤྱོད་དང་བསམ་པའི་འཁྱེར་སོ་སོགས་ལ་བརྟགས་ནས་བསེ་ཁྱུང་སྦྲ། དམུ་ཚ་སྒ། ཨ་སྤོ་ལྡོང་། ཨ་ཐང་འབྲུ་ཞེས་བཏགས། དེ་དག་ལས་རིགས་དམན་པ་རྣམས་ལ་དབའ་ཡི་ཚན་དང་། ཟླ་ཡི་ཚན་གཉིས་སུ་ཕྱེས་ནས་བོད་མི་བུ་གདོང་དྲུག་བྱུང་བའི་ནང་ཚན་ལྡོང་གི་རུས་ལས་ཆད་པ་དང་། ལྡོང་དེ་ལ་ཡང་དཀར་བོ་ལྡོང་། ནག་པོ་ལྡོང་། ཁྲ་བོ་ལྡོང་། སྨུག་པོ་ལྡོང་སྟེ་བཞིར་བྱུང་བའི་སྨུག་པོ་ལྡོང་གི་རིགས་རུས་སུ་གཏོགས། ལྡོང་གི་རིགས་རུས་སུ་ཤུལ་ཆེན་བཅོ་བརྒྱད་ཡོད་པ་ལས་དང་བོ་དབལ་ཤུལ་གྱི་རིགས་ཡིན་ལ། དེ་ཡང་དབལ་ཤུལ་ཞེས་པའི་ཐ་སྙད་དང་བོ་འདོགས་ས་དེ་ལྡོང་དབལ་སེ་སྐྱབས་ཡིན་པ་ལོ་རྒྱུས་སུ་གསལ་བས་དེ་དང་། དེ་ནས་དབལ་ཆུ་སྐྱབས། དབལ་ཤུལ་ཕུར་བ་སྐྱབས་སམ། ལྡོང་མི་ནག་ཀུ་ཀུ་ར་སྐད། མི་ནག་གི་སྲས་གེ་ལུ། གེ་ལུ་ལ་སྲས་གེ་རྩེ། གེ་འཕན། གེ་རྒྱལ། བནྡེ་སྐབས་དང་བཞི། བནྡེ་སྐྱབས་ཀྱི་སྲས་དབལ་ཤུལ་གཡང་དྲུང་དབང་། དེ་ནས་དབལ་ཤུལ་གཤེན་རབ་འཕན། གཤེན་རབ་འཕན་གྱི་སྲས་ཆེ་བ་དབལ་ཤུལ་ཁྲོ་ཁོ་དང་། འབྲིང་བ་བན་ཞར། ཆུང་བ་བཀྲ་ཡག་དང་གསུམ། འབྲིང་བ་བན་ཞར་གྱི་སྲས་དབལ་ཤུལ་སྟག་ལྷ་སྐྱབས། སྟག་ལྷ་སྐྱབས་ཀྱི་སྲས་ཆེ་བ་དབལ་ཤུལ་སྟག་ལྷ་འཕན་དང་། ཆུང་བ་འབུམ་ཕྱུག་རྒྱལ་གཉིས། དབལ་ཤུལ་འབུམ་ཕྱུག་རྒྱལ་གྱི་སྲས་ཆེ་བ་དབལ་ཤུལ་བླ་མ་རྒྱལ་དང་། ཆུང་བ་སངས་རྒྱས་འབུམ་གཉིས་ཡིན། བླ་མ་རྒྱལ་གྱི་སྲས་དབལ་ཤུལ་བླ་མ་སྐྱབས། བླ་མ་སྐྱབས་ལ་སྲས་དབལ་ཤུལ་ཤཱཀྱ་ཐར་སོགས་སྤུན་བདུན་ཡོད།
ཤཱཀྱ་ཐར་གྱི་སྲས་དབལ་ཤུལ་རྟ་མགྲིན་ཡག དེའི་སྲས་དབལ་ཤུལ་མགོན་ལི། དེའི་སྲས་དབལ་ཤུལ་རབ་བརྟན། དེའི་སྲས་དབལ་ཤུལ་དབང་ཆེན་དང་། དཀའ་ཐུབ་གཉིས། དབང་ཆེན་གྱི་སྲས་དབལ་ཤུལ་བསོད་ནམས་རྡོ་རྗེ་དང་། དབལ་ཤུལ་མགོན་རྡོར་གཉིས་ཡིན། མགོན་རྡོར་གྱི་སྲས་དབལ་ཤུལ་བཀའ་སྡོད་མགོན་པོ། དེའི་སྲས་དབལ་ཤུལ་སྐལ་བཟང་མགོན། དེའི་སྲས་ནི་སྐབས་འདིར་ངོ་སྤྲོད་བྱེད་རྒྱུའི་མི་སྣ་གཙོ་བོ་དབལ་ཤུལ་རིག་འཛིན་དོན་འགྲུབ་ཡིན་ལ། ཁོང་གི་སྲས་ཆེ་བ་དབལ་ཤུལ་ཚེ་སྒྲུབ་མགོན་དང་། ཆུང་བ་ཡེ་ཤེས་རྡོ་རྗེ་གཉིས་ད་ལྟ་སྐུ་འཚོ་བཞུགས་སུ་མཆིས། ལྡོང་མི་ནག་ཀུ་ཀུ་ར་སྐད་ནས་ད་བར་མི་ལོ་༩༠༠ ཡས་མས་སོང་བར་(གསེར་ཐལ་གྱི་ལོ་རྒྱུས་དང་སྲོལ་རྒྱུན་)ཤོག་གྲངས་༢༡ པར་གསལ།
དཔོན་རིག་འཛིན་དོན་འགྲུབ་ནི་དབལ་ཤུལ་གསེར་རྟ་ལ་འབྲོག་སྦྲ་ནག་ཅན་ལ་ཁྲི་སྡེ་གཅིག རོང་ཤིང་སྒོ་ཅན་ལ་ཁྲི་སྡེ་གཅིག་བཅས་ཁྲི་སྡེ་གཉིས་ཀྱི་བདག་དབང་ཆ་ཚང་ཡོད་མཁན་དེ་ཡིན། དབལ་ཤུལ་གསེར་རྟའི་དཔོན་རབས་རིམ་བྱོན་ཚོས་མི་ལོ་བརྒྱ་ཕྲག་མང་བོའི་རིང་གསེར་རྟའི་དཔོན་ས་བཟུང་ཡོད་ཀྱང་སྤྱི་ཚོགས་རྙིང་བའི་དཔོན་པོ་རེ་ཟུང་ལྟར་རང་གི་འབངས་མི་ལ་ཚད་ལས་བརྒལ་བའི་ཁྲིམས་ལུགས་དང་། ལྐོག་ཟ་རུལ་སུངས། ཁྲལ་འུ་ལག་བསྡུ་བ་སོགས་ནམ་ཡང་བྱས་མྱོང་མེད་ལ་འབངས་མི་ཚོའི་ངོས་ནས་ཀྱང་བླ་དཔོན་གཅིག་ཆོག་གི་འདུ་ཤེས་བཟུང་ནས་མཇལ་ཁ་ཞུ་བ་དང་། མོ་འདེབས་པ་སོགས་དཔོན་འབངས་ཕན་ཚུན་མཛའ་ཞིང་མཐུན་པའི་ངང་ནས་རྒྱལ་སྲིད་ཐབས་ཀྱིས་བཟུང་ཞིང་སྡེ་འབངས་བརྩེ་བས་བསྐྱངས་པའི་ཉེར་ལེན་ལས་རྗེ་ཡི་ཆབ་སྲིད་ཀྱང་ཡུན་རིང་དུ་བརྟན་པ་བྱུང་བ་སོགས་མཁས་དབང་ནམ་མཁའི་ནོར་བུའི་(བྱང་འབྲོག་གི་ལམ་ཡིག་)ལག་བྲིས་མ་ཤོག་གྲངས་༢༦སོགས་སུ་གསལ་བ་ལྟར་ཡིན། རྫ་དཔལ་སྤྲུལ་ཆོས་ཀྱི་རྒྱལ་བོའི་གསུང་ལས། དཔོན་མེད་ན་སྡེ་འབངས་སུ་ཡིས་སྐྱོབས། །འབངས་མེད་ན་རྒྱལ་བོ་སུ་ལ་བྱེད། །དཔོན་དྲང་ན་སྡེ་འབངས་སྐྱིད་ཅིང་བཙན། །འབངས་རྒྱས་ན་རྒྱལ་བོའི་རྒྱན་དེ་ཡིན། །ཞེས་གསུངས་པ་ལྟར་དབལ་ཤུལ་དཔོན་རིག་འཛིན་དོན་འགྲུབ་ཀྱིས་གཙོས་པའི་དཔོན་རབས་རིམ་བྱོན་ཚོའི་བཀའ་དྲིན་ལས་གསེར་རྟའི་ཡུལ་མི་ཚོ་ལོ་ངོ་བརྒྱ་ཕྲག་མང་བོའི་རིང་བདེ་སྐྱིད་ཀྱི་འཚོ་བ་ལ་རོལ་ཐུབ་པ་བྱུང་ཡོད་ཀྱང་ཕྱི་ལོ་༡༩༥༠ ཡས་མས་ནས་རྒྱ་ནག་དམར་བོའི་སྲིད་གཞུང་གིས་བོད་ས་ཡོངས་རྫོགས་ཧམ་ཟོས་བྱེད་པའི་སྦྱོར་བ་དངོས་སུ་བརྩམས་པ་དང་གཅིག་མཚུངས་ཀྱིས་དབལ་ཤུལ་གསེར་རྟའི་དཔོན་པོ་རིག་འཛིན་དོན་གྲུབ་ལ་རྒྱ་ནང་དུ་ཡོང་དགོས་པ་དང་། རྒྱ་བོད་དབར་འབྲེལ་ལམ་འཛིན་དགོས་པ། ཟླ་ཕོགས་དང་། གོ་ས་སྤྲོད་རྒྱུ་ཡིན་ཚུལ་སོགས་ཐབས་ཤེས་ཡོད་རྒུ་རྩལ་སྤྲུག་གིས་མགོ་སྐོར་བསླུ་བྲིད་གཏོང་ཐབས་བྱས་ཀྱང་སྐབས་དེར་དབལ་ཤུལ་དབོན་པོ་རིག་འཛིན་དོན་འགྲུབ་ཀྱིས་ང་ལ་ཟླ་ཕོགས་མི་དགོས་ལ་གོ་ས་ཡང་མི་དགོས། ང་རྒྱ་ནང་ལ་ཡོང་དགོས་དོན་ཡང་མེད། ཁྱེད་ཅག་རྒྱའི་དཔོན་པོ་དང་དམག་མི་ཚོ་ཡང་དབལ་ཤུལ་གསེར་རྟའི་ས་ཆར་ཡོང་དགོས་དོན་མེད། ང་ཚོ་རང་རང་ས་ནས་བསྡད་ན་ཡག་གི་རེད་ཅེས་མཐའ་གཅིག་ཏུ་རྒྱ་དམག་འགོག་ཐབས་ལ་བརྩོན་ཀྱང་གནས་སྟངས་ལོ་རེ་ལས་ཇེ་སྡུག་ཏུ་སོང་བ་དང་། རྒྱ་དམག་ཇེ་མང་དང་དམག་གི་ཅ་ལག་དབོར་འདྲེན་བྱེད་ཤུགས་ཆེ་རུ་བཏང་བ་མ་ཟད། གསེར་རྒོད་རྒན་ཐང་(དེང་སྐབས་གསེར་རྟ་རྫོང་ཡོད་ས་དེ་ཡིན།)དུ་རྒྱ་སྒར་ཞིག་བཙུགས་པ་དང་། མངོན་གསལ་དོད་པོ་མིན་པའི་སྒོ་ནས་ས་བྲུས་ཏེ་དམག་གི་འཐབ་ར་བཟོ་བ་དང་། ལག་འབམ་དང་མེ་སྒྱོགས་ཕོན་ཆེན་དབོར་འདྲེན་བྱེད་པ་སོགས་གནས་ཚུལ་ཆེས་ཛ་དྲག་ཏུ་གྱུར་པ་དང། སྐབས་གཅིག་ལ་དབལ་ཤུལ་དཔོན་རིག་འཛིན་དོན་འགྲུབ་རྒྱའི་དམག་སྒར་སྟེང་དངོས་སུ་ཕེབས་ནས་རྒྱ་དམག་འདིར་འདུག་མི་ཆོག་པ་དང་། ཁོང་ལ་ཕོགས་དང་གོ་ས་མི་དགོས་པ་དང་། ཁྱེད་ཚོས་མུ་མཐུད་ནས་འདི་ལྟར་བྱས་ན་ང་ཚོའི་དབར་གནས་ཚུལ་ཛ་དྲག་འབྱུང་རྒྱུ་ཡིན་ཚུལ་སོགས་ཀྱི་གཏམ་རྔམ་ཟིལ་ཅན་མང་བོ་བཤད་དེ་རྒྱ་དཔོན་ཚོ་ཅི་བྱ་གཏོལ་མེད་དུ་གྱུར་ནས་སྙིང་འདར་དགོས་པ་བཟོས་ཡོད།
དེ་ལྟར་དམར་གཞུང་གིས་རྒྱུན་དུ་དབལ་ཤུལ་དཔོན་རིག་འཛིན་དོན་འགྲུབ་མགོ་སྐོར་བསླུ་བྲིད་གཏོང་ཐབས་བྱེད་མུས་ཡིན་པ་ལྟར། ཕྱི་ལོ་༡༩༥༧མེ་བྱ་ལོའི་ལོ་སར་གྱི་སྔོན་ཙམ་ལ་དབལ་ཤུལ་དཔོན་ཚང་གི་རུ་ཐོག་ཏུ་མི་མངགས་ནས་ཁྱོད་ད་ཐེངས་དམག་སྒར་ཡོད་སར་ཤོག་དང་ང་ཚོས་མཉམ་དུ་ལོ་སར་སྐྱིད་པོ་ཞིག་བྱེད་དགོས། གལ་སྲིད་ཁྱོད་དམག་སྒར་ཡོད་སར་ཡོང་མི་ཐུབ་ན་ང་ཚོ་ལོ་སྐལ་སྐྱེལ་སར་ཡོང་རྒྱུ་ཡིན་ཞེས་གཡོ་གཏམ་ཞི་འཇམ་སྣ་ཚོགས་ཤིག་བཤད་ཀྱང་དབལ་ཤུལ་དཔོན་པོ་དམག་སྒར་སྟེང་དུ་འགྲོ་བ་ཕར་ཟད། ང་ལ་ཁྱོད་ཚོ་དང་མཉམ་དུ་ལོ་སར་བཟའ་རྒྱུའི་འདོད་པ་མེད། གལ་སྲིད་ཁྱོད་ཚོ་ང་ཡོད་སར་ཡོང་འདོད་ན་ཤོག་དང་གྲ་སྒྲིག་ཨང་གསར་བྱས་ཡོད་ཅེས་ལན་བསྐུར་འདུག ཁོ་ཚོས་དབལ་ཤུལ་དཔོན་རྒྱའི་དམག་སྒར་སྟེང་དུ་ལོ་སར་ལ་མགྲོན་འབོད་བྱེད་པ་དེ་ནི་མགོ་སྐོར་བཏང་ནས་འཛིན་བཟུང་བྱེད་འདོད་པ་དང་། རུ་ཐོག་ཏུ་ལོ་སར་སྐྱེལ་སར་ཡོང་དགོས་པར་བཤད་པ་དེ་ཡང་མགོ་མ་བཏགས་ན་དམག་གིས་དྲག་གནོན་བྱེད་རྒྱུ་ཡིན་པའི་བརྡ་བཏང་བ་ལས་དབལ་ཤུལ་དཔོན་ལ་ཆེ་མཐོང་བཞག་པའམ་ཤ་ཚ་བ་ག་ལ་ཡིན། དེ་ནས་དམར་གཞུང་གིས་དབལ་ཤུལ་དབོན་བསླུ་བྲིད་བྱས་ནས་མགོ་སྐོར་གཏོང་མི་ཐུབ་པ་ཐག་ཆོད་ནས་ལོ་དེའི་ལོ་སར་ཚེས་པ་གསུམ་ཉིན་དབལ་ཤུལ་དཔོན་ཚང་རྒྱ་དམག་སྟོང་ཕྲག་ཁ་ཤས་ཀྱིས་ཕྱོགས་གསུམ་ནས་བསྐོར་ཏེ་ཉིན་མཚན་གསུམ་རིང་མེ་སྒྱོགས་དང་མེ་མདའ་བརྒྱབ་སྟེ་མི་རྒྱུ་ཟོག་གསུམ་ལ་གྲོང་གུད་ཚབ་ཆེན་བྱུང་ཡང་སྐབས་དེར་དབལ་ཤུལ་དཔོན་པོ་ལ་སྐྱོན་གང་ཡང་བྱུང་མེད། ཉིན་འདི་ནས་བཟུང་དབལ་ཤུལ་གསེར་རྟའི་ཡུལ་གྱི་ཁྲི་བཞི་ཁ་སྡོང་གི་དམག་འཁྲུག་ཟེར་བ་དེ་དངོས་སུ་འགོ་བཙུགས་པ་ཡིན།
དེ་ནས་དཔོན་ཚང་གི་རུ་ཐོག་ལ་རྒྱ་དམག་གིས་ཚུལ་རྒོལ་བྱས་པ་དང་། གསེར་རྟ་ཆུ་སྟོད་སྨད་ཀྱི་ཚོ་དཔོན་རང་རང་གི་དཔུང་དམག་རྣམས་ཁྲིད་ནས་དཔོན་ཚང་ཡོད་སར་མྱུར་དུ་འདུ་དགོས་ཚུལ་གྱི་བརྡ་ལན་ཕྱོགས་གང་སར་འབྱོར་བ་ན་ཚེས་བཞིའི་ཉིན་ནས་གསེར་རྟ་ཆུ་སྟོད་ཕྱོགས་ཀྱི་ཚོ་བ་མང་བོ་རིམ་བཞིན་འདུས་པ་དང་། གསེར་རྟ་ཆུ་སྨད་ཕྱོགས་ནས་ཀྱང་དེ་བཞིན་ཚོ་དཔོན་ཁག་གཅིག་གིས་རང་རང་གི་དཔུང་དམག་རྣམས་ཁྲིད་ནས་འབྱོར་ཡོད་ཀྱང་སྐབས་དེར་ཕལ་ཆེར་བོད་དམག་སུམ་སྟོང་ཙམ་ལས་འཛོམས་ཐུབ་མེད། ཚེས་ལྔ་ཉིན་དབལ་ཤུལ་རིག་འཛིན་དོན་འགྲུབ་ཀྱིས་ཚོགས་འདུ་ཞིག་འཚོགས་ཏེ་ཚེས་བཅོ་ལྔ་ཚུན་ཆད་ལ་གསེར་རྟ་ཆུ་སྟོད་སྨད་གཉིས་ཀྱི་དམག་ཡོངས་རྫོགས་འཛོམས་ནས་རྒྱ་དམག་ལ་ཕལ་རྒོལ་བྱེད་རྒྱུ་ཡིན་པའི་གསལ་བསྒྲགས་བྱས། འོན་ཀྱང་ཚེས་བཅོ་ལྔ་ལ་འཛོམས་མ་ཐུབ་ཀྱང་ཚེས་ཉེར་གཉིས་ཙམ་ལ་དབལ་ཤུལ་གསེར་རྟའི་དམག་ཕལ་ཆེ་བ་འཛོམས་འདུག དབལ་ཤུལ་དབོན་རིག་འཛིན་དོན་འགྲུབ་ཀྱིས་སྡོང་རའི་མཆན་ལུང་(གསེར་མགོན་པོ་འབྲོང་རི་དང་ཁད་ཉེ་བའི་ལུང་བ་ཞིག)སྟོད་དུ་ཚོ་དཔོན་རྣམས་ཚོགས་འདུ་བསྐོངས་ཏེ་ཁོང་གིས་གསུང་དོན། གཡས་གཡོན་གྱི་ས་ཆ་མང་བོས་འཛིངས་ཡོད་པ་རེད། དེ་དག་ཕལ་ཆེ་བའི་མགོ་བླངས་ཚར་བ་རེད། ད་ང་ཚོས་མུ་མཐུད་ནས་འཛིང་དགོས་པས་ཐོག་མར་གསེར་རྟའི་ཚོ་བ་སོ་སོའི་དམག་རྣམས་ས་ཆ་བགོས་བྱས་ནས་རྒྱའི་དམག་སྒར་བསྐོར་ཏེ་འཛིང་རྒྱུ་བྱས་ན་ལེགས་ཚུལ་གསུངས་པར། བོ་ཆུང་འཇིགས་བློ་ཟེར་བའི་ཚོ་དཔོན་ཞིག་ཡོད་པ་དེས་ད་ང་ཚོར་མདའ་ཡང་ཉུང་ཉུང་རེད། རྒྱ་དམག་ཉིན་རེ་ལས་མང་དུ་འགྲོ་བཞིན་འདུག་པས་ཡུན་རིང་ལ་ཁུངས་འཁྱོལ་ཐབས་དཀའ་བས་དེ་ལས་དབལ་ཤུལ་དཔོན་རིག་འཛིན་དོན་འགྲུབ་ཀྱིས་གསེར་རྟ་ཆུ་སྟོད་མའི་དམག་འགོ་འཁྲིད་རྒྱུ་གྱིས། དབལ་ཤུལ་རྩང་སྨད་ལྕགས་སྲས་དཔོན་པོ་ཚེ་དབང་རྣམ་རྒྱལ་གྱིས་གསེར་རྟ་ཆུ་སྨད་མའི་དམག་མགོ་འཁྲིད་རྒྱུ་གྱིས་དང་ང་ཚོས་ཉི་མ་གཅིག་ལ་རྒྱའི་དམག་སྒར་སྟེང་ལ་ཕར་རྒོལ་བྱས་ནས་དམེ་ནག་ཁྲག་གི་འཁོར་ལོ་བསྐོར་ནས་བློ་བདེ་ནི་ཞིག་འཛིང་རྒྱུ་བྱེད། སྐབས་དེར་མི་གང་མང་ཞིག་གི་སྲོག་འཆོར་ངེས་ཡིན།
ཐུག་ས་ནི་རྒྱ་གུང་ཁྲན་རེད། དགྲ་ལ་ཐུག་ན་གང་བཟང་འཆི་རྒྱུ་རེད། མུ་གེ་བྱུང་ན་གང་ངན་འཆི་རྒྱུ་རེད། དེ་ནས་དཔོན་པོ་རྣམ་པ་གཉིས་རྒྱལ་ཁམས་གཞན་ཞིག་ལ་སྐྱབས་བཅོལ་རེ་ལ་འགྲོ་ཨེ་ཐུབ་བལྟས་ན་བཟང་ཚོད་འདུག གཞན་ཐབས་ཤེས་མི་འདུག་ཟེར། མགོ་ལོག་ཁག་གསུམ་ལས་མགོ་ལོག་དབང་ཆེན་འབུམ་ཚང་གི་དཔོན་པོ་དབལ་ཤུལ་བསོད་ནམས་མགོན་གྱི་སྲས་དབལ་ཤུལ་ཆོས་སྐྱོང་མགོན་ཡང་སྐབས་དེར་ཕེབས་ཡོད་པ་དང་། ཁོང་གིས་ང་ཚོས་དཔོན་པོ་ཚང་གིས་གསུངས་པ་བཞིན་རྒྱང་སྐོར་བྱས་ནས་མེ་མདས་འཛིང་རྒྱུ་བྱས་ན་ཕལ་ཆེར་རྒྱ་དམག་གི་ས་འཕུད་ཐུབ་རྒྱུ་རེད། གལ་སྲིད་མ་ཐུབ་ཀྱང་ང་ཚོས་དེ་ལྟར་གླེན་རྒྱུགས་བྱས་ན་ཕན་ཐོགས་གང་ཡང་མེད། མི་མང་བོའི་ཚེ་སྲོག་འཆོར་གི་རེད། ཅུང་ཙམ་བསྒུག་ན་གོ་རྒྱུ་ཤེས་རྒྱུ་རེ་ཡོད་ཚོད་རེད། གཅིག་བྱས་ན་ལམ་ཁ་གཞན་རེ་ཡང་འབྱུང་སྲིད། སྔ་གཞུག་ལ་བལྟས་ནས་ལས་ཀ་བྱས་ན་ཡག་གི་རེད་ཅེས་གསུངས། དེ་ལྟར་དཔོན་བློན་ཚོས་གྲོས་སྡུར་གང་མང་བྱས་པའི་མཐར་དབལ་ཤུལ་དཔོན་རིག་འཛིན་དོན་འགྲུབ་ཀྱིས་གསུངས་པ་བཞིན་ཚོ་བ་སོ་སོར་ས་ཆ་བགོས་ནས་རྒྱང་རིང་ནས་མེ་མདས་འཛིང་རྒྱུ་ཐག་བཅད། དབལ་ཤུལ་དབོན་རིག་འཛིན་དོན་འགྲུབ་ཀྱིས་མགོ་ཁྲིད་དེ་ཚོ་དམག་སོ་སོས་རང་རང་གི་ས་བཟུང་ནས་ཕྱོགས་བཞི་མཚམས་བརྒྱད་ནས་རྒྱའི་དམག་སྒར་བསྐོར་ཏེ་ཟླ་བ་གཅིག་གི་རིང་དམག་འཁྲུག་བྱས་ཀྱང་ཕན་ཚུན་ལ་ཧ་ཅང་གི་ཤི་རྨས་མང་བོ་ཐེབས་མེད། བ་རི་ཟླ་བ་ཚེ་རིང་གིས་བརྩམས་ཤིང་ཕྱི་ལོ་༢༠༠༧ ལོར་དཔར་བསྐྲུན་བྱས་པའི་(ཟུངས་ཁྲག་དྲོན་མོ་གངས་ཅན་ལྗོངས་སུ་མཆོད།)ཅེས་པའི་སྟོད་ཆ་ཤོག་གྲངས་༡༨༠ བར། བྲག་མགོ་དང་ཐག་ཉེ་བའིི་དབལ་ཤུལ་གཙང་སྟོད་དང་གཙང་སྨད། ལི་རྫོང་ཆོས་གཞིས། ལི་ཁོག གཡུ་ཁོག་སོགས་ཚང་མར་རྒྱ་རྒོལ་དམགས་དཔུང་བཙུགས་ཡོད། ཅེས་བཤད་པ་ལྟར་གསེར་རྟ་དཔོན་པོས་རང་ཁོངས་ཀྱི་དབལ་ཤུལ་གཙང་སྟོད་སྨད་གཉིས་དང་། ལི་གཙང་ཆོས་གཞིས། ལི་ཁོག གཡུ་ཁོག་སོགས་ས་ཆ་ཁག་མང་བོར་རྒྱ་རྒོལ་དམག་དཔུང་བཙུགས་ཏེ་ལོ་དང་ཟླ་བ་སྦྲེལ་ནས་༡༩༥༩ལོའི་བོད་ཟླ་༦པའི་ཚེས་༡༥བར་ལོ་ངོ་ཕལ་ཆེར་གསུམ་ཙམ་གྱི་རིང་རྒྱ་དམག་དང་ཁྱོད་ཤི་ང་གསོན་གྱིས་དམག་འཁྲུག་གྲངས་ཀྱིས་མི་ལོང་བ་བྱས་པའི་ཁྲོད་བསད་རྨས་ཀྱང་དེ་ཙམ་ཞིག་བྱུང་ཡོད་པ་ནི་སྨོས་མེད་རེད།
ང་བརྒྱད་ལོའི་མཇུག་ཙམ་ནས་གཡས་གཡོན་གྱི་ཡུལ་ལུང་ཕལ་ཆེ་བ་རྒྱ་དམག་གིས་གཏོར་བཅོམ་བྱས་ཟིན་པ་དང་། གསེར་རྟ་ས་ཆར་ཡང་རྒྱའི་དམག་ཤུགས་ཉིན་རེ་ལས་ཆེ་རུ་སོང་ཡོད། གོང་གི་དེབ་དེའི་ཤོག་གྲངས་༡༨༠ བར། སྐབས་དེར་དམངས་གཙོ་བཅོས་བསྒྱུར་གྱིས་ཁམས་ཁུལ་ཚང་མ་འཐབ་འཁྲུག་ལངས་ཏེ། གྲོང་ཚོའམ་ཚོ་བ་རེ་རེའི་མི་བཅུ་གྲངས་འདུས་ནས་རྒྱ་རྒོལ་བྱས་པས། རྒྱ་མིས་ཚུལ་རྒོལ་འོག་རང་སོར་གནས་ཐབས་མེད་པར་རི་མགོར་བྲོས་པའམ་ཕྱི་ལོགས་སུ་བྲོས་པ་ལས་ཐབས་མེད། འོན་ཀྱང་ཝ་ཤུལ་(དབལ་ཤུལ་)གསེར་ཐར་གྱི་(གསེར་རྟའི་)རྒྱ་རྒོལ་དཔུང་དམག་ཚོ་མི་མང་ཞིང་དཔའ་ངར་ཆེ་བས། རྒྱ་མི་དང་དམག་འཁྲུག་བརྒྱབ་ནས་རྒྱལ་ཁ་ཐེང་(ཐེངས་)མང་པོ་ཐོབ་པ་དང་། ཅེས་དང་། དེ་ནས་བྱང་ཁུལ་དུ་འགོ་ལོག་གི་དབང་ཆེན་འབུམ་ཁོངས་ཀྱི་སྟོད་པ་དང་། འབོས་པ། གྲི་ལོང་ཚང་། ཁ་ནང་ཚང་གི་རྒྱ་རྒོལ་དམག་དཔུང་ཡང་ཁོང་ཚོ་དང་མཉམ་དུ་འཛོམས་ཡོད་པས། དམག་འཁྲུག་སྐབས་རྒྱ་དམག་ཐེངས་མང་པོར་ཕམ་པར་བྱས་ནས། སྡེ་དགེ་དང་། ཉག་རོང་། བྲག་མགོ དར་རྩེ་མདོ། རྡོ་ཁོག ཁྲོ་ཆུ་སོགས་ཀྱི་བོད་མི་གཅིག་རྗེས་གཉིས་མཐུད་ཀྱི་ཁོང་ཚོའི་གྲྭས་སུ་ཞུགས་ཤིང་། བོད་དམག་ཧ་ཅང་སྟོབས་ཆེན་པོ་ཆགས་ཡོད། ཅེས་བཤད་པ་ལྟར་དབལ་ཤུལ་རིག་འཛིན་དོན་འགྲུབ་ཀྱི་དཔུང་དམག་དེ་ཚོ་དཔའ་ངར་ཆེ་ཞིང་མི་མང་བ་དང་། རྒྱ་དང་དམག་འཁྲུག་བརྒྱབ་ནས་རྒྱལ་ཁ་ཐེངས་མང་བོར་ཐོབ་པ་སོགས་ལ་བརྟེན་ནས་གཡས་གཡོན་གྱི་ཡུལ་ལུང་མང་བོའི་བོད་དམག་གང་མང་ཞིག་གཅིག་རྗེས་གཉིས་མཐུད་ཀྱིས་ཁོང་ཚོའི་གྲྭས་སུ་ཞུགས་ཡོད། ཡང་དེབ་དེའི་ཤོག་གྲངས་༡༨༠ བར། རྒྱ་རྒོལ་དམག་དཔུང་ནང་གི་འགོ་ཁྲིད་གཙོ་བོ་ནི་ཝ་ཤུལ་(དབལ་ཤུལ་)རིག་འཛིན་དོན་འགྲུབ་ཟེར་བ་དེ་ཡིན། མི་ཚོས་ཁོང་སྲུང་མ་མགོན་པོའི་སྤྲུལ་བ་ཡིན་པར་ངོས་འཛིན་བྱེད་ཀྱི་ཡོད།
དམག་དཔོན་གཞན་པ་ཞིག་ཡོད་པ་ནི་གཙང་སྨད་ཀྱི་རྒྱལ་འགོ་འགྲེལ་བོ་ཟེར་བ་ཞིག་(དབལ་ཤུལ་གཙང་སྨད་ལྕགས་སྲས་ཚེ་དབང་རྣམ་རྒྱལ།)ཡིན། ཞེས་པ་ལྟར་སྡེ་མི་ཚང་ཁྲི་གཉིས་ཀྱི་བདག་པོ་དབལ་ཤུལ་རིག་འཛིན་དོན་འགྲུབ་ཀྱིས་བོད་དམག་ཁྲི་ཕྲག་ཁ་ཤས་ཀྱི་མགོ་ཁྲིད་ནས་རྒྱ་དམག་ལ་དྲག་པོའི་གཡུལ་འཁྲུག་བྱས་ཏེ་ལོ་དང་ཟླ་བ་སྦྲེལ་ཡང་བར་ལམ་ཞིག་ནས་རྒྱའི་དམག་དཔུང་ཆེ་རུ་བཏང་སྟེ་ཁྲི་ཚོ་བཞིས་ཕྱོགས་སོ་སོ་ནས་བསྐོར་ཏེ་ས་ཟིན་དཀའ་བར་གྱུར་པ་ན་དབལ་ཤུལ་རིག་འཛིན་དོན་འགྲུབ་ཀྱིས་དམག་ས་གཞན་ཞིག་ཏུ་སྤོ་རྒྱུ་ཐག་བཅད་དེ་དམག་ཁུལ་སོ་སོར་ཚོགས་འདུ་འཚོགས་དགོས་པའི་བརྡ་འབྱོར། དམག་ཤོག་གཅིག་གི་མགོ་ཁྲིད་དགུ་མདའ་དཔོན་ཟེར་བ་དེ་དམག་སར་བཀྲོངས་པ་དང་། ཁོའི་བུ་ཟླ་སྤང་ཕའི་ཚབ་ཏུ་དམག་དཔོན་ལ་བསྐོས་ཏེ་དེ་རིང་ནས་བཟུང་ཁྱོད་ཀྱི་ཨ་ཕ་ང་ཡིན་ཞེས་སེམས་གསོ་བྱས། དམག་འཁྲུག་དྲག་པོ་རྒྱག་བཞིན་པར་བརྟེན། སྡེ་ཤོག་སོ་སོའི་དམག་དཔོན་བརྒྱ་ལྷག་ཐང་ཐོག་ཏུ་འཛོམས་ནས་རྟ་ལ་ཞོན་བཞིན་ཏུ་གོར་གོར་བྱས་ནས་ཚོགས་འདུ་འཚོགས་ཏེ་དབལ་ཤུལ་རིག་འཛིན་དོན་འགྲུབ་ཀྱིས་སྐད་ཤུགས་ཆེན་པོས་ང་ཚོས་དམག་ས་བྱ་སྟོད་ཕྱོགས་སུ་སྤོར་དགོས་པས་དབང་ཆེན་སྟོད་པ་དང་། དགུ་མདའ་ཚང་སོགས་ས་བབ་ལ་རྒྱུས་ཡོད་མཁན་ཚོ་སྔོན་ལ་འགྲོ་རྒྱུ་གྱིས། དེ་མིན་སྡེ་ཤོག་སོ་སོའི་བླ་མ་དང་ནང་མི་སོགས་རང་ས་ནས་འགེབས་སྲུང་གྱིས། སྔ་རྗེས་སུ་འགོག་སྲུང་བྱེད་མཁན་རྣམས་དམག་མི་རྐྱང་བ་ལས་ནང་མི་ཁྲིད་མི་ཆོག སེམས་ཅན་དེད་མི་ཆོག དེ་རིང་ང་ཚོས་ངེས་པར་དུ་ལམ་ཁ་ཞིག་གཏོད་ཐུབ་དགོས། རྒྱ་དམག་ལ་མགོ་སྒུར་བསམ་མཁན་ཡོད་ན་སོ་སོའི་རང་དབང་ཡིན། ང་ལ་མི་དགའ་བ་ཅི་ཡང་མེད། ཅེས་གསུངས་ཏེ་ང་དགུ་ལོའི་བོད་ཟླ་༦ པའི་ཚེས་བཅུ་བཞིའི་མཚན་མོར་རྒྱ་དམག་གི་དཔུང་གཤག་འགོ་བརྩམས་པ་ན་དྲག་ཆར་ཆེན་པོ་འབབ་པ་དང་། སྨག་ཧ་ཅང་འཐིབ་པ། རྒྱའི་དམག་དཔུང་གྲངས་མང་བ་དང་། མཚོན་ཆ་སྟོབས་ཤུགས་ཆེ་བ་སོགས་ཀྱིས་ཕལ་ཆེ་བ་དཔུང་གཤགས་མ་ཐུབ་པར་རྒྱ་དམག་གི་དཀྱིལ་དུ་ལྷུང་བ་ན།
སྙིང་སྟོབས་དང་དཔའ་ངར་ཞུམ་པ་མེད་པའི་དབལ་ཤུལ་རིག་འཛིན་དོན་འགྲུབ་ཀྱིས་མགོ་ཁྲིད་དེ་བོད་དམག་ཁྲི་ཚོ་མང་བོས་ཉིན་མཚན་གཉིས་ཀྱི་རིང་གནམ་ས་འགུལ་བ་ལྟ་བུའི་གཡུལ་འཐབ་བྱས། བར་སྐབས་ཤིག་ནས་བོད་དམག་ཚོས་མེ་མདའ་དང་མདེའུ་སོགས་ཚར་ནས་མཚོན་ཆ་ཚང་མ་རྒྱ་དམག་གི་ལག་ནས་འཕྲོག་ཐབས་ལ་བརྟེན་ནས་གསོད་རེས་ཁྲག་གི་འཁོར་ལོ་བསྐོར་ཏེ་རི་ལུང་བ་བེམ་རོས་བཀང་། མཐར་མེ་མདའ་དང། ལག་འབམ། མེ་སྒྱོགས་སོགས་མཚོན་ཆ་ཁོ་ནས་བར་ཁྱད་ཀྱིས་ཡུན་རིང་མ་བརྟན་པར་དབལ་ཤུལ་གཙང་སྨད་ཚང་གི་དཔོན་པོ་གཙང་སྨད་ལྕགས་སྲས་ཚེ་དབང་རྣམ་རྒྱལ་དང་། ཁོང་གི་སྲས་པོ་སྟོབས་ལྡན་བཅས་ཁོང་གསུམ་མ་གཏོགས་བོད་དམག་ཁྲི་ཚོ་ཁ་ཤས་ཡོད་པ་ལས་ཕལ་ཆེ་བའི་གཅེས་སྲོག་དགྲ་ལག་ཏུ་ཤོར། ཁོང་གསུམ་གྱིས་ད་དུང་ངར་ཤུགས་ཆེན་པོའི་སྒོ་ནས་དམག་འཐབ་ཡུན་རིང་བྱས་པས་གཙང་སྨད་ལྕགས་སྲས་དཔོན་ཕ་བུ་གཉིས་ཀྱང་བཀྲོངས་པ་དང་། དབལ་ཤུལ་དཔོན་རིག་འཛིན་དོན་འགྲུབ་ཀྱིས་ལག་ཆ་དང་དཔུང་རོགས་ཚང་མ་རྫོགས་པ་ན་རང་ཉིད་གཅིག་པུ་རྒྱ་དམག་ཏུ་ཁྲོད་དུ་བརྒྱུགས་ཏེ་གྲི་འཐབ་བྱས་ནས་རྒྱ་དམག་བཅུ་ཕྲག་དུ་མ་དམར་གསོད་བྱས་ཏེ་མཐར་ཕྱི་ལོ་༡༩༥༩ ལོའི་བོད་ཟླ་༦ པའི་ཚེས་༡༥ ཉིན་(རྒྱ་གཞུང་གི་ཡིག་ཆ་ལ་ལར་༡༩༥༩ ལོའི་ཕྱི་ཟླ་༧ ཚེས་༢༣ ཉིན་ བཀྲོངས་པར་བཤད་པ་ལྟར་ན་བོད་ཟླ་༦པའི་ཚེས་༡༩ ལ་ཁེལ་ཡོད་) བྱའི་སྐྱ་རིང་རྐྱང་མཚོ་ཞེས་པའི་(གསེར་ཐལ་གྱི་ལོ་རྒྱུས་དང་སྲོལ་རྒྱུན་ཤོག་གྲངས་༤༤ བར། འོམ་སྙི་ནས་སྐོང་ཟེར་བའི་སའི་ཆར་སྐུ་བཀྲོངས་ཞེས་བཀོད་འདུག)ས་ཆ་དེར་རྒྱ་དམག་ཚོས་མཚོན་གྱིས་གནོད་མ་ཚུགས་པར་བརྟེན། རྡོ་དང་དབྱུག་པ་སོགས་ཀྱིས་རུབ་རྡུང་བྱས་ནས་དགུང་གྲངས་༤༣ལས་མ་སོན་པའི་རྒྱལ་གཅེས་དཔའ་བོ་དབལ་ཤུལ་རིག་འཛིན་དོན་འགྲུབ་ཀྱི་སྐུ་ཚེའི་འཕེན་པ་ལ་རྫོགས་ཚིག་བཀོད་པ་ཡིན་ནོ།། ཁྲི་བཞི་ཁ་སྡོང་གི་དམག་འཁྲུག་ཅེས་གསེར་རྟའི་དམངས་ཁྲོད་དུ་དུས་ལྟའང་ཐ་སྙད་རྒྱུན་འཇགས་སུ་གནས་པའི་རྒོལ་འཛིང་དེའི་སྐབས་དགྲ་དམག་ཚོས་སྐྱ་སེར་ཕོ་མོ་དབྱེ་བ་མེད་པར་མ་ཟད། ཐ་ན་རྟ་ནོར་ལུག་གསུམ་སྒོ་ཁྱི་དང་བཅས་པ་མིག་གིས་མཐོང་ཚད་བསད་ནས་རི་སྒང་ཤ་དང་རི་ཀླུང་ཁྲག་གིས་བཀང་སྟེ་དྲག་མཚོན་གྱི་སོ་མ་ཟུག་པར་རུབ་རྡུང་བྱས་ནས་ཤ་ཉོག་རུས་ཉོག་ཏུ་བཏང་བའི་དབལ་ཤུལ་རིག་འཛིན་གྱི་དོན་འགྲུབ་ཀྱི་སྐུ་ཕུང་དེ། གསེར་རྒོད་རྒན་ཐང་དུ་ཁྱེར་ནས་བོད་མི་སྟོང་ཕྲག་མང་བོ་འཛོམས་པའི་དཀྱིལ་དུ་བཞག་ནས། རྒྱ་དཔོན་སྐོར་ཞིག་གིས་སྐད་གསང་མཐོན་པོས། མི་མང་ཚོས་ལྟོས་དང་། མི་འདི་ཚོ་ངོ་ལོག་པ་རེད། འདི་ཚོ་འདུག་མ་ཤེས་པར་ཀྲུང་གོའི་རྒྱལ་ཁབ་ལ་ངོ་ལོག་རྒྱབ་འགལ་བྱས་པ་རེད། དབལ་ཤུལ་གསེར་རྟའི་མི་རྒྱུ་གཉིས་ཀ་རྩ་མེད་དུ་སོང་བའི་རྩ་བ་འདི་རེད།
ཁྱོད་ཚོས་ཁོ་མཐོང་ན་ཁོང་ཁྲོ་ཟ་ཀི་འདུག་གམ ཁོ་འགྲོ་ཤེས་འདུག་ཤེས་ཤིག་བྱས་ཡོད་ན་མི་རྒྱུ་གཉིས་ལ་གནོད་སྐྱོན་གང་ཡང་ཐེབས་མེད། ཁྱོད་ཚོས་ངེས་པར་དུ་མགོ་འདོགས་དགོས། གལ་སྲིད་མགོ་མ་བཏགས་ན་མཇུག་འབྲས་འདི་མ་གཏོགས་མེད་ཅེས་དཔོན་གྱི་སྐུ་ཕུང་ལ་རྒོལ་གཏམ་དང་། མི་མང་ལ་འཇིགས་སྐུལ་སྣ་ཚོགས་བྱས། མགོ་འདོགས་མཁན་ཚོར་ཀྲུང་གོའི་རྒྱལ་ཁབ་ཀྱིས་བདེ་སྐྱིད་ཕུན་སུམ་ཚོགས་པ་བསྐྲུན་ངེས་ཡིན་ཚུལ་སོགས་བསླུ་བྲིད་ཀྱི་གཏམ་སྣ་ཚོགས་བཤད་འདུག གཡོ་སྒྱུ་ཁྲམ་གསུམ་དང་དྲག་ལས་ཁོ་ནར་བརྟེན་ནས་བོད་ཡུལ་སྤྱི་མཚུངས་ལྟར་དབལ་ཤུལ་གསེར་རྟ་ཡང་འདི་ལྟར་མུན་ནག་གི་འཇིག་རྟེན་དུ་བརྫངས་པ་ཡིན། གོང་དུ་དྲངས་པའི་བ་རི་ཟླ་བ་ཚེ་རིང་གིས་བརྩམས་པའི་དེབ་དེའི་ཤོག་གྲངས་༩༨༡ ལས། རྒྱུས་ལོན་བྱས་པ་ལྟར་ན། ཝ་ཤུལ་(དབལ་ཤུལ་)གསེར་རྟར་བོད་དམག་ཁྲི་ཚོ་ཁ་ཤས་འདུས་ཡོད་པས། ལྕགས་ར་དཔལ་འབར་སོགས་ཀྱི་གཡུལ་འཁྲུག་ལས་ཛ་དྲག་ཆེ་ནའང་། དམག་འཐབ་དེ་ལས་ཐར་མཁན་གྱི་མི་ཞིག་ངས་བརྩད་ཆོད་མ་སོང་བས། དོན་གཉེར་ཅན་གྱིས། རྒྱལ་ཁབ་དང་མི་རིགས་ཀྱི་ཆེད་དུ་གཅེས་སྲོག་ཕུལ་བའི་སྔོན་གཤེགས་དཔའ་བོ་དེ་དག་གི་སྙིང་སྟོབས་དང་བྱས་རྗེས་རྣམས་རྗེས་མེད་དུ་མ་སོང་བར་ཁ་གསབ་གནང་ཐབས་ཞུ་གི་ཡོད། ཅེས་གཞེན་སྐུལ་གནང་བ་བཞིན་ངེད་རྩོམ་སྒྲིག་ཚོགས་པས་ཀྱང་འདིར་དྲངས་པའི་(ཟུངས་ཁྲག་དྲོན་མོ་གངས་ཅན་ལྗོངས་སུ་མཆོད།)ཅེས་པ་སོགས་མདོ་དབུས་ཁམས་གསུམ་གྱི་མཁས་པས་མཛད་པའི་ཚད་ལྡན་ཡིག་ཆ་ཁག་ཅིག་དང་། ངག་རྒྱུན་དག་མ་སྐོར་ཞིག་ལ་ཁུངས་བཅོལ་ཏེ་དབལ་ཤུལ་གསེར་རྟའི་དཔོན་བསྟན་འཛིན་མགོན་ནམ། རིག་འཛིན་དོན་འགྲུབ་ངོ་སྤྲོད་ཀྱི་ཞོར་དུ་སྐབས་དེའི་གསེར་རྟའི་ས་ཆའི་རྒྱ་རྒོལ་དམག་འཁྲུག་གི་ངོ་གདོང་ཡང་ཕྱོགས་ཙམ་མཚོན་པར་བྱས་ཏེ། ཕྱི་ལོ་༢༠༡༥ཕྱི་ཟླ་༦ པའི་ཚེས་༥ལ་གསེར་རྟའི་ལོ་རྒྱུས་རྩོམ་སྒྲིག་ཚོགས་ཆུང་གིས་སྤེལ།། །།
རྩོམ་ཡིག་འདི་ཐེངས། 1925 བཀླགས་འདུག


c: text/html

text:
སང་ཉིན་ཕྱི་ཚེས་༡༢ ཉིན་གྱི་སྔ་དྲོར་ཨ་བྱང་གི་སྲིད་འཛིན་གཉིས་སེངྒ་པོར་གྱི་གླིང་ཕྲན་སན་ཊོ་ས་(Sentosa)ཡི་གསོལ་མགྲོན་ཁང་ཞིག་ཏུ་ཐུག་འཕྲད་གནང་འཆར་ཡོད་འདུགསང་ཉིན་ཕྱི་ཚེས་ ༡༢ ཉིན་གྱི་སྔ་དྲོའི་ཆུ་ཚོད་ ༩ ཐོག སེངྒ་པོར་གྱི་གླིང་ཕྲན་སན་ཊོ་ས་(Sentosa)ཡི་གསོལ་མགྲོན་ཁང་ཞིག་ཏུ་ཨ་བྱང་གཉིས་ཀྱི་ལོ་རྒྱུས་རང་བཞིན་ལྡན་པའི་གྲོས་མོལ་གནང་འཆར་ཡོད་པ་ལྟར། ཨ་རིའི་སྲིད་འཛིན་ཊོམ་ཕུ་ཁ་ན་ཌའི་རྒྱལ་ཁབ་བདུན་གྱི་ཚོགས་ཆེན་གྲོལ་རྗེས་ཐད་ཀར་ཨ་རིའི་སྲིད་འཛིན་གྱི་དམིགས་བསལ་གནམ་གྲུ་(Air Force One)ནང་བསྡད་དེ་ཁ་སང་ཕྱི་དྲོའི་ཆུ་ཚོད་ ༨།༢༠ སྟེང་སེངྒ་པོར་ནང་འབྱོར་ཡོད་པ་དང་། དེ་བཞིན་བྱང་ཀོ་རི་ཡའི་སྲིད་འཛིན་ཀེམ་ཇོང་ཨན་རྒྱ་ནག་གིས་བཟོས་པའི་གནམ་གྲུ་(Air China 747)ནང་བསྡད་དེ་ཁ་སང་ཕྱི་དྲོའི་ཆུ་ཚོད་ ༣།༤༠ སྟེང་ཡུལ་དེར་འབྱོར་ཡོད་པ་དང་། སྐབས་དེར་སེངྒ་པོར་གྱི་ཕྱི་སྲིད་བློན་ཆེན་ཝེ་ཝེ་ཡན་བྷ་ལ་ཁུ་རི་ཤན་ནན་ལགས་ཀྱིས་སྣེ་ལེན་ཞུས་ཡོད་འདུག
ཨ་རིའི་སྲིད་འཛིན་ཊོམ་ཕུ་སེངྒ་པོར་ནང་མ་བསླེབས་གོང་དུ་ཨ་བྱང་གཉིས་ཀྱི་གྲོས་མོལ་སྐོར་ལ་ཁོང་གིས། ང་ཚོས་སེམས་གཏིང་གི་ཚོར་བ་རྟོགས་དཀའ་ཡང་། ངའི་སེམས་ནང་ཀེམ་ཇོང་ཨན་གྱིས་རང་ཉིད་ཀྱི་མི་མང་ལ་རླབས་ཆེ་བའི་བྱ་བཞག་ཅིག་དང་གོ་སྐབས་ཤིག་བསྐྲུན་འདོད་ཡོད་པ་མཐོང་སྟབས། ད་རེས་ནི་ཨ་རི་དང་བྱང་ཀོ་རི་ཡའི་བར་ཞི་བདེ་ཡོང་ཐབས་སུ་ཚོད་ལྟ་ཐེངས་ཤིག་བྱས་པ་ཆགས་ཡོད་ལ། ཐུག་འཕྲད་འདིའི་ཆེད་བྱང་ཀོ་རི་ཡས་ང་ཚོར་མཉམ་འབྲེལ་ཡག་པོ་ཞེ་དྲགས་གནང་སོང་། ཅེས་བརྗོད་ཡོད་འདུག
བྱང་ཀོ་རི་ཡའི་སྲིད་འཛིན་ཀེམ་ཇོང་ཨན་སེངྒ་པོར་ནང་འབྱོར་རྗེས། སེངྒ་པོར་གྱི་སྲིད་འཛིན་ལི་ཧ་སིན་ལོན་དང་ཐུག་འཕྲད་བྱས་ཏེ། ཨ་བྱང་གཉིས་ཀྱི་ལོ་རྒྱུས་རང་བཞིན་ལྡན་པའི་གྲོས་མོལ་གོ་སྒྲིག་བྱས་པར་ཐུགས་རྗེ་ཆེ་ཞུས་ཡོད་པ་དང་སྦྲགས། གལ་སྲིད་ད་རེས་ཀྱི་གྲོས་མོལ་འདི་ལམ་ལྷོང་བྱུང་ཚེ། སེངྒ་པོར་གྱིས་ཧུར་བརྩོན་གནང་བའི་མིང་ལོ་རྒྱུས་ནང་འགོད་རྒྱུ་ཡིན། ཞེས་བརྗོད་ཡོད་འདུག
ཨ་བྱང་གཉིས་ཀྱི་ཐུག་འཕྲད་ཆེད་སེངྒ་པོར་གཞུང་གིས་འགྲོ་གྲོན་ཨ་སྒོར་ས་ཡ་ ༡༥ ཙམ་གཏོང་གི་ཡོད་པ་དང་། སེངྒ་པོར་གྱི་ཕྱི་སྲིད་བློན་ཆེན་ཝེ་ཝེ་ཡན་བྷ་ལ་ཁུ་རི་ཤན་ནན་ལགས་ཀྱིས། ང་ཚོས་ཨ་སྒོར་རེ་རེ་བཞིན་གང་ཐུབ་ཀྱིས་འགྲོ་གྲོན་ཡག་པོ་གཏོང་རྒྱུ་ཡིན་ལ། ང་ཚོར་མཚོན་ན་འདི་ནི་སེངྒ་པོས་འཛམ་གླིང་ཞི་བདེ་དང་། ཨ་རི་དང་བྱང་ཀོ་རི་ཡའི་མཛའ་འབྲེལ་ལམ་ལྷུང་ཡོང་བར་མ་དངུལ་བཏང་བ་ཞིག་ཏུ་ངོས་འཛིན་བྱེད་ཀྱི་ཡོད། ཅེས་བརྗོད་ཡོད་འདུག་ལ། སེངྒ་པོར་མི་མང་གིས་ཀྱང་ལོ་རྒྱུས་གསར་པ་ཞིག་གི་ཞིང་ས་བསྐྲུན་ཐུབ་པར་རེ་བ་ཆེན་པོ་ཡོད་སྐོར་བརྗོད་ཀྱི་འདུག
བརྒྱུད་ལམ་གྱི་གནས་ཚུལ་ལྟར་ན། ཕྱོགས་གཉིས་ནས་རྒྱལ་ཁབ་ཀྱི་ཚད་མཐོའི་རྒྱལ་སྲིད་ལམ་སྟོན་པ་དང་སྐད་སྒྱུར་བ། དེ་བཞིན་སྐོར་སྲུང་བ་སོགས་ཆེད་མཁས་པ་རྩེད་ཕུད་རྐྱང་རྐྱང་འཁྲིད་ཡོད་པ་དང་། དངོས་སུ་ཐུག་འཕྲད་གནང་འཆར་ཡོད་ཀྱང་། ཁ་སང་བྱང་ཀོ་རི་ཡས་སེངྒ་པོའི་གཞུང་ལ་ཀེམ་ཇོང་ཨན་ནུབ་ཕྱོགས་རྒྱལ་ཁབ་ཀྱིས་བཟོས་པའི་མགྲོན་ཁང་ཞིག་ཏུ་འདུག་གི་མིན་ཞུས་ཏེ་མགྲོན་ཁང་བརྗེ་རུ་བཅུག་ཡོད་པ་མ་ཟད། ཀེམ་ཇོང་ཨན་འདུག་སའི་མགྲོན་ཁང་གི་རྒྱལ་སྒོ་ཡོངས་སུ་བཀག་སྟེ་ཀེམ་ཇོང་ཨན་གྱི་བདེ་འཇགས་ཐད་སྲུང་སྐྱོབ་ཧ་ཅང་དམ་པོ་བྱེད་ཀྱི་ཡོད་འདུག
ཆབ་སྲིད་དཔྱད་བརྗོད་པ་ཚོས་བརྗོད་པ་ལྟར་ན། ཐེངས་འདིའི་ཐུག་འཕྲད་ཀྱི་དགོས་དོན་གཙོ་བོ་ནི། ཨ་རིའི་གཞུང་གིས་བྱང་ཀོ་རི་ཡས་རྡུལ་ཕྲན་མཚོན་ཆ་བཟོ་སྐྲུན་བྱས་ཡོད་པ་ཚང་མ་རྩ་མེད་བཟོས་ཏེ་ལྷོ་བྱང་ཀོ་རི་ཡའི་མངའ་ཁུལ་ཞི་བདེ་ཡོང་ཐབས་དང་། རྒྱལ་སྤྱིའི་ཆབ་སྲིད་ཀྱི་འགྱུར་ལྡོག་ཁྲོད་ཀེམ་ཇོང་ཨན་གྱིས་ད་བར་རྡུལ་ཕྲན་མཚོན་ཆ་བཟོ་སྐྲུན་ཆེད་འགྲོ་གྲོན་མང་པོ་བཏང་སྟེ་རྒྱལ་ཁབ་ད་དུང་ཡང་སྐྱོ་བོ་ཡིན་པར་བརྟེན། ཁོས་ཨ་རི་དང་ཞི་འགྲིག་བྱས་ཏེ་ཨ་རིས་བྱང་ཀོ་རི་ཡར་ཚོང་འབྲེལ་ཉེས་ཆད་དང་རྒྱལ་སྲིད་འབྲེལ་མཐུད་བཅས་ཀྱི་ཉེས་ཆད་བཅད་ཡོད་པ་དག་མེད་པ་བཟོས་ཏེ། བྱང་ཀོ་རི་ཡར་ལམ་ཁ་གསར་པ་ཞིག་འཚོལ་གྱི་ཡོད་འདུག གང་ལྟར་ད་རེས་ཀྱི་ཐུག་འཕྲད་དེ་ནི་འདས་པའི་ལོ་ངོ་ ༥༠ ལྷག་གི་རིང་ཨ་རིས་བྱང་ཀོ་རི་ཡའི་ཐོག་བཟུང་བའི་ལངས་ཕྱོགས་ལ་འགྱུར་ལྡོག་ཆེན་པོ་ཞིག་དང་། ཨ་རིའི་ལས་ཐོག་སྲིད་འཛིན་ཞིག་གིས་བྱང་ཀོ་རི་ཡའི་མགོ་འཁྲིད་དང་ཐུག་འཕྲད་བྱས་པའང་ཐོག་མ་དེ་ཆགས་ཀྱི་ཡོད་འདུག
གསར་འགོད་པ། སྐལ་བཟང་སྦྱིན་པ།

robotstxt: allowed

filter: keep


text:
མི་དམངས་དྲ་བའི་འཕྲིན། ཟླ་2ཚེས་11ཉིན་གསར་འགོད་པར་མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་པུའུ་ནས་ཤེས་རྟོགས་བྱུང་བར། དཔྱིད་གསར་དུས་ཆེན་རྗེས་གྲོང་གསེབ་ཀྱི་ངལ་རྩོལ་ནུས་ཤུགས་གཅིག་སྡུད་ཕྱིར་སྐྱོད་ཀྱི་ལས་ཞུགས་རེ་ཞུར་དམིགས་ཏེ་མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་པུའུ་དང་། རྒྱལ་སྲིད་སྤྱི་ཁྱབ་ཁང་དབུལ་སྐྱོར་གཞུང་དོན་ཁང་། རྒྱལ་ཡོངས་སྤྱི་ཁྱབ་བཟོ་ཚོགས། རྒྱལ་ཡོངས་བུད་མེད་མཉམ་འབྲེལ་ལྷན་ཚོགས་བཅས་ཀྱིས་ཟླ་2ཚེས་20ནས་ཟླ་3ཚེས་30ཉིན་བར་རྒྱལ་ཡོངས་སུ“2018ལོའི་དཔྱིད་རླུང་བྱ་སྤྱོད”སྤེལ་རྒྱུ་ཡིན་པ་རེད།
མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་པུའི་འབྲེལ་ཡོད་འགན་འཁུར་བས་ངོ་སྤྲོད་བྱས་པར་གཞིགས་ན། ད་ཐེངས་ཀྱི་བྱེད་སྒོས་ལས་ཞུགས་ཞབས་ཞུའི་ཐད་ལས་གནས་གཤམ་སྤྲོད་སོགས་ཀྱི་བྱ་ཐབས་མི་འདྲ་བའི་ས་གནས་ས་ཐོག་གི་གདན་ཞུའི་བྱེད་སྒོ་ཡོད་ལ་ཆ་འཕྲིན་ཅན་དང་རིག་ནུས་ཅན་གྱི་ལག་རྩལ་ལ་བརྟེན་ནས་དྲ་ཐོག་གི་ཞབས་ཞུ་ཡང་ཡོད་པ་དང་། གསར་གཏོད་ལས་གཏོད་ལ་རྒྱབ་སྐྱོར་བྱེད་པའི་ཐད་ཕ་ཡུལ་དུ་ལོག་ནས་གཤམ་སྐྱོད་ལས་གཏོད་ལ་སྣེ་ཁྲིད་ཀྱིས་ལས་གཏོད་ཞབས་ཞུ་དང་ལས་གཏོད་གསོ་སྦྱོང་བྱེད་ཤུགས་ཆེ་རུ་བཏང་སྟེ་སྲིད་ཇུས་དོན་འཁྱོལ་ལ་ཤུགས་སྣོན་རྒྱག་རྒྱུ་ཡིན་པ། ལག་རྩལ་གསོ་སྦྱོང་ཐད་གྲོང་གསེབ་ཀྱི“གཉིས་ལུས་སློབ་མ”གསོ་སྦྱོང་བྱེད་སྒོར་རང་འགུལ་ངང་ཞུགས་རྒྱུར་ཁྲིད་སྟོན་ཧུར་ཐག་བྱེད་པ་དང་ཆབས་ཅིག་དམིགས་སའི་རང་བཞིན་ལྡན་པའི་གསོ་སྦྱོང་ཆེད་ལས་དང་སློབ་ཚན་གསར་འཛུགས་དང་འཆར་འགོད་བྱས་ནས་གྲོང་གསེབ་ཀྱི་ངལ་རྩོལ་ནུས་ཤུགས་ལ་ལས་ཞུགས་དང་ལས་གཏོད་ཀྱི་ནུས་པ་ཆེ་རུ་གཏོང་རོགས་བྱེད་པ། ཁེ་དབང་སྲུང་སྐྱོང་ཐད་གྲོང་གསེབ་ཀྱི་ངལ་རྩོལ་ནུས་ཤུགས་ཀྱི་བཅའ་ཁྲིམས་ཀྱི་འདུ་ཤེས་དང་། ཉེན་ཁ་དོགས་ཟོན་གྱི་འདུ་ཤེས། ཁེ་དབང་སྲུང་སྐྱོང་གི་འདུ་ཤེས་བཅས་གཙོ་གནད་ཐོག་མཐོ་རུ་གཏོང་བ་དང་ཆབས་ཅིག་མི་སྤྱོད་ཚན་པས་ལས་མི་བེད་སྤྱོད་ལ་མཛུབ་ཁྲིད་བྱ་རྒྱུར་ཤུགས་སྣོན་རྒྱག་རྒྱུ་ཡིན་པ་རེད། གཞན་ཡང་ལས་ཞུགས་དབུལ་སྐྱོར་ལ་མུ་མཐུད་དམིགས་ཏེ་ངལ་ནུས་རོགས་ལས་ལ་ཤུགས་སྣོན་རྒྱག་པ་དང་ཤིན་ཏུ་དབུལ་བའི་ས་ཁུལ་ལ་གཙོ་གནད་ཐོག་མཛུབ་ཁྲིད་དང་རོགས་རམ་བྱས་ནས་ངལ་རྩོལ་ནུས་ཤུགས་ཞན་པོ་ས་ཆ་དེ་རང་དང་ཐག་ཉེ་སར་ལས་ཞུགས་དང་གོ་རིམ་ལྡན་པའི་ངང་ཕྱིར་གླ་པར་སྐྱོད་རྒྱུར་སྐུལ་འདེད་གཏོང་རྒྱུ་ཡིན་པ་རེད།
འགན་འཁུར་བ་དེས་དེ་ནི་མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་པུའུ་ཡིས་ལོ་14བསྟུད་མར་དཔྱིད་རླུང་བྱ་སྤྱོད་སྤེལ་བ་ཞིག་རེད། བྱེད་སྒོའི་བརྗོད་དོན་གཙོ་བོ་ནི“ལས་ཞུགས་གཞན་སྒྱུར་ལ་སྐུལ་འདེད་བཏང་སྟེ་ཕ་ཡུལ་དུ་ལོག་ནས་ལས་གཏོད་བྱ་རྒྱུར་རྒྱབ་སྐྱོར་བྱེད་པ་དང་འབབ་འཕར་དབུལ་སྒྲོལ་ལ་རམ་འདེགས་བྱ་རྒྱུ”དེ་ཡིན་པ་དང་། ཞབས་ཞུ་བྱ་ཡུལ་ནི་ལས་ཞུགས་དང་ལས་གཏོད་བྱེད་འདོད་ཡོད་པའི་གྲོང་གསེབ་ཀྱི་ངལ་རྩོལ་ནུས་ཤུགས་དང་། གྲོང་གསེབ་ཀྱི་ཡིག་ཚགས་དང་གཱ་བཟོས་པའི་ངལ་རྩོལ་ནུས་ཤུགས་ཞན་པོ། ལས་མི་བེད་སྤྱོད་ཀྱི་དགོས་མཁོ་ཡོད་པའི་མི་སྤྱོད་ཚན་པ་བཅས་རེད་ཅེས་བཤད།


text:
ཉེས་ཁྲིམས་ཀྱི་དོན་ཚན་༡༠༣་ཡི་ཚན་པ་༢་པ་ནི་རྒྱལ་ཁབ་ཁ་བྲལ་ལ་སྐུལ་སློང་བྱེད་པའི་བྱས་ཉེས་ཀྱི་མཚན་ཉིད་དང་དེ་ལ་དཔག་པའི་ཉེས་ཆད་གཏན་འབེབས་བྱས་ཡོད་པའི་ཉེས་ཁྲིམས་ཀྱི་དོན་ཚན་ཞིག་ཡིན། དེའི་མཚན་ཉིད་ནི་སྦྱོར་བ་བོ་གང་ཞིག་གིས་རྒྱལ་ཁབ་ཁ་ཕྲལ་བར་བྱ་ཆེད་དང་རྒྱལ་ཁབ་གཅིག་གྱུར་གཏོར་བརླག་བྱ་ཆེད། ས་གནས་སྲིད་དབང་སྒེར་གཅོད་བྱས་ཏེ་དབུས་གཞུང་ངམ་ཀྲུང་དབྱང་གི་བཀའ་ཁྲིམས་དང་འགོ་ཁྲིད་ལ་ངོ་ལོག་བྱེད་པའམ། ས་གནས་རང་བཙན་དང་མི་རིགས་དགྲར་ལངས་ཀྱི་འགལ་ཟླ་བཟོས་ནས་མི་རིགས་སྣ་མང་ཀྱི་རྒྱལ་ཁབ་ཞིག་ཁ་ཕྲལ་བར་སྐུལ་སློང་དང་སྐུལ་འདེད་བྱེད་པའི་ནག་ཉེས་ཀྱི་བྱ་སྤྱོད་བསགས་པ་ཞིག་ལ་རྒྱལ་ཁབ་ཁ་བྲལ་ལ་སྐུལ་སློང་བྱེད་པའི་བྱས་ཉེས་ཟེར། ནག་ཉེས་འདི་རིགས་ནི་རྩོལ་ཉེས་ཡིན་པས་སྐུལ་སློང་གི་བྱ་རྩོལ་ལམ་སྦྱོར་བའམ་སྤེལ་མ་ཐག་མཐར་ཐུག་གི་འབྲས་བུ་མངོན་གྱུར་མ་བྱུང་རུང་ནག་ཉེས་གྲུབ་ཟིན་པ་ཞིག་ལ་ཟེར་
གི་ཡོད། དེའི་རྒྱུ་མཚན་གྱིས་མི་གཞན་ལ་སྐུལ་སློང་བྱས་ནས་རྒྱལ་ཁབ་ཁ་འཐོར་བའམ་མི་རིགས་འགལ་ཟླའི་མཇུག་འབྲས་དེ་མངོན་གྱུར་བྱུང་ཡོད་མེད་ལ་རྟེན་ནས་ཉེས་ཆད་གཅོད་དགོས་པ་ཞིག་མིན་པར་རྩོལ་བ་རང་དེ་ལ་ཉེས་ཆད་བཅད་ན་ཆོག རྒྱལ་ཁབ་ཁ་བྲལ་ལ་སྐུལ་སློང་བྱེད་པའི་ནག་ཉེས་འདི་ནི་རྒྱལ་ཁབ་བདེ་འཇགས་ལ་འབྲེལ་བ་ཡོད་པའི་ཉེས་བྱས་ཤིག་ཡིན་པས་དེའི་ཆད་པའང་ཤིན་ཏུ་ལྗིད། སྐུལ་སློང་གི་ལས་ལ་འགོ་ཁྲིད་དང་རྩ་འཛུགས་བྱེད་མཁན་ནམ་བྱས་ཉེས་ཚབས་ཆེན་བཟོས་མཁན་ལ་ལོ་༥་ཡན་དང་ལོ་༡༥་མན་གྱི་བཙོན་འཇུག་གི་ཉེས་ཆད་བཅད་ཆོག་པ་དང་། བྱས་ཉེས་ཕལ་བ་བ་ལ་ལོ་༥་མན་གྱི་བཙོན་འཇུག་གི་ཁྲིམས་ཐག་བཅད་ཆོག་ཅེས་དོན་ཚན་༡༠༣་ནང་དུ་འཁོད་ཡོད། ལར་བྱས་ཉེས་འདིའི་གནོད་བྱའམ་གཞི་རྟེན་ནི་རྒྱལ་ཁབ་བདེ་འཇགས་དང་མི་རིགས་མཐུན་སྒྲིལ་ཡིན་པ་དང་། སྦྱོར་བ་ནི་རྒྱལ་ཁབ་ཁ་ཕྲལ་བར་བྱེད་ཆེད་ས་གནས་རང་བཙན་དང་ས་གནས་སྲིད་དབང་སྒེར་འཛིན་བྱས་ཏེ་དབུས་གཞུང་ལ་ངོ་རྒོལ་བྱེད་པར་སྐུལ་སློང་ངམ་ངན་བསྐུལ་གྱི་བྱ་སྤྱོད་སྤེལ་བ། བསམ་པ་ནི་རྒྱལ་ཁབ་ཁ་བྲལ་བའམ་མི་རིགས་འགལ་ཟླ་བྱུང་བའམ་སྲིད་དབང་ཁ་འཐོར་བར་བསམ་བཞིན་ཏུ་རེ་ལྟོས་འཆའ་བའི་ཀུན་སློང་གིས་ཟིན་པ། མངོན་འདོད་ཙམ་མ་ཡིན་པར་རེ་ལྟོས་འཆའ་བའི་དངོས་པོའམ་བྱ་བ་མངོན་གྲུབ་བྱུང་ཆེད་དེ་ལ་མཐུན་སྦྱོར་བྱེད་པའི་གོང་འཁོད་ཀྱི་ལས་ཅི་རིགས་སྤེལ་ཟིན་ན་བྱས་ཉེས་དེའི་མཐར་ཐུག་གྲུབ་པ་ཡིན། དེ་ལྟ་བས་བྱས་ཉེས་འདི་གྲུབ་དགོས་ན་གཞི་བསམ་སྦྱོར་མཐའི་ཡན་ལག་འདི་བཞི་ངེས་པར་དུ་ཚང་དགོས། གལ་ཏེ་ཡན་ལན་གང་རུང་མ་ཚང་ན་བྱས་ཉེས་མི་འགྲུབ་པའི་རྒྱུ་མཚན་གྱིས་ན་སྨད་དམ་ལྟུང་བྱེད་ཅི་རིགས་སུ་བཞག་ནས་སྲིད་འཛིན་ཆད་པ་གཅོད་པའམ་ཉེན་བརྡ་གཏོང་བའམ་གུ་ཡངས་པར་འཇོག་པ་ལས་ཉེས་ཁྲིམས་ཀྱིས་གཏན་འཁེལ་བྱས་པའི་ཉེས་ཆད་གཅོད་མི་ཆོག གལ་ཏེ་འུ་ཚུགས་མཐར་སྐྱེལ་གྱིས་ཉེས་ཆད་བཅད་ན་ཉེས་ཁྲིམས་ཀྱི་དོན་ཚན་༡༣་གྱིས་གཏན་འཁེལ་བྱས་པའི་ཉེས་ཆད་ཁྲིམས་ཀྱིས་གཏན་འབེབས་ཀྱི་རྩ་དོན་ལ་འགལ་ཡོད།
ད་བར་རྒྱལ་ཁབ་ཀྱི་མི་རིགས་ས་ཁུལ་ལ་ལ་ནས་རྩ་ཁྲིམས་ཀྱི་དོན་ཚན་༤༡་གི་བཀའ་ལུང་ལ་རྟེན་ནས་རང་རང་ས་ཁུལ་གྱི་མི་དམངས་སྲིད་གཞུང་སོགས་ཀྱིས་མི་རིགས་སྲིད་ཇུས་དང་ཁྲིམས་ལུགས་ལག་བསྟར་མ་བྱས་པའམ་འཐུས་ཚང་བར་ལག་བསྟར་མ་བྱས་པའི་ལེ་ལན་གྱིས་མི་རིགས་ས་ཁུལ་དེའི་དཔལ་འབྱོར་དང་རིག་གནས་ལ་བགེགས་དང་བར་ཆད་བྱེད་བཞིན་འདུག་ཅེས་སྤྱི་དམངས་ཀྱིས་སྐྱོན་བརྗོད་དང་བསམ་ཚུལ་བཏོན་པའམ། རྩ་ཁྲིམས་དང་མི་རིགས་ས་གནས་རང་སྐྱོང་གི་ཁྲིམས་ཀྱིས་མངོན་གསལ་དུ་གཏན་འཁེལ་བྱས་པའི་ཐོབ་ཐང་དེ་དག་མངོན་གྱུར་བྱ་དགོས་ཞེས་བསམ་འཆར་དང་རེ་འདུན་ཡིག་ངག་བརྙན་གསུམ་གང་རུང་གི་སྒོ་ནས་སྤེལ་བའི་བྱ་སྤྱོད་དེ་དག་ནི་རྩ་ཁྲིམས་ཐོབ་ཐང་ལོངས་སྤྱོད་བྱས་ཏེ་བསམ་འཆར་བཤད་པའི་བྱ་སྤྱོད་ཡིན་པ་ལས་ཉེས་ཁྲིམས་ཀྱི་དོན་ཚན་༡༠༣་པས་གཏན་འབེབས་བྱས་པའི་རྒྱལ་ཁབ་ཁ་བྲལ་ལ་སྐུལ་སློང་བྱས་པའི་ཉེས་བྱས་ཀྱི་བྱ་སྤྱོད་མིན། དེའི་རྒྱུ་མཚན་གྱིས་གང་ཞིག་ནག་ཉེས་ཡིན་པ་དང་གང་ཞིག་ཐོབ་ཐང་ལོངས་སྤྱོད་ཡིན་པའི་མུའམ་སོ་མཚམས་དེ་ང་ཚོས་ངེས་པར་དུ་ཤེས་ནས་བསྲུང་དགོས་པ་མ་ཟད། ཁྲིམས་ཁང་དང་ས་གནས་སྲིད་གཞུང་གིས་ཀྱང་གནད་དེ་ཤེས་པའི་སྒོ་ནས་བསྲུང་དགོས། བཀྲ་ཤིས་དབང་ཕྱུག་གིས་དེང་སྐབས་བོད་སྐད་ཡིག་གི་གནས་བབས་དང་དེ་ལས་མཆེད་པའི་གནད་དོན་ཁག་སྤྱི་དམངས་ཞིག་ཡིན་པའི་ཆ་ནས་ཆེས་མཐོ་མི་དམངས་ཁྲིམས་ཁང་སོགས་ལ་ཞུ་གཏུག་བྱས་པ་དེ་ང་ཚོའི་སྣང་ངོར་དེ་ནི་ཁྲིམས་མཐུན་གྱི་བྱ་སྤྱོད་ཅིག་ཡིན་པར་གྲུབ་ཡོད་མོད། ཁོང་གི་བྱ་སྤྱོད་དེ་ལ་གསར་ལམ་ལ་ལས་བེད་སྤྱོད་བཏང་ནས་སྲིད་གཞུང་ལ་ཁ་བཏང་བའི་ངན་འབྲས་བྱུང་ཡོད་ཀྱང་། ངན་འབྲས་དེ་ནི་བཀྲ་ཤིས་དབང་ཕྱུག་གིས་སྦྱོར་བ་མིན་ལ་བཀྲ་ཤིས་དབང་ཕྱུག་གི་མངོན་འདོད་དེ་བས་ཀྱང་མིན། དེའི་རྒྱུ་མཚན་གྱིས་སྲིད་གཞུང་གི་ཆེ་མཐོང་ལ་གནོད་མཁན་དེ་གསར་ལམ་དང་ས་གནས་སྲིད་གཞུང་ཡིན་པ་ལས་བཀྲ་ཤིས་དབང་ཕྱུག་མིན། སང་ཉིན་ཡུལ་ཤུལ་བོད་རིགས་རང་སྐྱོང་ཁུལ་འབྲིང་རིམ་མི་དམངས་ཁྲིམས་ཁང་གིས་བཀྲ་ཤིས་དབང་ཕྱུག་གི་གྱོད་དོན་ལ་ཁྲིམས་བཤེར་བྱེད་གིན་རེད། གཙོ་འཛིན་ཞི་ཅིན་ཕུན་གྱིས་མང་ཚོགས་ལ་ཁྲིམས་འཛིན་གྱོད་དོན་རེ་རེའི་ཁྲོད་ནས་འདྲ་མཉམ་དྲང་བདེན་གྱི་ཚོར་བ་རོལ་བར་འབད་འབུངས་བྱེད་དགོས་(“努力让人民群众在每一个司法案件中都感受到公平正义” 习近平语)ཞེས་པའི་བསྐུལ་སློང་ལྟར། ཡུལ་ཤུལ་བོད་རིགས་རང་སྐྱོང་ཁུལ་མི་དམངས་ཁྲིམས་ཁང་གིས་ཀྱང་ཡུལ་ཤུལ་ཁུལ་ཁྲིམས་འཛིན་ལས་ཁུངས་ཀྱིས་ལོ་གཉིས་རིང་ལ་ཁྲིམས་ཐག་མ་བཅད་པར་བཀག་ཉར་བྱས་ཡོད་པའི་བཀྲ་ཤིས་དབང་ཕྱུག་ལ་ཁྲིམས་འཛིན་དྲང་བདེན་གྱི་བདེ་དྲོད་དེ་སྦྱིན་དགོས། ཡུལ་ཤུལ་བོད་རིགས་རང་སྐྱོང་ཁུལ་གྱི་བོད་སྐད་ཡིག་སྦྱོང་སྤེལ་སྤྱོད་གསུམ་གྱི་གནས་བབས་དང་ལས་དོན་ལ་སྐྱོན་དང་འཐུས་ཤོར་མི་ཉུང་བ་ཞིག་ཡོད་པས། སྤྱི་དམངས་སུ་གང་གིས་སྐྱོན་བརྗོད་རུང་བ་དང་བསམ་འཆར་བཤད་རུང་བ་ཞིག་གི་ཚད་ལ་ཐོན་ཡོད། སྐྱོན་བརྗོད་དང་བསམ་འཆར་ལས་ཡུལ་ཤུལ་ཁུལ་གྱི་དབང་འཛིན་ལས་ཁུངས་ཀྱིས་ཏང་དང་རྒྱལ་ཁབ་དང་མི་དམངས་ཀྱི་རེ་འདུན་ལྟར་ལས་དོན་དྲང་བདེན་སྒོས་བསྒྲུབ་གིན་རེད། ང་ཚོས་ཡིད་ཆེས་དང་ཡི་མུག་གི་སོ་མཚམས་ནས་ལྟོས་ནས་བསྡད་ཡོད། ཉན་ནས་བསྡད་ཡོད། ཁྲིམས་འཛིན་དྲང་བདེན་ཉིད་རྒྱལ་གྱུར་ཅིག


text:
ཐོག་མའི་གླེང་གཞི།
༄༅།། གངས་རིའི་མུ་ཁྱུད་ཀྱིས་སྐཎོར་ཞིང་ལྷོ་ཨེ་ཤ་ཡའི་སྙིང་དབུས་སུ་ཁྱིམ་གཞིས་བཅས་པའི་ཁ་བ་གངས་ཅན་པ་ཚོས་ད་ལྟ་ང་ཚོས་མཐོང་ཆོས་སུ་གྱུར་པའི་བོད་མིའི་ཡུལ་སྲོལ་གོམས་གཤིས་གང་མཆིས་དེབ་ཐེར་ཁག་ཏུ་འགོད་རྒྱུར་དོ་སྣང་དེ་ཙམ་མེད་པའི་དབང་གིས། འདས་ཟིན་པའི་ང་ཚོའི་གནས་ཚུལ་མང་པོ་ཞིག་དེབ་ཐེར་ཁག་ཏུ་བཙལ་ཀྱང་རྙེད་ཐབས་བྲལ་བར་བརྟེན། ད་ལྟ་མཐོང་ཆོས་སུ་གྱུར་པ་གང་མཆིས་དེབ་ཐེར་ནང་འགོད་གང་ཐུབ་བྱ་དགོས་པ་ང་ཚོར་ལོ་རྒྱུས་ཀྱིས་བསྐུར་བའི་འོས་འགན་གཡོལ་ཐབས་བྲལ་བའི་གནས་སྟངས་འདི་ངོས་ཟིན་པའི་སྒོ་ནས་བོད་མིའི་ཡུལ་སྲོལ་གོམས་གཤིས་མཐོང་ཐོས་མྱོང་གསུམ་གང་མཆིས་རང་ནུས་ཡོད་དགུ་རྩལ་དཀྲུགས་ཀྱིས་ལོ་རྒྱུས་ཡིག་ཚང་ནང་དགོད་ཐབས་བྱ་དགོས་པའི་གལ་གནད་དང༌། རྒྱ་ནག་གཞུང་གིས་དུམ་བུར་བཏང་ནས་དབང་འགྱུར་བྱ་ཞེས་པའི་རྩ་བའི་སྲིད་བྱུས་བོད་ཐོག་དངོས་སུ་ལག་བསྟར་བྱས་ཏེ། བོད་ས་ཡོངས་རྒྱ་ནག་གི་ཞིང་ཆེན་ཁག་ནང་ཟླ་སྒྲིལ་གྱིས་དུམ་བུ་མང་པོར་བཏང་བ་བཞིན་ཐེ་བོའི་ཡུལ་ལུང་འདི་ཡང་རྫོང་ཁག་ཁ་ཤས་སུ་དུམ་བུར་བཏང་བའི་ནང་ནས་ལྷ་མོ་གནས་ཆུའམ་ཐེ་ཆུ་ཞེས་པའི་གཙང་པོ། དེང་སང་འབྲུག་དཀར་གཙང་པོ་ཞེས་འབོད་པའི་འགྲམ་ངོགས་སུ་ལོ་ངོ་སྟོང་ཕྲག་ལྷག་རིང་གནས་སྡོད་བྱས་པའི་ཐེ་བོ་སྨད། དེང་སང་རྒྱ་ནག་གཞུང་གིས་འབྲུག་ཆུ་རྫོང་ཞེས་མིང་གསར་དུ་བཏགས་པའི་ནང་རི་རྙིལ་དང་ཆུ་ལོག་འདྲེས་མས་གནོད་འཚེ་ཚབས་ཆེན་འདས་པའི་ཐེ་བོའི་ལོ་རྒྱུས་ནང་བྱུང་མྱོང་མེད་པའི་མིས་བཟོས་པའི་རང་བྱུང་འཁོར་ཡུག་གི་གནོད་འཚེ་སྲུབ་ཐབས་བྲལ་བ་འདི་བྱུང་སྐབས། ས་ཁུལ་འདི་ལ་ཆ་རྒྱུས་མེད་པ་མ་ཟད་བོད་སྤྱིའི་ལོ་རྒྱུས་ཀྱི་ཡིག་ཚང་ལ་མགོ་བོ་བ་གླང་ལས་རྨོངས་པ་འགའ་ཤས་ཀྱིས་མི་ཤེས་ཤེས་དོག་གིས་ས་ཁུལ་འདི་དག་བོད་ས་ཡིན་མིན་དང༌། ས་ཁུལ་འདིར་ལོ་ངོ་སྟོང་ཕྲག་ལྷག་རིང་བོད་མི་རིགས་ཀྱི་མཐའ་མཚམས་ལྕགས་རི་ལྟ་བུ་འདུ་ཤེས་མ་བརླགས་པའི་སྒོ་ནས་བོད་མི་རིགས་ཀྱི་གདོད་མའི་ཕ་སྐད་ཆས་གོས་སོགས་དམ་འཛིན་ལམ་ནས་ལོ་ངོ་འདི་འདྲའི་རིང་དཀའ་ངལ་བརྒྱ་ཕྲག་མང་པོ་ཆད་བསད་ཀྱིས་བོད་མིའི་རང་གཤིས་མ་བརླགས་པར་བསྡད་པར་རྒྱབ་སྐྱོར་བྱ་རྒྱུ་ལས་ལྡོག་ཏེ། ཁོང་ཚོ་བོད་རིགས་མི་དོག་ཁ་པོ་བཤད་མཁན་ཁ་ཤས་ཀྱིས་བྱས་ཉེས་དབང་གིས་མཐའ་མཚམས་སུ་གནས་པའི་བོད་མི་འདི་ཚོ་བོད་རིགས་ཡིན་མིན་གྱི་གླེང་གཞི་ཅུང་ཙམ་འབྱུང་བཞིན་པ་སོགས་ལ་གསལ་འདེབས་ཚུལ་དུ་ཐེ་བོ་སྨད་རྒྱུད་སྐོར་ཅུང་ཟད་གླེང་འདོད་བྱུང༌། སྤྱིར་བོད་མིའི་གོམ་གཤིས་ལ་དུས་རབས་སོ་སོའི་མིས་དུས་སྐབས་དེའི་གནས་ཚུལ་འབྲི་རྒྱུ་གོམ་སྲོལ་མེད་པ་སོགས་ཀྱིས་བོད་མིའི་ནང་ཁུལ་ཕན་ཚུན་གནས་ཚུལ་ཞིབ་ཕྲ་གོ་རྟོགས་ཀྱི་འདུ་ཤེས་ཞན་པ་དང༌། ལྷག་དོན་འདས་པའི་ལོ་རྒྱུས་ལ་ཞིབ་འཇུག་བྱ་དགོས་ན་ཚོད་དཔག་ལམ་ནས་གཏན་འབེབས་བྱས་ན་མ་གཏོགས་དུས་སྐབས་དེར་དངོས་སུ་འཚོ་བཞུགས་བྱས་པ་ཚོས་བྲིས་པ་ཧ་ཅང་དཀོན་པ་མ་ཟད། བོད་མིའི་ཡུལ་སྲོལ་གོམ་གཤིས་སོགས་སྤྱི་ཚོགས་རང་བཞིན་ཞིབ་འབྲི་བྱེད་མཁན་དེ་བས་མེད་པར་གྱུར། དུས་རབས་ཉི་ཤུ་པའི་ནང་བྱོན་པའི་མཁས་དབང་རྣམ་གཉིས་ཀྱིས་འདིའི་ཐད་སྡོམ་ཚིག་བཀོད་དོན། མདོ་སྨད་པ་མཁས་དབང་དགེ་འདུན་ཆོས་འཕེལ་གྱི་ཞལ་ནས་༼བོད་མི་ཚོས་ད་ལྟ་བའི་གནས་ཚུལ་ཞྭ་གོས་སོགས་དེབ་ཐེར་ནང་འགོད་རྒྱུའི་བསམ་བློ་འཁོར་གྱི་མེད་པས་འདི་ནས་ལོ་བརྒྱའི་རྗེས་སུ་གང་གིས་མི་ཤེས་པའི་གནས་སུ་ཆགས་ངེས་༽ཞེས་གསུངས། མཁས་དབང་ཟམ་གདོང་རིན་པོ་ཆེ་མཆོག་ནས་༼རང་རེས་བརྗོད་གཞི་གང་ཞིག་བཞག་ཀྱང་བརྗོད་གཞི་དེའི་འདས་པ་དང་མ་འོངས་པའི་རྗེས་བསྙེགས་ནས་འགྲོ་བ་ལས་ད་ལྟ་བ་འདི་བརྗོད་གཞི་མིན་པ་ལྟ་བུ་མཐོང་གི་ཡོད། དེར་བརྟེན་རྩོམ་སྒྲིག་པ་ཚོས་ཀྱང་ད་ལྟ་བའི་སྐོར་མང་པོ་འབྲི་སྲོལ་མེད་པས། ད་ལྟ་བའི་གནས་ཚུལ་རྣམས་ལོ་བརྒྱ་ཕྲག་འགའ་ཤས་ཕྱིན་པའི་རྗེས་གསལ་པོ་ཤེས་རྟོགས་མི་ཐུབ་པ་ཆགས་ཀྱི་ཡོད་༽ཅེས་གསུངས། དེས་ན་ང་ཚོས་ཁ་བ་གངས་ཅན་པ་ཡོངས་ཀྱི་གནས་ཚུལ་ཞིབ་འབྲི་མ་ཐུབ་ཀྱང་རང་ཉིད་དང་འབྲེལ་བའི་ཉེ་འཁོར་གྱི་གནས་ཚུལ་གང་མཐོང་བྲིས་པ་འདིས་བྱ་བརྒྱ་རྡོ་གཅིག་གིས་དཀྲོག་པའི་དཔེ་ལྟར་བོད་མིའི་ཡུལ་སྲོལ་གོམས་གཤིས་གང་འཚམས་མཚོན་ཐུབ་པའི་རེ་བ་དང་བཅས་གང་ཤེས་སྨྱུག་རྩེ་ལམ་ནས་བརྗོད་པར་བྱ།
དང་པོ། ཡུལ་མིང་གི་འབྱུང་ཁུངས་འཚོལ་བ།
སྤྱིར་ཡུལ་ཕྱོགས་འདིའི་མིང་ཕལ་ཆེར་བོད་རྒྱལ་བཙན་པོའི་དུས་སྐབས་སུ་དབུས་གཙང་སོགས་ལས་བཏང་བའི་དཔུང་དམག་གིས་བཙན་བཟུང་བྱས་སྐབས་དམག་རུ་སོ་སོའི་མིང་ཡུལ་ལ་ཐོག་པར་ངེས། དཔེར་ན། འ་ཞ་དམག་རུ་དང༌། རྡོ་ར་ཁོག་དམག་རུ། སྟག་ཤར་དམག་རུ། ཨེན་འཛི་དམག་རུ། ཁ་པ་ཀླུ་ཕྱུག་དམག་རུ། ཉིན་ངོ་བར་གཙང་དམག་རུ། རྒྱ་ནེ་དམག་རུ། གཙང་པ་དམག་རུ་སོགས་ཀྱི་དམག་རུ་ཞེས་དུས་ད་ལྟའང་འབོད་བཞིན་པ་དང༌། མི་རབས་ནས་མི་རབས་བརྒྱུད་ནས་ཡོང་བའི་ངག་རྒྱུན་ལོ་རྒྱུས་དང༌། ཏུང་ཧོང་ནས་ཐོན་པའི་གཏེར་ཡིག གཞན་ཡང་བོད་ཀྱི་དེབ་ཐེར་ཁག་ཏུ་གསལ་བ་སོགས་ལས་ར་སྤྲོད་ཐུབ་པར་ངེས། ཡུལ་འདི་དག་ལ་སེར་པོ་རོང་ཞེས་མིང་ཐོག་མར་ཇི་ལྟར་ཐོག་པའི་ཚུལ་ལའང་རྒན་རབས་པ་ཚོའི་གསུང་རྒྱུན་ལ། མདོ་སྨད་ལྷོ་རྒྱུད་ཀྱི་ཆོས་སྡེ་ཆེན་མོ། ༧སྐྱབས་མགོན་ཀིརྟི་སྐུ་ཕྲེང་རིམ་བྱོན་གྱི་གདན་སའི་གཙོ་བོ། སྟག་ཚང་ལྷ་མོ་ཀིརྟྀ་དགོན་བློ་གླིང་དགེ་ལྡན་བཀྲ་ཤིས་འཁྱིལ་གྱི་ནང་ཐེངས་དང་པོར་ཐེ་བོ་སྨད་མའམ་དེང་སང་འབྲུག་ཆུ་རྫོང་ཁོངས་དག་ཡིག་ཁོགས་ཁུལ་གྱི་སེར་པོ་ཤོག་པ་ནས་ཕེབས་པའི་གྲྭ་རྒྱུན་ཚོར་ཕ་ཡུལ་དྲིས་དུས་ཁོང་ཚོས་སེར་པོ་གཤོང་ནས་ཡིན་ཞེས་པས་རྗེས་སུ་ཨ་མདོའི་་འབྲོག་སྐད་དང་བར་ཐག་རིང་བའི་ཐེ་བོ་སྨད་མ་ཡོངས་ལ་སེར་པོ་རོང་ཞེས་མིང་དེ་འཇགས་པར་བཤད། སེར་པོ་རོང་ཞེས་པའི་མིང་ཚིག་འདི་སྟག་ཚང་ལྷ་མོ་ཀིརྟི་དགོན་དང་དེའི་ཉེ་འགྲམ་འགའ་ཤས་མ་གཏོགས་གཞན་པས་ས་ཁུལ་འདི་ལ་ཐེ་བོ་ཞེས་འབོད་པ་མ་གཏོགས་སེར་པོ་རོང་ཞེས་བོས་ན་གོ་མྱི་མ་མཐོང༌། གདན་ས་ཁག་གི་ཁང་ཚན་ཡང་ཐེ་བོ་རང་ཡིན་པ་འབྲས་སྤངས་ཐེ་བོ་ཁང་ཚན་གདག་གཉེར་བྱེད་མཁན་ཨ་ཁུ་མཁས་གྲུབ་སོགས་ལས་ཤེས་ཐུབ། མདོ་སྨད་ཆོས་འབྱུང་ནང་ཐེ་བོ་ཨོ་གཙང་དགོན་པ་མན་ཆད་ཐེ་བོ་སྨད་ཞེས་བཀོད་པ་མ་གཏོགས་སེར་པོ་རོང་ཞེས་མིང་ཟུར་ཙམ་ཡང་མི་གསལ་མོད། འོན་ཀྱང་ཐེ་བོ་དཀོན་མཆོག་འཕྲིན་ལས་ཚང་གིས་གསེར་ཐང་དགོན་པའི་གདན་རབས་ནང་བསེ་རོང་ཞེས་བཀོད་ཀྱང་ཁོང་ཕལ་ཆེར་སྟག་ཚང་ལྷ་མོར་འབྲེལ་འདྲིས་ཧ་ཅང་ཟབ་པས་མ་དག་རྒྱུན་འཇགས་སུ་བཀོད་པར་ངེས་པས་ངག་རྒྱུན་བཞིན་དག་ཡིག་ཁོགས་ཁུལ་གྱི་སེར་པོ་ཤོག་པ་ཞེས་པའི་མིང་ལས་འཆད་པ་གསལ་པོར་རྟོགས་ཐུབ། གཞན་བོད་མིའི་གདོང་དྲུག་ལས་སེ་ཡི་རུས་རྒྱུད་ལས་ཆད་པས་རུས་མིང་ཡུལ་ལ་ཐོག་པའི་བཤད་སྲོལ་ཞིག་མཆིསཀྱང༌། ཡུལ་ལུང་འདི་དག་ལ་གནས་བཅས་པའི་བོད་མི་ཚོ་བཙན་པོའི་དུས་སྐབས་སུ་མཐའ་སྲུང་བཏང་བའི་དམག་མི་རྣམས་གཙོ་བོར་གཞིས་ཆགས་པ་ཡིན་པས་སྭེ་དང་ལྡོང་སོགས་ཀྱི་རུས་ལས་ཆད་པ་སྨྲ་མ་དགོས་པས་སྭེ་གཅིག་པོར་ངོས་བཟུང་ནས་བཤད་ན་ཁྱབ་ཆུང་དྲག་པས་འཐད་པར་མ་མཐོང༌། མཁས་དབང་དུང་དཀར་བློ་བཟང་འཕྲིན་ལས་ཚང་གིས། ༼དེང་སང་གི་འབྲུག་ཆུ་རྫོང་ཁོངས་ཀྱི་བོད་རིགས་ནི་ཆོས་རྒྱལ་མེས་དབོན་རྣམས་ཀྱི་སྐུ་རིང་ཏུ་བོད་ལྗོངས་ལྷོ་ཁའི་ཀོང་པོ་རྒྱ་མདའ་ས་ཁུལ་ནས་དྲངས་པའི་ས་མཚམས་སྲུང་བའི་རྟ་དམག་གི་རྒྱུད་པ་ཡིན། དེའི་རུས་ནི་བོད་ཀྱི་རུས་ཆེན་གསུམ་གྱི་ནང་ཚན་ལྡོང་ཡིན་ལ། དུས་རབས་དགུ་བར་བོད་བཙན་པོའི་གཅིག་གྱུར་རྒྱལ་ཁབ་སིལ་བུར་ཐོར་མུས། དབུས་ཕྱོགས་སྲིད་གཞུང་དང་འབྲེལ་བ་ཆད་དེ་སི་ཁྲོན་མོ་ཝུན་དང༌། བསྟན་པ། ཟུང་ཆུ། ཀན་སུའུ་ཐེ་བོ། ཐེ་རྒྱུད། བ་ཙེ། འབྲུག་ཆུ་བཅས་ཡུལ་ཁག་རྣམས་སུ་བཀྲམས་ནས་སྡོད་དགོས་པ་བྱུང་མོད། སྐད་རིགས་དང༌། ཡུལ་སྲོལ་གོམས་གཤིས། ཆོས་ལུགས་གྲུབ་མཐའ། ཡུལ་མིང་དང་མི་མིང་བཅས་ནི་གདོད་མའི་སྲོལ་མ་ཆགས་མ་ཉམས་པར་གནས་ཏེ། དཔེར་ན། དུས་ཆེན་རྣམས་སུ་ལྷ་བསང་བཏང་ནས་ཡུལ་ལྷ་གཞི་བདག་ལ་མཆོད་བཀུར་བྱེད་དུས་ཀོང་པོ་རོང་གི་གཞི་བདག་གི་མཚན་ནས་འབོད་པ། ཡུལ་གོམས་གཞིས་ལུགས་ཀྱི་ཆ་ནས་དཔྱད་ནའང་གནའ་སྔ་མོའི་བོད་ཀྱི་རྟ་དམག་གི་ཆ་བྱད་རྒྱུད་འཛིན་བྱས་ཡོད་༽ཅེས་གསུངས། བོད་མི་རིགས་ཀྱི་གདོད་མའི་བོན་ཆོས་དར་སྔ་བ་འདིའི་ཐོག་ནས་ཀྱང་ཆེས་གནའ་དུས་ནས་བོད་མིས་ཡུལ་འདིར་གཏན་སྡོད་ཀྱི་ཁྱིམ་གཞིས་བཅས་ཡོད་པ་གསལ་བོར་རྟོགས་ངེས། ཡུལ་འདིར་གཙང་པའི་རྒྱུད་ལས་ཆད་པ་ཤིན་ཏུ་མང་བས། ད་ལྟ་གཙང་པ་དམག་རུ་དང༌། སྟོད་གཙང༌། བར་གཙང་སོགས་མང༌། དེང་སང་གི་ཐེ་བོ་རྫོང་དང་འབྲུག་ཆུ་རྫོང་ཁོངས་སུ་ས་མིང་མང་བོ་ཡུལ་དབུས་ཀྱི་ས་མིང་རང་འཇགས་སུ་ད་ལྟའི་བར་མ་ཉམས་ཤིང་དངོས་སུ་འབོད་བཞིན་པ་སོགས་དངོས་ཡོད་གནས་སྟངས་ད་ལྟ་ང་ཚོས་མཐོང་ཆོས་སུ་གྲུབ།
གཉིས་པ། ཡུལ་སྐད་ཀྱི་ཁྱད་ཆོས།
ཡུལ་སྐད་མདོ་སྨད་བྱང་རྒྱུད་ཀྱི་འབྲོག་སྐད་དང་བར་ཐག་ཅུང་ཙམ་རིང་བས་བྱང་རྒྱུད་ཀྱི་འབྲོག་མིས་གོ་དཀའ་ཡང༌། ཡུལ་དབུས་ཀྱི་སྐད་དང་བར་ཐག་ཉེ་ཞིང་མཐུན་ས་མང་བ་མ་ཟད་བོད་བཙན་པོའི་སྐབས་སུ་སྐད་གསར་བཅད་རིམ་པ་གསུམ་ཙམ་མཛད་པ་བོད་ས་ཡོངས་ལ་ཁྱབ་མ་ཐུབ་པའི་ཉེར་ལེན་གྱིས་མཐའ་མཚམས་ཀྱི་ས་ཁུལ་འདིའི་སྐད་ཆ་ཕལ་ཆེ་བརྡ་རྙིང་གིས་བཅིངས་པ་ཧ་ཅང་མང་བར་མཁས་པ་འགའ་ཤས་ཀྱིས་གསུངས་ལ་སྐད་གདངས་ཀྱང་ཧ་ཅང་འཇམ་ཤེད་ཆེས་པ་སོགས་ཡུལ་དབུས་ཀྱི་སྐད་གདངས་དང་ཁྱད་པར་གང་ཡང་མེད་པར་སྣང་བ་སོགས་ཀྱིས་བོད་གདོད་མིའི་ཡུལ་དབུས་ཀྱི་ཕ་སྐད་གཙང་མ་གནས་འདིར་ཉམས་མེད་བརྟན་གནས་བྱས་ཡོད།
གསུམ་པ། ཕོ་མོའི་ཆས་གོས་ཀྱི་རྣམ་པ།
ཡུལ་ཕྱོགས་འདིར་སྐྱེས་པ་ཚོའི་ལྭ་བ་ནི་བོད་ཐུན་མོང་དང་འདྲ་བར་ཕྲུག་ལྭ་དམར་སྨུག་དང༌། སྣམ་བུའི་ལྭ་དཀར། རས་ལྭ་དཀར་ནག ཚ་རུའི་ལྭ་བ་སོགས་ཀྱི་གོང་ཁ་དང་མཐའ་ཤམ་དུ་སྲམ་ལྤགས་དང༌། ཕྲུག་ཁྲ། གོས་ཆེན། ཆུ་སྐུད་སོགས་ཀྱིས་མཛེས་ཆ་གཏོད་པ་དགའ་སྟོན་རྟེན་འབྲེལ་སོགས་ལ་གྱོན་ཞིང༌། རྒྱུན་གྱི་ངལ་རྩོལ་སྐབས་རས་ལྭ་དང༌། ཟར་ལྭ། སྣམ་བུའི་ལྭ་བ་གོང་ཁ་དང་མཐའ་ཤམ་ཕྲུག་ཁྲ་སོགས་ཀྱིས་མ་རྒྱན་པ་གོན། དགུན་ལྭར་སློག་པའི་གོང་བར་ཁྱིམ་ཚང་འབྱོར་ལྡན་པ་ཚོས་གཟིག་ལྤགས་དང་དེ་མིན་གོང་བ་དང་མཐའ་ཤམ་གཉིས་ཀར་རས་ནག་སྦྱར་ནས་འཐུས་པར་བྱེད་མོད། འོན་ཀྱང༌། རང་ཅག་ཁ་བ་གངས་ཅན་པ་ཡོངས་ཀྱི་མགོན་སྐྱབས་ཉག་གཅིག་ཏུ་གྱུར་པ་ྋགོང་ས་ྋསྐྱབས་མགོན་རྒྱལ་བའི་དབང་བོ་མཆོག་གིས་རི་བོ་ཧི་མ་ལ་ཡའི་རྒྱབ་རོལ་ནས་གཟིག་སྲམ་སྐོར་ལ་བཀའ་སློབ་ཐེངས་གཅིག་གནང་བའི་ཐུགས་རྗེའི་བཀའ་དྲིན་ལ་རྟེན་ནས་གཟིག་སྲམ་སོགས་རྒྱན་ཆར་རློམས་པའི་བོད་མིའི་མི་རབས་ནས་མི་རབས་བརྒྱུད་པའི་བག་ཆགས་གཏིང་ཟབ་དེ་ལས་ཡོངས་སུ་གྲོལ་ཡོད། སྐྱེས་པས་རྐེད་རག་དར་དམར་ལྗང་སྔོ་གསུམ་བཅིངས་པའི་སྣེ་མོ་ཕལ་ཆེར་པུས་མོའི་ཕ་ལོང་མཉམ་ཙམ་འཕྱང་བའི་འོག་ཏུ་སྔོན་ཆད་སྣམ་བུ་དང༌། ཟར་རས་རྐང་སྣམ་གོན་ཡང་དེང་སང་ཕལ་ཆེར་རས་ཀྱི་རྐང་སྣམ་ཁོ་ནར་ངེས། རྐང་མགོར་རས་ལྷམ་སོ་མས་གཙགས་པ་ཡུ་རིང་ཅན་སྐུད་པ་ཚོན་ཁྲ་སྤེལ་མས་ཐགས་པའི་ལྷམ་སྒྲོག་དཀྲིས་པར་བྱེད། དགུན་ཁ་གོ་ལྷམ་འབོལ་རིལ་དང་དེང་རབས་ཀྱི་འཇུར་རྟ་སོགས་གོན། སྐྱེས་མ་ཚོས་སྟོད་ལྭ་ཐུང་ཐུང་གོང་བར་རས་ཁྲའམ་ཆུ་ཕྲུག་བཀོད་པ། ཕུ་དུང་ཁར་རས་སམ་ཆུ་ཕྲུག་འཇའ་ཚོན་ལྟར་བསྒྲུགས་པ་གྱོན་པའི་སྟེང་བལ་ཐགས་རྐེད་རགས་ཞེང་ཆེ་ཚོན་དམར་ཅན་དཀྲིས་པའི་འོག་ཏུ་རྐང་སྣམ་འདོམས་དང་ཉྭ་བར་ཤིན་ཏུ་ཡངས་པ་བོད་གདོད་མའི་ཆས་གོས་དེང་སང་ལྷ་མོ་འཁྲབ་བྱེད་ཙམ་དུ་གྱུར་པའི་རྐང་སྣམ་ས་ཁུལ་འདིར་དུས་ད་ལྟའང་སྔར་སྲོལ་ཉམ་མེད་རྒྱུན་གོན་བྱས་ཡོད། རྐང་མགོར་རས་ལྷམ་སོ་མའི་གཙགས་པ་ཡུ་ཐུང་འགྲམ་གཡས་གཡོན་གཉིས་རས་སྐུད་ཚོས་གཞི་སྣ་ཚོགས་ཀྱིས་རི་མོ་གཙགས་དྲུབ་བྱས་པ་གྱོན། མགོར་ཞྭ་མོ་རས་ནག་ཁ་གང་གྲུ་བཞི་ཅན་སྐྲའི་ལན་བུ་གསུམ་དུ་སླས་པ་གཅིག་གིས་བཅིངས་པར་བྱེད་པ་སོགས། མདོར་ན་སྐྱེས་མ་ཚོའི་ཆས་གོས་ཀྱང་ལྷ་སའི་ཀོང་པོའི་ཡུལ་གྱི་བུད་མེད་ཚོའི་ཆས་གོས་དང་ཤིན་ཏུ་འདྲ་བ་མ་ཟད་ཧི་མ་ལ་ཡའི་རི་རྒྱུད་ཁག་ཏུ་སྔར་བཙན་པོའི་དུས་སྐབས་སུ་བོད་ཀྱི་ཆབ་འབངས་སྤི་ཏིའི་དང་ལ་དྭགས་ཕྱོགས་ཀྱི་བུད་མེད་ཚོའི་མགོ་དཀྲིས་དང༌། རྣ་རྒྱན། མགུལ་རྒྱན་བཅས་ཕལ་ཆེར་གཅིག་པར་སྣང༌།
བཞི་པ། རྒྱན་ཆས་སྤྲས་སྟངས།
སྐྱེས་པ་ཚོས་རྒྱན་ཆ་གཙོ་བོ་སྐེ་ལ་བ་སོའི་ཕྲེང་བ་བྱུ་རུའི་ཕྲ་ཅན་དང༌། གསེར་རམ་དངུལ་གྱིས་བརྡུངས་པའི་གའུ་གྲུ་བཞི་མ་དང་གོར་གོར་ཆེ་བ་བཀྲ་ཤིས་རྟགས་བརྒྱད་ཀྱི་རི་མོ་འབུར་གཏོད་བྱུ་རུའི་ཕྲ་རྒྱན་བཏབ་པའི་ནང་དུ་རྟེན་བཞུགས་མཚོན་སྲུང་བླ་མའི་སྐུ་འདྲ་ཅན་འདོགས་པ་དང༌། རྐེད་པར་གྲི་རིང་ཐུང་ཤུབ་དང་ཡུ་བ་གསེར་དངུལ་གྱིས་རྒྱན་པ་རླ་གཡས་པའི་པུ་མོའི་སྟེང་སླེབས་ཙམ་དཔྱངས༌། རྟའི་སྒ་སྲབ་དངུལ་གྱིསབརྒྱན། སྐྱེས་མ་ཚོས་གཡུའི་རྣ་རྒྱན་སྣེ་གཉིས་གསེར་དངུལ་གྱི་ལྕགས་ཐག་གིས་བྲེལ་བ། དཔུང་བར་གསེར་དངུལ་ཟངས་གསུམ་དང་བ་སོའི་གདུབ་བུ། ལག་པའི་འཛུབ་མོར་གསེར་དངུལ་ཟངས་གསུམ་གྱི་འཛུབ་དཀྲིས་གང་འབྱོན་གྱིས་རྒྱུན་དུ་གོན་པ་དང༌། སྐྲའི་ལན་བུ་གསུམ་དུ་སླས་ནས་ལན་བུ་གཅིག་མགོར་དཀྲིས་པ་ཀོང་པོ་དང་ལ་དྭགས་སྐྱེས་མ་ཚཽས་དཀྲིས་སྟངས་དང་འདྲ་ལ། ལན་བུ་གཉིས་སོག་རྒྱབ་ཏུ་དཔྱང་བ་ལ་དངུལ་སྒོར་དང་མེ་ལོང་ཆེ་ཆུང༌། ཙོར་མོ་དམར་ནག་གང་མཛེས་ཀྱིས་སྐྲའི་ལན་བུ་ལེགས་པོར་བརྒྱན་པའི་སྟེང་དངུལ་གྱི་ཟླ་དཀར་ཞེས་པས་སྐྲ་འཛེར་བྱེད།
ལྔ་པ། བཟའ་བཏུང་གི་སྐོར།
ཐེ་བོ་སྨད་རྒྱུད་ཀྱི་ས་ཁུལ་འདི་ཚོ་གནམ་གཤིས་དྲོད་གྲང་མཉམ་པ་སོགས་ཀྱིས་འབྲུ་རིགས་གྲོདང༌། ནས། སྲན་དཀར། སྲན་དམར། སྲན་རིལ། བྲེ་བོ། ཟར་མ། ཤོག་ཁོག ཀྱི་ཐོན་སྐྱེད་བཟང་བས་གྲོ་ཕྱེས་རིགས་བེད་སྤྱོད་མང་པོ་བཏང་བ། དཔེར་ན། ཐལ་གོར་སླ་ང་ཆུང་ཆུང་ཚད་འདྲ་སྲེག་པ། སྣུམ་གོར། ཕྱེས་ཐོ་རླངས་བཙོས་མ། ནས་རྩམ། ཟར་རྩམ། ཕག་ཤ་གཡེར་ཚྭ་དུ་སྐམ་ཅན་དང༌། གཡག་ཤ ལུག་ཤ ར་ཤ གཞན་སྲན་ཕྱེ་བརྡལ་ཐུག་དང༌། བྲ་ཕྱེ་ཐུག་པ། ནས་ཕྱེ་བརྡལ་ཐུག གྲོ་ཕྱེའི་བརྡལ་ཐུག་རིང་ཐུང་ཅི་རིགས། འོ་ཇ་དཀར་པོ་དང༌། ཡུན་རིང་བསྙལ་བའི་ནས་ཆང་བདུད་རྩི་ཁ་འཇམ་དྲི་ཞིམ་ཅན། ཤིང་འབྲས་སྣ་ཚོགས།
དྲུག་པ། ཕོ་མོའི་གཉེན་སྡེབ་ཀྱི་བརྒྱུད་རིམ།
འབྲུག་དཀར་གཙང་པོའི་འགྲམ་ངོགས་སུ་གནས་པའི་ཐེ་སྨད་ཚོ་བ་གཤོག་ཀ་འདི་ཚོའི་ནང་གཉེན་སྡེབ་བག་བསུ་གདོད་མའི་ལུགས་སྲོལ་ལྟར་ཕ་མ་གཉིས་ཀྱིས་ཞལ་བཀོད་གང་གནང་གཙོ་བྱས་ཐོག བུ་ཕྲུག་རང་འཐད་ཀྱིས་བཙལ་པ་ཕ་མར་རྒྱུ་མཚན་ཞུས་པ་ཕ་མ་འཐད་མོས་བྱུང་ན་གཞི་ནས་མནའ་མ་སློང་ཆང་ཆེ་ཆུང་ཐེངས་གཉིས་པོ་བཏུང་རྗེས་གཞི་ནས་བག་སྟོན་དུས་ཚོད་གཏན་ཁེལ་བྱེད། བག་མ་བསུ་བའི་དུས་ཚིགས་གཙོ་བོ་ལོ་གསར་ཚེས་གསུམ་ནས་ཚེས་ཤར་མ་རྫོགས་པར་སྟབས་གང་བདེ་བྱ་ལ། བག་མ་ཁྱིམགཞན་དུ་སྐྱེལ་བར་སྡེ་བའི་བུ་མོ་ན་མཉམ་ཡོངས་ནས་སྐྱེལ་མ་བྱས་ནས་ཡོང་བའི་སྐབས་སུ་སྡེ་མི་ཡོངས་ནས་བསུ་མ་བྱེད། དེ་ཉིན་སྡེ་མི་ཡོངས་སུ་འཛོམས་པའི་ཐོག་གཉེན་ཉེ་ཕྱོགས་མཐར་གང་ཡོད་ཀྱིས་ལེགས་སྐྱེས་སྐྱེལ་དུ་ངེས་པར་ཡོང་དགོས་པའི་ལུགས་སྲོལ་རྒྱ་ཆེ་ཞིང་གཉེན་སྟོན་འགོ་མ་བཙུགས་གོང་དགེ་འདུན་པ་ཞིག་གིས་ཞལ་འདོན་བཀྲ་བརྩེགས་སྐྱོར་ཏེ་བག་མ་ཁྱིམ་དུ་འབྱོར་མ་ཐག་བཀྲ་ཤིས་པའི་གཡང་འབོད་ཀྱི་ཆོ་ག་བྱེད་པ་དང༌། གཉེན་སྟོན་འགོ་འཛུགས་སྐབས་མགྲོན་པོ་དང་སྡེ་མི་རྣམས་བཞུགས་གྲལ་ལ་འཁོད་རྗེས་སྡེ་བའི་མི་རྒན་བློ་གྲོས་འཛོམས་ཤིང་ཁ་བདེ་ཞིག་གིས་བཀྲ་ཤིས་པའི་ཆང་མཆོད་འཕེན་སྐབས་སངས་རྒྱས་བྱང་སེམས་དང༌། དཔའ་བོ་མཁའ་འགྲོ། ཡུལ་ལྷ་གཞི་བདག་སོགས་ལ་ཆང་མཆོད་དང༌། དེ་ནས་བུ་རབས་ཚ་རྒྱུད་ལ་དགེ་ཤེས་དང༌། ཤེས་འབྱོན་གཉིས་ལྡན་ཤ་སྟག་བྱོན་དགོས་པའི་སྨོན་ཚིག་གི་མེ་ཏོག་ལེགས་པར་འཐོར་ནས་དགའ་སྟོན་གྱི་དཔལ་ལ་རོལ། དེའི་ཉིན་མོར་ཤ་ཆང་ཟས་རིགས་གང་འབྱོན་གྱིས་གསོལ་སྟོན་དང༌། མཚན་ཧྲིལ་བོ་སྐོར་བྲོ་འཁྲབ་ནས་མཚན་ཕུད་སྐབས་སུའང་ཟས་ཆང་གང་བཟང་དྲངས་ནས་མགུ་བར་བྱེད། བག་མ་ཉིན་ཁ་ཤས་གནས་ཚང་ཚང་ལ་བསྡད་རྗེས་ལག་སྐྱེས་ཕ་ཆེར་འཁྱེར་ནས་ཕྱིར་རང་གི་ཕ་ཁྱིམ་དུ་ལོགས་ནས་ལོ་ངོ་གཅིག་ལྷག་འགོར་རྗེས་གཞི་ནས་གནས་ཚང་དུ་གཏན་སྡོད་བྱ་བར་འགྲོ་དགོས།
བདུན་པ། དུས་སྟོན་གྱི་རྣམ་པར་རོལ་སྟངས།
ཧོར་ཇུན་གར་གྱིས་མི་ཉག་བླངས་པའི་དགའ་སྟོན་གྱི་ཟླ་བ་ལ་ཧོར་ཟླར་གྲགས་པ་ལྟར་མདོ་སྨད་དང་ཁམས་ཁུལ་གྱི་ཡུལ་སྡེ་མང་བོས་ཧོར་ཟླ་དང་པོའི་ཚེས་གཅིག་ལ་ལོ་གསར་བྱེད་ཀྱིན་ཡོད་ལ། རྒྱ་ནག་དང༌། ཉི་ཧོང༌། ཀོ་རི་ཡ། སོག་ཡུལ་སོགས་སུ་ཧོར་ཟླ་དང་པོའི་ཚེས་གཅིག་ལ་ལོ་གསར་བྱེད་ཀྱང༌། ཡུལ་ཕྱོགས་འདི་ཚོས་བོད་ལོ་ཞེས་ཡུལ་དབུས་ཀྱི་ལོ་གསར་དང་གཅིག་མཚུངས་བྱེད་པ་མ་ཟད། ཧོར་ཟླ་དང་པོའི་ཚེས་གཅིག་ལའང་རྒྱ་ལོའི་ཚེས་གཅིག་ཅེས་གནམ་ལོ་གསར་ཚེས་ཀྱི་དགའ་སྟོན་བྱེད། གནམ་གང་ཡོད་མེད་ལ་ལྟོས་མེད་ཀྱིས་ལོ་རྙིང་ཟླ་བཅུ་གཉིས་པའི་ཚེས་ཉི་ཤུ་དགུའི་ཉིན་མོར་ཁང་ཁྱིམ་ཕྱི་ནང་གང་སར་གད་བདར་བྱས་པའི་གད་སྙིགས་རྣམས་དང་ལྷན་གཏོར་བརྒྱག་བྱེད། ཉིན་དེར་སྡེ་པའི་སྐྱེས་པ་ཚང་མ་ལྷན་འཛོམས་ཀྱིེས་སོ་སོས་མདའ་མདུང་གྲི་གསུམ་ཕྱར་ནས་རྔོན་བྱེད་ཁུལ་དང༌། དམག་ལ་ཞུགས་སྟངས་ཀྱི་རྩལ་ངོམ་བཞིན་སྡེ་ཁྱིམ་རེ་རེའི་ནང་འབྱོར་དུས་མགོ་མཇུག་མེད་པར་ནས་ཆང་གང་བཟང་བཟང་འདྲེན་སྐབས། རུ་སྡེ་མི་རྒན་གུས་བཀུར་ཐོབ་པ་ཞིག་གིས་རུ་སྡེ་འདི་དང་པོ་གང་ནས་ཆད་མིན་སོགས་ཀྱི་བརྒྱུད་རིམ་དམག་བཤད་ཅེས་པ་བཤད་ཚར་བའི་མཇུག་ཏུ་ཨེ་གེ་ཧོ་ཞེས་ཀི་སྒྲ་རིང་མོ་ཐེངས་གསུམ་སྒྲོག་ཚེ་རུ་དཔུང་ལྟར་སྟངས་སྟབས་འཁྲུག་ཤོས་སུ་སླེབས་སྐབས། འཁྲབ་མཁན་སོ་སོའི་ཁ་ནས་འུར་སྒྲ་སྒྲོག་པས་ཆང་དང་འུར་སྒྲས་འཁྲབ་མཁན་ལ་སྔོན་མེད་ཚོར་འདུ་ཞིག་གིས་དེད་དེ་འཁྲབ་སྟོན་གྱི་རྣམ་པ་སྔར་ལས་འཁྲུག་ཆ་ཆེ་རུ་འགྲོ་བ་ཡིན། དེ་ལྟར་སྡེ་ཁྱིམ་རིམ་བརྒྱུད་ཀྱིས་ཆང་དང་དམག་བྲོ་ལ་རོལ་སྟངས་འདི་ཡང་ལོ་ངོ་སྟོང་ཕྲག་ལྷག་གི་སྔོན་ཡུལ་དབུས་སུ་དར་སྲོལ་ཧ་ཅང་ཆེན་པོ་ཡོད་པ་ཕྱི་ལོའི་དུས་རབས་དྲུག་པར་ཆོས་རྒྱལ་སྲོང་བཙན་སྒམ་པོ་དང༌། རྒྱ་བཟའ་ཀོང་ཇོས་བཞེངས་པའི་ལྷ་ལྡན་གཙུག་ལག་ཁང་གི་ལྡེབ་རིས་ནང་དུ་ཡང་ལག་ཏུ་མདུང་དང་རལ་གྲི་ཐོགས་ཞིང༌། ལུས་ལ་འཁྲབ་རྨོག་གྱོན་ཏེ་དམག་གཤར་འཁྲབ་ཚུལ་བྲིས་པའི་སྡེབ་རིས་ནང་གསལ་བ་དང༌། ཡུལ་ལུང་འདིར་སྔོན་ནས་ད་བར་སྲོལ་འདི་མ་ཉམས་པར་དམག་གཤར་ཞེས་ཞབས་བྲོ་རྒྱག་པ་སོགས་ཕྱོགས་གང་ནས་བལྟས་ཀྱང་གདོད་མིའི་བོད་དབུས་གཙང་སོགས་ནས་ཡོང་བའི་དམག་རྒྱུད་ཤུགས་ཆེན་གཞིས་ཆགས་པ་ཁྲེལ་མེད་གསལ་རྟོགས་ངེས། རྒྱ་ལོའི་ཚེས་གཅིག་སྔ་མོར་ནམ་ཕྱེད་ཡོལ་ཙམ་དུས་སུ་བཟའ་ཚང་རྒན་གཞོན་དབྱེ་མེད་མལ་ལས་ལངས་ཏེ་གྱོན་ཆས་འཕྱོར་ཤོམ་སྤྲས། བུད་མེད་ཚོ་ཚེས་ཆུ་ལེན་དུ་འགྲོ་སྐབས་ཁྱིམ་ཚང་རེ་རེ་ནས་ཆུ་འགོ་ཁར་མཆོད་མེ་རེ་འཇོག་སྲོལ་ཡོད། སྐྱེས་པ་ཚོས་ཐོག་མར་མཆོད་ཁང་གི་མདུན་དུ་མཆོད་ཆུ་མར་མེ་དང༌། སོ་བོང་ཐོག་ཏུ་གླིང་མེ། ཁང་སྒོ་དང་ཕྱུགས་ར་སོགས་ཀྱི་སྒོ་གང་མཆིས་སྟེང་མཆོད་མེ་རེ་མཆོད་རྗེས་ཡུལ་ལྷར་བསང་མཆོད་གང་རྒྱས་བྱ། ཚེས་གཅིག་ཞོགས་ཀ་བཟའ་ཚང་ལྷན་འཛོམས་ཀྱི་གྲལ་ལ་གོང་རིམ་བཞིན་འཁོད་དེ་ལོ་གསར་པའི་དགའ་སྟོན་རོལ་བར་བྱེད། བོད་ཟླ་ལྔ་པའི་ཚེས་བཞི་ཉིན་བཟའ་མི་ཚང་མ་གནས་མཇལ་བྱེད་དུ་འགྲོ་ཞིང་ཚེས་ལྔ་ཉིན་སངས་རྒྱས་སྨན་བླས་འཇིག་རྟེན་ཁམས་ལ་སྨན་བཏབ་ཡོད་ཅེས་བོད་ཟླ་ལྔའི་ཚེས་ལྔ་ཉིན་གྱི་ཞོགས་པ་སྔ་བོར་ཞིང་ཁར་སོང་ནས་ལོ་ཐོག་གི་བསིལ་བས་གདོང་བཀྲུ་བར་བྱེད། དེའི་ཉིན་སྒོ་གང་ཡོད་ལ་ཤིང་གི་ལོ་མ་རེ་འཛུགས་ཏེ་དགའ་སྟོན་གང་རྒྱས་ཀྱིས་གླིང་ཀ་བཏང་བ་ཡིན། ལུགས་སྲོལ་འདི་བླ་བྲང་ཕྱོགས་ལ་དར་ཁྱབ་ཆེ། སྡེ་པའི་ལ་རྩེ་གཏོད་ཉིན་སྐྱེས་པ་གང་མཆིས་འདུ་འཛོམས་ཀྱིས་བསང་གསོལ་དང་ལ་རྩེ་གཏོད། དེ་ཉིན་སྤྲོ་སྐྱིད་ཀྱི་ཉིན་མོ་ཞིག་ལ་བརྩིས་ནས་སྡེ་མི་ཡོངས་འཛོམས་ཏེ་ལྷོད་བཞུགས་བྱ་བ་ཡིན།
བརྒྱད་པ། གཤིན་སྐྱེལ་གྱི་ཆོ་ག་སྒྲུབ་སྟངས་སྐོར།
བོད་མི་རིགས་སྤྱིའི་གཤིན་སྐྱེལ་ལ་རྣམ་པ་ལྔ་སྟེ་གདུང་རྟེན་བཞུགས་དང༌། པུར་སྦྱངས། བྱ་གཏོར། ཆུ་སྐྱུར། ས་སྦས་བཅས་ལས་ས་ཁུལ་ཡོངས་ལ་ཐོག་མའི་གཉིས་དར་སྲོལ་ཆེ། གདུང་རྟེན་བཞུགས་དགོས་པའི་རིགས་ནི་བླ་སྤྲུལ་ཆེས་མཐོ་ཤོས་དང་དགེ་བའི་བཤེས་གཉེན་ཁྱད་འཕགས་རེ་འགའ་མ་གཏོགས་མེད། བདུན་ཚིགས་དང་པོའི་ནང་འབྱོར་ལྡན་པ་ཚོས་རང་དགོན་གྱི་དགེ་འདུན་པ་ཡོངས་རྫོགས་ཉིན་གསུམ་རིང་སྡེ་ཁྱིམ་དུ་གདན་ཞུས་བྱས་ཏེ་བསྙེན་བཀུར་ཕུན་སུམ་ཚོགས་པ་བྱེད་པ་མ་ཟད་འབྱོར་མེད་ཚོས་ཀྱང་ཉིན་གཅིག་རིང་དགེ་འདུན་ཡོངས་ལ་བསྙེན་བཀུར་དེ་ངེས་པར་བྱ་བ་ཡིན། དེ་ནས་བདུན་ཚིགས་མཐའ་མའི་སྐབས་སུ་མཆོད་འབུལ་དང་ལོ་གཅིག་ཧྲིལ་བོ་འཁོར་མཚམས་སུ་མཆོད་འབུལ་གང་རྒྱས་རེ་ལོ་ངོ་གསུམ་རིང་བྱེད་སྲོལ་ཡོད།
དགུ་པ། གྱོད་འཁོན་དང་ཞི་འགྲིགས།
སྤྱིར་ཡུལ་ཕྱོགས་འདིར་བན་བོན་གཉིས་ཀྱི་ཆོས་ལུགས་བར་དང༌། དགོན་པ་དང་དགོན་པའི་བར། ཤོག་ཀ་དང་ཤོག་ཀའི་བར། སྡེ་བ་དང་སྡེ་བའི་བར། ཁྱིམ་ཚང་དང་ཁྱིམ་ཚང་བར་སོགས་ལ་གྱོད་འཁོན་གྱི་རིགས་ཉུང་ཞིང༌། ལྷག་དོན་ཕན་ཚུན་བར་མི་མཐུན་པ་བྱུང་མ་ཐག་གནད་དོན་གང་མཆིས་བོད་པ་རང་གི་སྲོལ་རྒྱུན་གྱི་གོམས་སྲོལ་ལྟར་ཞི་འགྲིགས་ལམ་ནས་ཐག་གཅོད་བྱེད་པ་མ་གཏོགས་ཁྲིམས་ཁུངས་སོགས་ལ་ཞུ་གཏུགས་བྱེད་སྲོལ་དཀོན། མགྲོན་པོ་རྒྱུས་མེད་སུ་གནས་ཚང་གཡར་དུ་ཡོང་རུང་ཆེད་དུ་གཉེར་ནས་ཟས་བཟང་ཅི་མཆིས་སྟེར་བར་བྱེད་པ་མ་ཟད། མགྲོན་པོ་ལས་ལ་ཆས་དུས་གནོད་འཚེ་ཉེན་ཁ་མེད་པའི་གནས་བར་ལམ་སྐྱེལ་བྱེད།
བཅུ་པ། བཟང་སྤྱོད་ཀྱིས་འཛེམ་བྱའི་གནས།
སྤྱིར་མི་རིགས་གང་འདྲ་ཞིག་ལ་མཚོན་ན་རང་རང་སོ་སོའི་དངོས་ཡོད་འཚོ་བའི་འཐབ་རྩོད་ཀྱི་བརྒྱུད་རིམ་ལས་བྱུང་བའི་ཐུན་མོང་མ་ཡིན་པའི་གོམས་གཤིས་ལས་གྲུབ་པའི་འཚོ་བའི་ལྟ་བ་ཡོད་ཀྱང༌། རང་ལྟ་མཆོག་འཛིན་གྱིས་གཞན་གྱི་གོམས་སྲོལ་ལ་མཐོང་ཆུང་དང༌། དམའ་འབེབས། འཕྱ་དམོད་སོགས་བྱ་ག་ལ་རུང༌། ཡུལ་འདིར་ཆོས་ལུགས་ཀྱི་བསམ་བློའི་བསླབ་བྱ་བཟང་བོ་ཤན་ཤུགས་དངོས་སུ་ཐེབས་ཡོད། དཔེར་ན། ཁྱིམ་ཕུགས་སུ་སྐུ་གསུང་ཐུགས་རྟེན་ཞུགས་སའི་མཆོད་ཁང་གི་མདུན་དུ་མི་གཙང་བའི་ཅ་དངོས་རིགས་འཇོག་པའམ་ཡང་ན་དྲི་ངན་སྦགས་བཙོག་རིགས་གཏན་ནས་བྱ་མི་རུང༌། ལྷ་ཁང་དང༌། མཆོད་རྟེན། སྐུ་འབུམ། ལ་རྩེ། བསང་གསོལ་བྱེད་ས། རྡོ་འབུམ་བཅས་ལ་སྐོར་ལོག་དང་ཉེ་འཁོར་དུ་བཤང་གཅི་འདོར་པ་ནི་ཉེས་དམིགས་ཤིན་ཏུ་ཆེ་བར་བརྩིས་ནས་འཛེམ་དོག་བྱེད། ལྷ་ཀླུ་དང་ཡུལ་ལྷ་གཞི་བདག་སོགས་ཀྱི་གནས་རི་སོགས་ལ་ངོས་འཛིན་ཡོད་སར་ཤྀང་ནགས་འབྲེག་པའམ་ས་རྐོ་རྡོ་སློག་བྱེད་པར་འཛེམ་དོག་བྱེད། བླ་མ་དང་དགེ་འདུན་པར་གུས་མེད་གང་བསམ་ཅི་འདོད་ཀྱིས་ལབ་གླེང་མི་བྱེད་པར་ཞྭ་མོ་ཕུད་དེ་གུས་ཉམས་ཡོད་པའི་སྒོ་ནས་གླེང་མོལ་དང༌། བྱིས་དར་གཞོན་གསུམ་གྱིས་རང་ལས་རྒན་པ་རྣམས་ལ་ཚིག་རྩུབ་དང་འཕྱ་སྨོད་སྤངས་ཏེ། ཨ་མྱེས་དང༌། ཨ་ཁུ། ཨ་མ། ཨ་ལྕེ་ཞེས་ཨ་མིང་མགོར་འབོད་ཀྱིས་གུས་ཉམས་ལྡན་པར་བྱེད་པ་མ་ཟད། རྒན་པའི་མདུན་དུ་གུས་བཀུར་བརྩི་འཇོག་སྤངས་པའི་གཏམ་གླེང་དང༌། ཕོ་མོའི་མཛའ་བརྩེ་བྱ་སྤྱོད་མངོན་ཚུལ་བསྟན་མི་རུང་ཞིང༌། རྒན་པས་བྱིས་པར་བྱམས་སྐྱོང་གང་ཐུབ་བྱེད་པ་ལས་ཡ་རབས་བཟང་སྤྱོད་དང་འགལ་བའི་ཚིག་རྩུབ་སོགས་བཤད་པར་འཛེམ་དོག་བྱེད། མགྲོན་པོ་གྲལ་འདབས་སུ་སྡོད་དུ་འཇུག་མི་རུང་བ་མ་ཟད་ཁ་ཟས་གང་བཟང་དང་ནས་ཆང་གང་ཡག་དྲངས་ནས་མགྲོན་པོ་གང་ཡིན་ལྟོས་མེད་ཀྱིས་སྣེ་ལེན་གང་བཟང་བྱ་དགོས། ཁྱིམ་བཟའ་ཚང་ལྷན་འཛོམས་ས་དང་མི་ཚོགས་དབུས་སུ་རྐུབ་རླུང་ཕུད་པའམ་འཆལ་སྤྱོད་ཀྱི་གཏམ་གླེང་འཛེམས་དགོས། མི་གཞན་པའི་གོས་དང་ཞྭ་མོ་བགོམ་མི་ཉན། ནས་ཆང་འཙོ་བ་དང༌། བྱིས་པ་སྐྱེས་པ། ནད་པ་ཛ་དྲག་སོགས་ཀྱི་གནས་ཚུལ་ལྷག་དུས་རྒྱ་སྒོའི་སྟེང་ངམ་སྒོ་འགྲམ་གཡས་གཡོན་དུ་ཤུག་པ་དང༌། དར་གོས་བཀལ་ནས་ཛ་དྲག་གི་བརྡ་བསྟན་ཡོད་པའི་ཁྱིམ་ལ་འགྲོ་མི་རུང༌། སྡེ་ཁྱིམ་ཞིག་ལ་མི་ཤི་གནས་ཚུལ་བྱུང་ཚེ་གཉེན་ཉེ་དང་སྡེ་མི་ཡོངས་ཀྱིས་བདུན་ཚིགས་མཐའ་མ་མ་ཚང་བར་དུ་འདུན་བྱེད་པ་ལས་གླུ་ལེན་གར་རྩེད་སོགས་རྩེད་མོའི་རིགས་ལ་མི་ཞུགས། གཉེན་ཉེ་གཙོ་བོ་ཚོས་ལོ་གསུམ་རིང་གོས་གསར་གོན་པ་དང༌། རྒྱན་ཆ་འདོགས་པ། གླུ་ལེན་གར་རྩེད་རིགས་སོགས་སྤངས་ནས་འདུན་བྱ་དགོས། མདོར་ན་ཡ་རབས་རང་ཤིས་མ་ཉམས་པའི་མཐའ་མཚམས་ཀྱི་བོད་རིགས་འདི་དག་གི་བསམ་སྤྱོད་གཉིས་ཀྱི་གོམས་ཤིས་བཟང་པོ་ལ་འཛེམ་བྱ་མང་དུ་མཆིས་པས་རང་གིས་གང་མཐོང་ཙམ་བྲིས་པའོ།།
བཅུ་གཅིག་པ། བན་བོན་གཉིས་ཀྱི་ཆོས་ལུགས་དར་ཚུལ་དང་འཕེལ་གྲིབ།
དེ་ཡང་རང་རེའི་ཡུལ་ཕྱོགས་འདི་ལ་ཆེས་སྔ་མོ་ཞིག་ནས་བོན་ཆོས་དར་ཁྱབ་ཧ་ཅང་ཆེ་ཞིང༌། བོན་ལུགས་དེ་ཡང་བཙན་པོ་ཚོའི་སྐབས་སུ་དར་བའི་དམར་མཆོད་གཙོ་བོར་བྱེད་པའི་བོན་ལུགས་ཡིན་པ་ད་ལྟའི་དུས་སུའང་ཆེ་བ་གཡག་ལུག་ར་གསུམ་དང་ཆུང་བ་ཁྱིམ་བྱ་ཚུན་ཆད་བསད་དེ་དམར་མཆོད་གཙོ་བོར་བྱེད་པའི་གོམས་སྲོལ་ཉམས་མེད་མཐོང་ཆོས་སུ་དམག་རུ་ཁ་ཤས་ནང་དུས་ལྟའང་མཐོང་ཆོས་སུ་ཡོད་པ་དང༌། ཆོས་རྒྱལ་ཁྲི་སྲོང་ལྡེའུ་བཙན་སྐབས་ནས་ཡོད་པའི་རྩ་རིའི་བོན་དགོན་ལྟ་བུ་བོན་དགོན་ཁ་ཤས་ལོ་ངོ་སྟོང་ཕྲག་ལྷག་རིང་འཛིན་སྐྱོང་སྤེལ་གསུམ་བྱས་པའི་ལོ་རྒྱུས་ཀྱི་བརྒྱུད་རིམ་སོགས་ལས་གསལ་རྟོགས་ངེས། རྗེས་སུ་ནང་ཆོས་དར་ཁྱབ་ཆེས་ཆེར་སོང་བར་བརྟེན་བོན་དགོན་མང་པོ་རང་བཞིན་གྱིས་ནང་པར་གྱུར་པས་ནང་ཆོས་ས་ཁྱབ་རྡོ་ཁྱབ་ཀྱིས་ནང་པའི་དགོན་སྡེ་ཐེ་སྨད་རང་ལ་སུམ་ཅུ་ལྷག་དུས་འགྱུར་མ་བྱུང་སྔོན་ཡོད་མོད། བོད་ནང་མང་གཙོ་བཅོས་འགྱུར་དང་རིག་གནས་གསར་བརྗེ་སྐབས་དགོན་སྡེ་དེ་དག་ཤུལ་མེད་དུ་བཏང༌། རྗེས་སུ་མི་རིགས་སྲིད་ཇུས་ཅུང་ཙམ་ལྷོད་པའི་སྐབས་དང་བསྟུན་ནས་དད་ལྡན་མང་ཚོགས་ཀྱིས་རང་ནུས་གང་འབྱོན་གྱིས་བསྐྱར་གསོ་བྱས་ཀྱང༌། ལོ་ངོ་སྟོང་ཕྲག་ལྷག་གི་ལོ་རྒྱུས་ལྡན་པའི་མཁར་རྙིང་དང་སྐུ་གསུང་ཐུགས་རྟེན་རིན་ཐང་བྲལ་བ་དེ་དག་སུ་གང་གིས་སྔོན་ཆད་བཞིན་འཛུགས་སྐྲུན་དང་བསྐྱར་གསོ་བྱེད་ག་ལ་ཐུབ། བན་བོན་གཉིས་ཀྱི་སྐྱེས་ཆེན་དམ་པ་ཚོས་ཆོས་ཕྱོགས་ཀྱི་འགན་ཆེ་བཞེས་གནང་བའི་བཀའ་དྲིན་ལ་བརྟེན་ནས་དད་ལྡན་མང་ཚོགས་ཀྱིས་ཆོས་ལུགས་དང་འབྲེལ་བའི་ཡར་རབས་གོམས་གཤིས་རིན་ཐང་བྲལ་བ་གང་ཡོད། བོད་མི་རིགས་ཆགས་འཇིག་གི་གནས་སུ་གྱུར་པའི་ཉན་འཕྲང་གི་སྐབས་འདིར་ཡང་མི་ཉམས་རྒྱུན་འཛིན་དང༌། ཉམས་པ་སླར་གསོ་བྱེད་བཞིན་པའི་གནས་སྟངས་འདི་དག་དགའ་འོས་པའི་གནས་སུ་མཐོང་ངོ༌།།
བཅུ་གཉིས་པ། ཤེས་ཡོན་སློབ་གསོའི་གནས་སྟངས།
བོད་ཀྱི་མཐའ་ཁུལ་གྱི་ཡུལ་འདིར་སྔོན་ཆད་མཁས་པ་དང་སྐྱེས་ཆེན་དམ་པ་མང་པོ་བྱོན་པ་མ་ཟད་བོད་གཞུང་གི་ལས་སྣེ་མཐོ་གྲས་སུ་ཕེབས་པ་འགའ་ཤས་བྱོན་ཡང༌། བོད་ས་ཡོངས་ལ་དུས་འགྱུར་ཚབ་ཆེ་བྱུང་བའི་རྗེས་གཡོན་ཐལ་ཅན་གྱི་ཤེས་ཡོན་སྲིད་བྱུས་འོག་སློབ་གྲྭ་ཁག་གི་སློབ་ཚན་ནང་གཙོ་བོ་རྒྱ་ཡིག་བཞག་ནས་བོད་ཡིག་གི་སློབ་ཚན་འཛིན་གྲྭ་ཁ་ཤས་ནང་མ་གཏོགས་མེད་པ་སོགས་རིག་གཞུང་གིས་བཙན་འཛུལ་འོག་འཚར་ལངས་བྱུང་བའི་རྒྱ་ཡིག་སྒང་མཁས་པ་མང་བ་མ་གཏོགས། བོད་རང་གི་རིག་གཞུང་འོག་ནས་འཚར་ལངས་བྱུང་བའི་ཤེས་འབྱོན་གཉིས་ལྡན་ཅན་དཀོན་པོ་ཡིན་ཡང་བོད་མི་རིགས་ཀྱི་ལ་ཞེན་ཧ་ཅང་ཆེན་པོ་དུས་ད་ལྟའི་བར་འགྱུར་མེད་གནས་ཡོད། རྒྱ་གཞུང་གི་སློབ་གྲྭར་མ་སོང་བ་བོད་རང་གི་རིག་གཞུང་འོག་འཚར་ལངས་བྱུང་བའི་མཁས་པ་གང་འཚམས་ཡོད་པ་ཚོས་རང་གི་རིག་གཞུང་འཛིན་སྐྱོང་སྤེལ་གསུམ་གྱིས་བོད་མིའི་རིག་གཞུང་ལ་ཞབས་འདེགས་མི་དམན་པ་ཞུ་བཞིན་ཡོད།
བཅུ་གསུམ་པ། གནའ་དེང་གི་དཔལ་འབྱོར་གྱི་གནས་བབ།
མཐའ་མཚམས་ཀྱི་ཡུལ་གྲུ་འདི་ཚོའི་དཔལ་འབྱོར་གྱི་ཐོན་ཁུངས་གཙོ་བཽ་ཞིང་ལས་དང་ཞོར་དུ་ཕྱུགས་ལས་དང་ཤིང་འབྲས་སོགས་ལ་བརྟེན་ཡོད། ས་བབས་དམའ་ཞིང་འབྲུ་རིགས་ཐོན་སྐྱེད་ཀྱི་ས་གཤིས་ཕུན་སུམ་ཚོགས་པས་ལོ་ཏོག་ལེགས་པ་དང༌། རི་ལུང་ཀུན་ལ་དྭངས་གཙང་ཆུ་ཕྲན་མང་པོ་དང་རྩི་ཤིང་སྣ་ཚོགས་ཀྱིས་ཁེངས་པའི་གསེབ་ཏུ་སེམས་ཅན་གཞན་ལ་གནོད་འཚེ་མེད་ཅིང་ཞི་བདེ་ངང་རང་ཉིད་དགའ་ཤོས་སྨྱུག་མའི་འཚོ་བ་རོལ་ནས་གནས་པའི་དོམ་ཁྲ་དང༌། སྔོ་ལོ་དང༌། རྩ་ལྡུམ། ཤིང་ཏོག སྲོག་ཆགས་ཆུང་རིགས་ལ་རྔོན་བྱས་ནས་འཚོ་བའི་དོམ་ནག སྟག གཟིག དྲེད་མོང༌། སྤྱང་ཁུ། གཡི། ར་རྒོད། གླ་བ། གཉན་སོགས་གཅན་གཟན་རི་དྭགས་དང་བྱ་རིགས་སྣ་ཚོགས་འཚོ་གནས་ལ་བརྟེན་ནས་ཆར་ཆུ་དུས་སུ་བབས་ཤིང་ལོ་ཕྱུགས་རྟག་ཏུ་ལེགས་པའི་དགེ་མཚན་གྱིས་ཁྱབ་པའི་ཡུལ་འདི་ཉིད་ཕྱི་ལོ་ ༡༩༥༠ ལོའི་ཡར་སྔོན་རང་བྱུང་ནགས་ཚལ་གྱིས་ས་ཁྱོན་བརྒྱ་ཆའི་ ༧༢ ཁེབས་ནས་རང་བྱུང་འཁོར་ཡུག་ལ་མིས་བཟོས་པའི་གཏོར་བརླག་གང་ཡང་ཐེབས་མེད། འོན་ཀྱང་ཡུན་རིང་དམག་འཁྲུག་དང་གཉེན་འབྲེལ་སོགས་ཀྱི་འབྲེལ་བ་བཟང་ངན་ཇི་སྙེད་བྱུང་བའི་ཁྱིམ་ཚེས་རྒྱ་ནག་དམར་པོའི་སྲིད་གཞུང་གིས་དངོས་ཡོད་གནས་ཚུལ་ལ་འཁྱོག་བརྗོད་ཀྱི་ལམ་ནས་བོད་ས་ཡོངས་ལ་བཙན་འཛུལ་གྱིས་དབང་བསྒྱུར་བྱས་པ་ནས་བཟུང༌། ས་ཁུལ་སྤྱིའི་བརྒྱ་བདུན་ཅུ་དོན་གཉིས་ཤིང་ནགས་ཀྱིས་ཁེངས་པ་རྣམས་ཕྱི་ལོ་ ༡༩༥༢ ཟླ་བ་ ༨ ནས་ཤིང་ནགས་ལས་ཁུངས་དངོས་སུ་བཙུགས་ཏེ་ཕྱི་ལོ་ ༡༩༩༤ ལོ་བར་ཤིང་ནགས་གཅོད་འབྲེག་གིས་ལོ་ངོ་བཅུ་ཕྲག་ཁ་ཤས་ནང་ཤིང་ནགས་ཕལ་ཆེར་ཤུལ་མེད་དུ་བཏང་ནས་རི་ལུང་ཡོངས་སྐྱ་ཐང་ངེར་གྱི་ལུང་སྐམ་ཞིག་ཏུ་གྱུར་ཡོད། རྗེས་སུ་རྒྱ་ནག་ནང་ཁུལ་ཆུ་ལོག་གིས་གནོད་འཚེ་རུམ་བསྟུད་བྱུང་བའི་རྒྱུ་རྐྱེན་ཤིང་ནགས་གཅོད་འབྲེག་བྱས་པའི་འབྲས་བུར་ངོས་འཛིན་བྱས་ནས་ཕྱི་ལོ་ ༡༩༩༨ ལོར་རྒྱ་ནག་གཞུང་གིས་ཤིང་ནགས་གཅོད་འབྲེག་མི་ཆོག་པའི་སྲིད་ཇུས་གཏན་འཁེལ་མ་བྱས་གོང་རྫོང་གི་ནོར་སྲིད་ཀྱི་ཡོང་འབབ་བརྒྱ་ཆའི་ ༩༥ ཤིང་ནགས་གཅོད་འབྲེག་བྱས་པའི་ཡོང་འབབ་ལ་བརྟེན་ཡོད། ཕྱི་ལོ་ ༡༩༩༤ ལོ་ནས་བཟུང་གསེར་གཏེར་སོགས་གཏེར་ཁ་སྣ་ཚོགས་འཛེམས་མེད་བསྔོགས་བཏོན་གྱི་ལས་གཞི་སྔ་ཡོད་ཐོག་གཏེར་ཁའི་རིགས་གསར་པ་མང་པོ་བསྔོགས་བཏོན་གྱི་ལས་གཞི་གཞི་རྒྱ་ཆེ་རུ་བཏང་བ་དང་ཤིང་ནགས་གཅོད་འབྲེག་སོགས་ཀྱིས་དྭངས་ཤིང་གཙང་བའི་འབྲུག་དཀར་གཙང་པོ་ནག་པོར་གྱུར་ཡོད། ཕྱི་ལོ་ ༢༠༠༣ ལོ་ནས་གཙང་པོ་བཙན་གྱིས་བཀག་བསྐྱིལ་བྱས་པའི་ཆུ་མཛོད་དང༌། གློག་འདཽན་འཛུགས་སྐྲུན་གྲངས་ལྔ་བཅུ་རྒལ་བར་དངོས་སུ་ལག་བསྟར་བྱས་ཚར་བ་དང་མ་ཚར་སོགས་ཀྱི་ཉེར་ལེན་ལ་བརྟེན་ནས་ད་ལྟའི་འཆར་ས་ཁུལ་འདིའི་སྣོད་བཅུད་གཉིས་གར་ཧ་ཅང་ཉམས་ཆག་འགྲོ་བཞིན་པའི་གནས་སྟངས་འདི། འཛམ་གླིང་ས་ཁུལ་གཞན་གྱི་གནམ་གཤིས་འགྱུར་འགྲོས་ཀྱི་མྱུར་ཚད་ལས་བོད་ཀྱི་འཁོར་ཡུག་དང་གནམ་གཤིས་འགྱུར་འགྲོས་ལྡབ་གསུམ་བཞི་མཐོ་བའི་གནས་སྟངས་འོག་ས་ཁུལ་འདི་དག་ད་ལྟ་དཀའ་ངལ་གྱི་གནས་སུ་ལྷུང་རྒྱུའི་འགོ་བརྩམས་ཚར་པ་ཙམ་ཡིན། ས་ཁུལ་འདིར་སྔོན་ནས་ད་བར་རང་གི་ལག་རྩལ་ལ་བརྟེན་ནས་འཚོ་ཞིང་དཔལ་འབྱོར་གཞན་བརྟེན་གྱི་གནས་སྟངས་དཀོན་པ་སོགས་ནི་བདག་ཉིད་ཆེན་པོ་གྭན་དྷྭིའི་གྲོང་གསེབ་རང་སྐྱོང་ལྟ་བུ་རང་སྐྱིད་མི་སྨོན་གྱི་འཚོ་ཐབས་བཟང་བོ་དེ་ཉིད་ད་ལྟ་གོ་ལ་ཧྲིལ་བོའི་སྒང་ནས་ཡལ་ལ་ཉེ་བའི་དུས་སྐབས་གཉན་འཕྲང་ཞིག་ཏུ་སླེབས་ཡོད།
མཇུག་གི་གཏམ།
སྤྱིར་སྟངས་རང་ཉིད་ལ་ཤེས་ཡོན་གྱི་ཆུ་ཚད་དམའ་ཞིང་ཉམས་མྱོང་གིས་ཕོངས་པ་སོགས་ཀྱིས་རྩོམ་ཐུང་འདི་འབྲི་བའི་སྤོབས་པ་དབེན་ཡང༌། དུས་རབས་ཀྱིས་ང་ཚོར་སྐུར་བའི་ལོ་རྒྱུས་ཀྱི་འགན་འཁྲི་གཡོལ་ཐབས་མེད་པའི་གནས་སྟངས་དང་གཅིག ཉེ་ལམ་ཐེ་བོ་སྨད་མ་འབྲུག་ཆུ་རྫོང་ཁོངས་སུ་རི་ཉིལ་དང་ཆུ་ལོག་འདྲེས་མའི་གནོད་འཚེ་ས་ཁུལ་འདིའི་ལོ་རྒྱུས་ནང་བྱུང་མྱོང་མེད་པའི་མིས་བཟོས་པའི་གོད་ཆག་ཚབ་ཆེན་བྱུང་བའི་གནས་སྟངས་ཁག་རྒྱ་གཞུང་གིས་བཏང་འཛིན་འོག་ཚུད་པའི་སྒེ་ཁུང་གཅིག་ལས་བསྟན་པའི་གསར་འགྱུར་ལ་མགོ་རྨངས་ནས་རྒྱལ་སྤྱིའི་གསར་འགྱུར་དང༌། བོད་གཞིས་གཉིས་ན་ཡོད་པའི་མི་མང་པོ་ཞིག་གིས་ཡུལ་འདི་བོད་ཀྱི་མཐའ་མཚམས་སུ་ཁེལ་བའི་བོད་པའི་ས་ཁུལ་གཙང་མ་ཡིན་པ་མ་ཤེས་པའམ་ཤེས་ཀྱང་དམིགས་ཡུལ་གཞན་ཞིག་དབང་གིས་བོད་ས་ཡིན་མིན་དང༌། ས་ཁུལ་འདིའི་བོད་རིགས་རྣམས་བོད་པ་ཡིན་མིན་སོགས་ཀྱི་གནས་སྟངས་ཧ་ཅང་སྐྱུག་མེར་ཞིང་བོད་ཀྱི་ལོ་རྒྱུས་ཀྱི་ཡིག་ཚང་ལ་མགོ་བོ་བ་ལང་ལས་བརྟུལ་བ་འདི་ཚོའི་རང་གཤིས་ངན་པ་འཛེམས་དོག་གང་ཡང་མེད་པར་སྤྱི་ཚོགས་སུ་གང་བྱུང་གླང་ར་གནམ་དབྱུགས་བྱས་པའི་ངང་ཚུལ་མཐོང་བ་དང་གཉིས། ཡུལ་ཕྱོགས་འདིའི་སྐོར་ཀྱི་ཆེད་རྩོམ་དེ་སྔོན་ཞིབ་ཕྲ་བྲིས་པ་མཇལ་དུ་དཀོན་པ་གསུམ་གྱིས་དབང་གིས་རྒྱ་བོད་གཉིས་ཀྱི་མཐའ་མཚམས་སུ་ལོ་ངོ་སྟོང་ཕྲག་རིང་མཐའ་སྲུང་གི་སྙིང་སྟོབས་མ་ཡལ་བའི་ཐུན་མོང་མ་ཡིན་པའི་ཡར་ཀླུང་གཙང་པོའི་རླབས་རྒྱུན་དང་མཉམ་དུ་ཤར་མཐའ་འདི་ན་འཕྱོ་བཞིན་པའི་བོད་མི་རིགས་འདི་ཚོའི་ཡུལ་སྲོལ་གོམས་གཤིས་འབྲི་རྩོམ་གྱི་བྱ་བར་ཞུགས་རྒྱུར་སྔོན་མེད་གསོན་ཤུགས་དང༌། ཚོར་སྣང་ཟབ་མོ་ཞིག་སྟེར་བའི་ཉེར་ལེན་ལ་བརྟེན་ནས་རྩོམ་ཡིག་འདི་ཀློག་པ་པོ་རྣམས་ཀྱི་སྤྱན་སྔར་བསྟར་ཐུབ་ཙམ་བྱུང༌། རྩོམ་ཡིག་འདིའི་འགོ་མཇུག་བར་གསུམ་དུ་དངོས་ཡོད་གང་མཆིས་ཀ་དང་ང་བཞིན་འབྲི་བའི་རྩོམ་རྩལ་དང་ཆ་རྒྱུས་ཕུན་སུམ་ཚོགས་པ་འཛོམས་དཀའ་བའི་ཉེར་ལེན་གྱིས་དངོས་ཡོད་འཚོ་བའི་རོ་བརྒྱ་དུས་གཅིག་ཏུ་ཉམས་སུ་མྱོང་དཀའ་མོད། འོན་ཀྱང༌། ཡུལ་འདིའི་ཐུན་མོང་མ་ཡིན་པའི་ཁྱད་འཕགས་རང་བཞིན་གང་མཆིས་ཀྱི་གནས་སྟངས་ངོ་སྤྲོད་ཙམ་ཐུབ་པའི་ཡིད་ཆེས་ཡོད།


text:
ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་། གཞི་རིམ་གྱི་རྩ་འཛུགས་འཛུགས་སྐྱོང་ལ་ཤུགས་སྣོན་རྒྱག་པར་རྩ་འཛུགས་ཀྱི་འཇོན་ཐང་ཆེ་རུ་གཏོང་རྒྱུ་དེ་གཙོ་གནད་དུ་བརྩིས་ནས་ཆབ་སྲིད་ཀྱི་འཇོན་ཐང་མངོན་གསལ་དོད་པོ་ཡོང་བར་བྱེད་དགོས་ཞེས་ནན་བཤད་བྱས་ཡོད། དེ་ནི་ཏང་ཀྲུང་དབྱང་གིས་གཞི་རིམ་གྱི་རྩ་འཛུགས་འཛུགས་སྐྱོང་ལ་བཏོན་པའི་དམིགས་ཚད་གསར་པ་དང་། ངེས་གནས་གསར་པ། བླང་བྱ་གསར་པ་རེད། ཏང་གི་སྟོབས་ཤུགས་ནི་རྩ་འཛུགས་ལས་བྱུང་བ་དང་། རྩ་འཛུགས་ཀྱི་སྟོབས་ཤུགས་ནི་རྩ་འཛུགས་ཀྱི་སྐྱེ་སྟོབས་ཀྱི་དཔལ་འབར་བའི་མཚོན་ཚུལ་ཞིབ་ཕྲ་རེད། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་ལག་བསྟར་དང་དུས་རབས་གསར་པའི་གཞི་རིམ་གྱི་ཏང་རྩ་འཛུགས་འཛུགས་སྐྱོང་ལ་ཤུགས་སྣོན་རྒྱག་པར་ངེས་པར་དུ་ཆབ་སྲིད་ཀྱི་འཇོན་ཐང་སྔར་བས་མངོན་གསལ་དོད་པོ་དང་རྩ་འཛུགས་ཀྱི་འཇོན་ཐང་སྔར་བས་ཆེ་རུ་གཏོང་རྒྱུ་མངོན་གསལ་དོད་པོ་ཡོང་བར་བྱས་ཏེ། གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་དང་བྱེད་ཐབས་དང་བྱེད་སྟངས་གསར་གཏོད་ཀྱིས་ནུས་ཤུགས་རྒྱུན་མི་ཆད་པར་འདོན་པ་དང་སྙིང་རུས་གཏན་འཁྱོངས་བྱས་ཏེ་གཞི་རིམ་ཏང་རྩ་འཛུགས་འཛུགས་སྐྱོང་ཁྱོན་ཡོངས་ནས་ཡར་རྒྱས་གོང་འཕེལ་དང་ཕྱོགས་ཡོངས་ནས་ཉམས་སད་ཐེག་པར་སྐུལ་མ་གཏོང་དགོས།
ཆབ་སྲིད་ཀྱི་ནུས་པ་མངོན་གསལ་དོད་པོ་ཡོང་བ་བྱེད་པར་སྔོན་ལ་གཞི་རིམ་ཏང་རྩ་འཛུགས་འཛུགས་སྐྱོང་གི“སྣེ་ཁྲིད”ཀྱི་ནུས་པ་ཐོན་པར་བྱེད་དགོས། དེ་ནི་གཞི་རིམ་གྱི་ཏང་རྩ་འཛུགས་ཀྱི་ནུས་མེད་ཟབ་ཟོབ་ཀྱི་གནད་དོན་ཐག་གཅོད་དང་རྩ་འཛུགས་ཀྱི་འཇོན་ཐང་ཆེ་རུ་གཏོང་བའི་རྨང་གཞི་དང་འགག་རྩ་རེད། རྩ་འཛུགས་ཀྱི་འཚོ་བ་ཚད་ལྡན་དུ་གཏོང་བར་གཞི་རིམ་གྱི་ཏང་རྩ་འཛུགས་ཁག་གཅིག་གི་འཚོ་བ་རྒྱུན་གཏན་མེད་པ་དང་། ཚད་དང་མི་མཐུན་པ། ནན་པོ་མེད་པ་བཅས་ཀྱི་གནད་དོན་ལ་དམིགས་ནས། ཏང་ནང་ཁུལ་གྱི་འཚོ་བ་ནན་དུ་གཏོང་རྒྱུ་དེ་ཆབ་སྲིད་ཀྱི་ནུས་པ་མངོན་གསལ་དོད་པོ་ཡོང་བའི་ཐབས་ལམ་གཙོ་བོར་བརྩིས་ནས་ཆབ་སྲིད་ཀྱི་རང་བཞིན་དང་སྒམ་ནན་ཚོར་སེམས་དང“འདུ་ཤེས་བཞི”ཟབ་ཏུ་བཏང་སྟེ་ཏང་གཤིས་བློ་སྦྱོང་གི་ཁྲོ་ཐབ་ཀྱི་མེ་ཚ་རུ་གཏོང་དགོས།
ཞབས་ཞུའི་འཇོན་ཐང་སྔར་བས་ཆེ་རུ་བཏང་ནས་གྲོང་གསེབ་ཀྱི་སྤྱི་ཚོགས་ཀྱི་དགོས་མཁོའི་འགྱུར་ལྡོག་གསར་པ་དང་ཁྱད་ཆོས་གསར་པར་གཞིས་ཚུགས་ཏེ་གྲོང་གསེབ་སྒྱུར་བཅོས་ལ་སྣེ་ཁྲིད་ཀྱིས་གཞི་རིམ་ཏང་རྩ་འཛུགས་འཛུགས་སྐྱོང་གི་འཇོན་ཐང་ཆེ་རུ་འགྲོ་བར་འཇོན་ནུས་ཐད་ནས་འདེགས་སྐྱོར་བྱེད་དགོས། མཉམ་སྡེབ་དཔལ་འབྱོར་འཕེལ་རྒྱས་གཏོང་བ་ནི་གྲོང་གསེབ་ཐུན་མོང་ཐོག་ཕྱུག་པོར་འགྱུར་བའི་ཐབས་ལམ་གཙོ་བོ་ཞིག་རེད། གྲོང་གསེབ་ཀྱི་ཏང་རྩ་འཛུགས་ཀྱིས་གྲོང་གསེབ་ཀྱི་རེས་སྐོར་གསར་པའི་སྒྱུར་བཅོས་ལ་སྐུལ་མ་ཤུགས་ཆེན་བཏང་ནས་ས་ཞིང་ནང་བཤུག་ལ་སྐུལ་འདེད་ཀྱིས་ཁ་ཐོར་གྱི་ས་ཞིང་མཉམ་དུ་བསྡུ་རུབ་བྱས་ཏེ། གླིང་བགོས་ནས་གཞི་ཁྱོན་ཅན་དང་ཞིབ་གཉེར་ཅན་ལ་འགྱུར་བར་བྱེད་པ་དང་། མཉམ་སྡེབ་ཀྱི་བདག་དབང་ལམ་ལུགས་སྒྱུར་བཅོས་ལ་སྐུལ་མ་བཏང་ནས་གྲོང་གསེབ་ཀྱི་དཔལ་འབྱོར་རྩ་འཛུགས་འཁོར་སྐྱོད་ཀྱི་ལམ་སྲོལ་འཛུགས་པ་དང་ཐོན་ཁུངས་གང་འགབ་ཅི་སྤྱོད་ཡོང་བར་བྱས་ཏེ། ཐོན་ཁུངས་རྒྱུ་ནོར་ལ་འགྱུར་བ་དང་། རྒྱུ་ནོར་རྐང་དངུལ་ལ་འགྱུར་བ། ཞིང་པ་རྐང་དངུལ་དབང་མཁན་ལ་འགྱུར་བར་བྱེད་དགོས། ཞིང་པ་བསྐྱར་དུ་སྒྲིག་འཛུགས་བྱས་ནས་ཞིང་པ་ཁ་ཐོར་ཤུགས་ཆེ་བ་དང་གཅིག་རྐྱང་ངང་ལས་ཀ་བྱེད་པ་ནས་དཔུང་བསྒྲིགས་ཏེ་འཕེལ་རྒྱས་ཡོང་བར་བྱེད་དགོས། གྲོང་གསེབ་ཀྱི་མཉམ་སྡེབ་ལ་ཡོང་སྒོ་བྱུང་ན་དོན་དག་སྒྲུབ་པའི་མ་དངུལ་ཡོད་པ་དང་གྲོང་ཚོའི་ཏང་རྩ་འཛུགས་ལ་སྐད་ཆ་ཤོད་དབང་ཡོད། དེས་ན་མང་ཚོགས་ཁྲོད་ཀྱི་དབང་གྲགས་སྔར་བས་ཆེ་རུ་འགྲོ་སྲིད།


text:
ཀྲུང་གོ་བོད་ཀྱི་དྲ་བའི་འཕྲིན། དེང་སྐབས་བོད་ལྗོངས་ཀྱིས་བུ་བཅོལ་སློབ་གསོའི་དུས་མཚམས་ནས་མཐོ་རིམ་སློབ་འབྲིང་དུས་མཚམས་བར་གྱི་ལོ་བཅོ་ལྔའི་རིན་མེད་སློབ་གསོ་ཁྱོན་ཡོངས་ནས་ལག་བསྟར་བྱས་ཏེ། བུ་བཅོལ་སློབ་གསོའི་དུས་མཚམས་ནས་མཐོ་རིམ་སློབ་འབྲིང་དུས་མཚམས་བར་གྱི་ཞིང་འབྲོག་ཁུལ་བུ་ཕྲུག་དང་། གྲོང་ཁྱེར(གྲོང་རྡལ)དཀའ་ངལ་ཆེ་བའི་ཁྱིམ་ཚང་བུ་ཕྲུག་ལ་འགན་ལེན་གསུམ་སློབ་གསོའི་སྲིད་ཇུས་ཁྱབ་པ་བྱས་པ་མ་ཟད། གྲོང་གསེབ་ཀྱི་འོས་འགན་སློབ་གསོའི་སློབ་མའི་འཚོ་བཅུད་ལེགས་བཅོས་འཆར་གཞིར་སྐུལ་སྤེལ་གོ་རིམ་ལྡན་པ་གཏོང་བཞིན་ཡོད། སྤྱི་ལོ2018ལོར་ལོ་བཅོ་ལྔའི་རིན་མེད་སློབ་གསོའི་མ་དངུལ་སྒོར་དུང་ཕྱུར5དོན་འཁྱོལ་བྱས་པར་སློབ་མ་ཁྲི་ཚོ62ལྷག་ཙམ་ལ་ཕན་པ་ཐོབ་པ་དང་། སློབ་གསོའི་འགན་ལེན་གསུམ་གྱི་གྲོན་དངུལ་དངུལ་སྒོར་དུང་ཕྱུར20ལྷག་ཙམ་དོན་འཁྱོལ་བྱས་པར་སློབ་མ་ཁྲི་ཚོ56ལྷག་ཙམ་ལ་ཕན་པ་ཐོབ་པ། འོས་འགན་སློབ་གསོའི་ཞིང་འབྲོག་སློབ་མའི་འཚོ་བཅུད་ལེགས་བཅོས་འཆར་གཞི་ལ་མ་དངུལ་སྒོར་དུང་ཕྱུར ༣ ལྷག་ཙམ་བཏང་བར་སློབ་མ་ཁྲི་ཚོ40ལྷག་ཙམ་ལ་ཕན་པ་ཐོབ་པ་བཅས་རེད། །
རྩོམ་སྒྲིག་པ། མཁའ་མཚོ་སྐྱིད།


text:
ཟླ་10ཚེས་9ཉིན་རང་སྐྱོང་ལྗོངས་ཏང་ཨུད་ཏང་གི་སློབ་གྲྭས་ལྗོངས་ཡོངས་ཏང་ཡོན་གྱི་ཆབ་སྲིད་སློབ་གསོའི་དཔེ་སྟོན་གསོ་སྦྱོང་འཛིན་གྲྭ་ཐེངས་གཉིས་པ་གཉེར་བ་རེད། རང་སྐྱོང་ལྗོངས་ཏང་ཨུད་ཀྱི་རྒྱུན་ཨུ་དང་། སྒྲིག་ཨུད་ཀྱི་ཧྲུའུ་ཅི། ལྟ་ཞིབ་ཨུ་ལྷན་གྱི་ཀྲུའུ་རེན་བཅས་ཡིན་པའི་ཝང་གཡུང་ཅུན་སློབ་འགོ་ཚུགས་པའི་མཛད་སྒོར་ཕེབས་པ་མ་ཟད་གསུང་བཤད་ཀྱང་གནང་བ་རེད།
ཝང་གཡུང་ཅུན་གྱིས། ལྗོངས་ཡོངས་ཀྱི་ཏང་ཡོན་ལས་བྱེད་པ་དང་ལྷག་དོན་དུ་ཏང་ཡོན་འགོ་ཁྲིད་ལས་བྱེད་པས་རྟག་ཏུ་རང་རྟོགས་ངང་ཏང་ཀྲུང་དབྱང་ཚད་གཞི་དང་ཡང་ཡང་བསྡུར་བ་དང་། ཆབ་སྲིད་ཀྱི་དད་སེམས་མི་འགྱུར་བ་དང་། ཆབ་སྲིད་ཀྱི་ལངས་ཕྱོགས་བརྟན་པ། ཆབ་སྲིད་ཀྱི་ཁ་ཕྱོགས་མི་འཛོལ་བ་བཅས་བྱེད་དགོས། ཆབ་སྲིད་ཀྱི་ལྷག་བསམ་ཟོལ་མེད་བརྟན་སྲུང་བྱས་ཏེ་ཏང་གི་ལམ་ཕྱོགས་དང་བྱེད་ཕྱོགས། སྲིད་ཇུས་བཅས་ལག་བསྟར་ནན་པོ་བྱེད་པ་དང་། ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་ཀྱི་སྒྲིག་ལམ་ནན་སྲུང་བྱེད་པ། མེས་རྒྱལ་གཅིག་གྱུར་དང་མི་རིགས་མཐུན་སྒྲིལ་ལ་སྲུང་སྐྱོང་མཐའ་གཅིག་ཏུ་བྱེད་པ་བཅས་བྱེད་དགོས། ཆབ་སྲིད་ཀྱི་ངེས་ཤུགས་རྒྱུན་འཁྱོངས་བྱས་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་གསལ་པོར་ཤེས་པ་དང་། མཐར་ཕྱིན་པ་ཤེས་པ། དོན་འཁྱོལ་ཏན་ཏིག་བཅས་བྱེད་པ་དང་། “གདེང་ཚོད་བཞི”བརྟན་དུ་གཏོང་བ། ཏང་ཡོན་ཡིན་ཕྱིན་ཆོས་ལ་དད་པ་བྱེད་མི་ཆོག་པའི་གཏན་འབེབས་ནན་སྲུང་བཅས་བྱས་ནས་གུང་ཁྲན་ཏང་མིའི་བསམ་པའི་ཁྱིམ་གཞིས་བརྟན་སྲུང་བྱེད་དགོས། ཆབ་སྲིད་ཀྱི་འགན་འཁྲི་འཁུར་ཤུགས་ཆེ་རུ་བཏང་ནས་ཏང་ལ་དོ་དམ་དང་ཏང་བཅོས་སྐྱོང་གི་ཆབ་སྲིད་ཀྱི་འགན་འཁྲི་རང་རྟོགས་ངང་འཁུར་བ་དང་། ཆབ་སྲིད་ཀྱི་ཁོར་ཡུག་འཛུགས་སྐྱོང་ལ་ཁྱོན་ཡོངས་ནས་ཤུགས་སྣོན་རྒྱག་པ། ཡང་དག་པའི་མི་འདེམས་མི་སྤྱོད་ཀྱི་སྟོན་ཕྱོགས་འཛུགས་པ། སྤྱོད་གཙང་རུལ་རྒོལ་ལྷོད་མེད་བཅས་བྱས་ནས་ཏང་གིས་སྲིད་སྐྱོང་བའི་མང་ཚོགས་ཀྱི་རྨང་གཞི་བརྟན་དུ་གཏོང་དགོས། ཆབ་སྲིད་ཀྱི་ནུས་པ་མཐོ་རུ་གཏོང་བ་དང་། བརྟག་དཔྱད་ཞིབ་འཇུག་ལ་ཤུགས་སྣོན་དང་ལེགས་སུ་བཏང་ནས་རྙོག་འཛིང་གི་འགལ་བ་སྣ་ཚོགས་ལ་གཅུན་འདོམས་དང་ཐག་གཅོད་བྱེད་མཁས་པོ་བྱས་ནས་ཆབ་སྲིད་ཐད་གནད་དོན་ལ་ལྟ་ཞིབ་དང་། དབྱེ་ཞིབ། ཐག་གཅོད་བཅས་བྱེད་དགོས། ཆབ་སྲིད་ཐད་རང་གཅུན་ནན་པོ་བྱས་ནས་ཆབ་སྲིད་ཀྱི་སྒྲིག་ཁྲིམས་དང་ཆབ་སྲིད་ཀྱི་སྒྲིག་ལམ་ནན་སྲུང་བྱས་ཁར། ཏང་ནང་ཁུལ་གྱི་ལྟ་སྐུལ་དང་མང་ཚོགས་ཀྱི་ལྟ་སྐུལ་རང་འགུལ་ངང་དང་ལེན་བྱས་ནས་གཞུང་དྲང་སྤྱོད་གཙང་གི་ཆབ་སྲིད་ཀྱི་རང་གཤིས་རྒྱུན་འཁྱོངས་བྱེད་དགོས་ཞེས་ནན་བཤད་གནང་བ་རེད།


text:
ཤ་གཟུགས་ཤེད་འཚོང༌།
སྤྱི་ལོ་ཉིས་སྟོང་དྲུག་ལོའི་རྒྱ་ལོའི་ལོ་སར་གྱི་དགོང་མོ་དེ་ངས་ནམ་ཡང་བརྗེད་དུ་མེད།དགོང་མོ་དེར་ཕ་ཡུལ་ལ་གློག་ཆད་སོང༌།གློག་ཆད་པའི་དགོང་མོ་དེར་ངས་ཏག་ཏག་མདོ་སྨད་ཀྱི་མང་ར་ཞེས་འབོད་པའི་ལུང་ཁོག་ཅིག་ཏུ་མི་འདོད་བཞིན་རྒྱ་ལོ་སར་གྱིན་ཡོད། རྒྱ་ལོ། ཡུལ་མི་རྣམས་ཀྱིས་འཁང་སེམས་དང་བཅས་ད་ཡང་དབང་ཅན་སུ་ཞིག་ར་བཟི་རྗེས་བསམ་བཞིན་གློག་བཅད་དེ་མི་སེར་ལ་ཐུབ་ཚོད་བྱེད་ཀྱི་ཡོད་དོ་ཟེར། དེ་འདྲ་ཡིན་མི་སྲིད་ཀྱང་ཐུབ་ཚོད་ཅེས་པའི་ཚིག་དེས་ངའི་ཡིད་ལ་ཚིག་ཀ་གཞན་ཞིག་སྟེ་གྲོགས་པོའི་རྩོམ་ལས་བྱུང་བའི་ཤ་གཟུགས་ཤེད་འཚོང་ཞེས་པ་དྲན་པར་བྱས། ཁྱོད་ལ་གློ་བུར་མུན་ནག་སྐྱིལ་མཁན་ནི་དབང་བོ་འཆོལ་བའི་ར་བཟི་པ་ཞིག་ཡིན་མི་དགོས་ན་ཡང་། མི་སེར་ཕལ་མོ་ཆེ་ཤ་གཟུགས་ཤེད་འཚོང་མྱོང་མཁན་ཡིན་པ་སུ་ཡིས་བསྙོན། དངོས་གནས།ཤ་གཟུགས་ཤེད་འཚོང་གི་རྩེད་ཆས་སུ་གྱུར་པའི་འུ་ཚོས་ཀྱང་ཤ་གཟུགས་ཤེད་འཚོང་ཞེས་པའི་ཡིག་འབྲུ་བཞི་བོ་རྩེད་ཆས་བཞིན་གཏོར་ཅིང་སྒྲིག་པའི་ཡི་གེའི་རོལ་རྩེད་ཅིག་བརྩམས་ཚེ་བློ་སྐྱེད་ཁ་ཤས་གསར་དུ་སྐྱེ་བའམ་གསལ་དུ་འགྲོ་བ་མ་ཡིན་ནམ། དཔེར་ན། རྩེད་ཆས་དེ་དུམ་བུར་བགོས་ཏེ་ཤ་གཟུགས་དང་ཤེད་འཚོང་གཉིས་སུ་འབྱེད་པའི་དབང་དུ་བཏང་ན་སྔ་མ་ཤ་གཟུགས་ནི་བླུན་པོ་དང་ཕྱི་མ་ཤེད་འཚོང་ནི་མི་སེར་གྱིས་བཤད་པའི་ཐུབ་ཚོད་དེ་ཤ་གཟུགས་དང་ཤེད་འཚོང་གཉིས་ཡང་བསྐྱར་ལྷན་དུ་སྒྲིག་པའམ་སྦྱར་ན་བླུན་པོས་ཐུབ་ཚོད་གཏོང་བར་གོ་ཆོག་པ་དང༌། ཡང་ན་ཤ་གཟུགས་ཤེད་འཚོང་ཞེས་པའི་ཡིག་འབྲུ་བཞི་བོ་ལྷུ་ལག་བཞིན་གཏོར་ཏེ་མིང་རྐྱང་བཞི་རུ་དགར་བའི་དབང་དུ་བཏང་ནའང་སོ་སོར་འགྲེལ་དུ་ཡོད་པ་སྟེ། ཤ་ནི་རྒྱགས་པ་སྟེ་འབྱུང་བོ་ཙམ་དང༌། གཟུགས་ནི་རུས་སྒྲོམ་ལ་བརྟེན་པའི་རོ་ལངས་ལྟ་བུ་དང༌། ཤེད་ནི་དབང་ཤེད་དེ་སྨྱོན་པའི་ལག་གི་རལ་གྲི་དང༌། འཚོང་ནི་སྦྱོར་བ་དང་བྱ་བྱེད་མཚོན་པའི་ལས་ཚིག་དོན་མང་ཅན་ནོ། ཞིབ་ཏུ་བསམས་ཚེ།ཤ་གཟུགས་སུ་འབོད་པའི་དཔོན་པོ་རྣམས་ལ་བླུན་པོ་ཞེས་ན་དམའ་ཕབས་དྲགས། ཁོ་ཚོས་ཁྲི་འཕང་རེ་རེར་འཛེག་ཕྱིར་སྤྱད་པའི་བློ་རིག་གམ་ལྐོག་གཡོ་ནི་ཕལ་པའི་བློ་ངོར་ཤོངས་པ་ཞིག་ག་ལ་ཡིན། འབྱུང་པོ་རོ་ལངས་ཞེས་ཀྱང་སྒྲོ་བཏགས་སོང༌། ཁོ་ཚོ་འབྱུང་པོ་རོ་ལངས་ཙམ་གྱི་རྐང་གཉིས་པ་ཞིག་ཡིན་ན་ཁྱོད་ལ་འཚེ་བར་མི་འགྱུར་ལ་ཤེད་འཚོང་བྱེད་དོན་ཡང་དམིགས་ཡུལ་ཡོད་པའི་བློ་རིག་གམ་ལྐོག་གཡོ་ཞིག་ཡིན་ན་དོན་གྱི་བླུན་པོ་སུ་ཞིག་རེད། ཉེས་མེད་ཀྱི་ཁྱོད་ལ་དོན་གྱི་བླུན་པོ་དང་གཏན་གྱི་ཐུབ་ཚོད་མྱོང་མཁན་གཉིས་ཀ་ཁྱོད་རེད་དོ་ཞེས་ན་ངས་ཀྱང་རྒྱུ་འབྲས་མེད་པར་ཤ་གཟུགས་ཤེད་འཚོང་གི་སྟེང་ལ་ཤ་གཟུགས་ཤེད་འཚོང་བྱས་མ་སོང་ངམ། དེའི་ཕྱིར་དོན་དག་བལྟོས་འཇོག་གིས་བཤད་དགོས་པ་འདྲ།བལྟོས་འཇོག་གིས་བཤད་ན་དཔོན་པོ་ཡོད་ཚད་བླུན་པོ་མིན་ན་ཡང་ཁོ་ཚོའི་ཁྲོད་དུ་བླུན་པོ་རེ་གཉིས་མེད་མི་སྲིད་པ་དང་དེ་ཚོ་ཚང་མ་མཁས་པར་བལྟོས་ན་བླུན་པོ་ཡིན་པ་བདེན་གྲུབ་དང༌། མི་སེར་ཚང་མ་དོན་མེད་ཀྱི་ཐུབ་ཚོད་མྱོང་མཁན་མིན་ན་ཡང་དམིགས་བསལ་གྱི་ཁོར་ཡུག་ནས་དཔོན་པོ་བླུན་པོ་རྣམས་ཀྱི་དོན་མེད་ཀྱི་ཐུབ་ཚོད་འཁུར་དགོས་པའང་དངོས་དོན་སྟེ་དེའི་ཁྲོད་དུ་ང་རང་ཉིད་ཀྱང་འདུ་བ་སུ་ལ་གསང༌། སྤྱིར་ན་འུ་ཅག་གི་སྤྱི་ཚོགས་འདི་ཤ་གཟུགས་ཤེད་འཚོང་བྱེད་མཁན་དང་ཤ་གཟུགས་ཤེད་འཚོང་མྱོང་མཁན་རིགས་གཉིས་ཀྱིས་གྲུབ་ཡོད་ཅིང་དེ་ལའང་རྣམ་པ་རིམ་པ་མང་པོ་ཡོད་པ་ལས་བྱེ་བྲག་གི་ནང་གསེས་རེ་གཉིས་ཀྱང་དབྱེ་ཆོག་སྟེ། ཤ་གཟུགས་ཤེད་འཚོང་བྱེད་མཁན་ལའང་ཤ་གཟུགས་ཤེད་འཚོང་བྱེད་མཁན་ཡོད་པ་དང་གནས་སྐབས་སུ་ཤ་གཟུགས་ཤེད་འཚོང་མྱོང་དོན་ནི་མཐའ་མར་ཤ་གཟུགས་ཤེད་འཚོང་ཁོ་ན་བྱེད་པའི་ཆེད་དུ་ཡིན་ཕྱིར་ན་ཟུག་དེ་ཙམ་པོ་བཟོད་ཐུབ་པ་ཡིན། དེ་ལས་ལྡོག་སྟེ་ཤ་གཟུགས་ཤེད་འཚོང་མྱོང་མཁན་འུ་ཚོ་ནི་ནམ་ཡང་ཤ་གཟུགས་ཤེད་འཚོང་མྱོང་མཁན་ཡིན་པ་དང་མི་འདོད་བཞིན་ཤ་གཟུགས་ཤེད་འཚོང་མྱོང་བ་ལ་དགོས་དབང་གི་དམིགས་ཡུལ་སོགས་ཅི་ཡང་མེད་ན་ཡང་ནམ་རྒྱུན་ཤ་གཟུགས་ཤེད་འཚོང་ཁོ་ན་མྱོང་དགོས་པའི་ཁར་ཤ་གཟུགས་ཤེད་འཚོང་མྱོང་མཁན་མང་ཆེ་བར་ན་ཟུག་ཅི་ཡང་མེད། གཅིག་བྱས་ན་ཤ་གཟུགས་ཤེད་འཚོང་མྱོང་མཁན་ཁྲོད་ཀྱི་ཉུང་ཤས་དེའི་ཚོར་བ་ཅི་ལྟར་རྣོ་ཡང་ན་ཟུག་ཅི་འདྲ་ཆེ་ཡང་བཟོད་བསྲན་མི་བྱེད་ཐུ་མེད་ཡིན་ཚོད་རེད། དེ་ཡང་ཤ་གཟུགས་ཤེད་འཚོང་མྱོང་མཁན་མང་གྲས་སུ་གཏོགས་པའི་ཡུལ་མི་རྣམས་ཀྱིས་མཚན་མོ་དེར་གློག་ཆད་པའི་སྣང་ཚུལ་ལ་འཁང་གཏམ་བརྗོད་དུས་ཤ་གཟུགས་ཤེད་འཚོང་མྱོང་མཁན་ཉུང་གྲས་སུ་རློམ་འདུག་པའི་ངས་ཅི་ཞིག་བྱ་འོས། ཤ་གཟུགས་ཤེད་འཚོང་བྱེད་མཁན་དག་གི་ངག་ཚབ་བྱས་ནས་དེ་འདྲ་མི་སྲིད་དོ་ཟེར་དགོས་སམ་སྲིད་ཀྱང་ཐབས་ཤེས་མི་འདུག་ཟེར་དགོས། ཡོན་ཏན་ཁྱོད་ལ་ཡོད་ཀྱང་དབང་ཆ་ང་ལ་ཡོད་ཟེར་ཕོད་པའི་ཤ་གཟུགས་ཤེད་འཚོང་མཁན་ཞིག་གིས་ངས་བྲིས་པའི་གཞས་ཚིག་ལས་རྒོད་པོ་ཁྱུང་ཆེན་དུ་བཅོས་མྱོང་བ་སྒྲུབ་བྱེད་དུ་བཀོད་ནས་ཤ་གཟུགས་ཤེད་འཚོང་གང་ནའང་ཡོད་ཟེར་དགོས་སམ། ངའི་ན་ཟུག་ཀུན་ལས་ཆེ་ཟེར་རམ།
དགོད་བྲོ་བ་ཞིག་ལ། ཕྱི་ཉིན་གསལ་ཁ་བྱུང་བ་ནི་སུ་དང་གང་གི་ལག་རྗེས་ཀྱང་མ་ཡིན་པར་མཚན་མོ་དེར་ཕ་ཡུལ་གྱི་ཤ་གཟུགས་ཤེད་འཚོང་གཏོང་མཁན་དང་མྱོང་མཁན་གཉིས་ཀར་གློག་ཆད་སོང༌།
བཟོད་དཀའ་བ་ཞིག་ལ།ངས་ཕ་ཡུལ་ལ་དམིགས་བསལ་དུ་འཁྲབ་སྟོན་བྱས་པའི་གར་ཆུང་གསར་པ་བརྙན་འཕྲིན་ལས་བཏང་ཚེ་ངའི་འཁྲབ་གཞུང་ལ་གཅོད་འབྲེག་གཏུབ་གསུམ་ཐེབས་འདུག་པ་ཡོན་ཏན་མེད་ཀྱང་དབང་ཆ་ཡོད་པར་སྙེམས་པའི་ཕ་ཡུལ་གྱི་སྐྱེས་མ་ཤ་གཟུགས་ཤེད་འཚོང་མཁན་ཞིག་གི་ལག་རྗེས་ཡིན་སྐད།
སྤྱི་ལོ་ཉིས་སྟོང་དྲུག་ལོའི་རྒྱ་ལོའི་ལོ་སར་གྱི་དགོང་མོ་དེ་ངས་ནམ་ཡང་བརྗེད་དུ་མེད།
སྐྲ་དང་སྐྲ་ལོའི་སྐོར་གྱི་བསམ་གཞིག
(ཁག་གཉིས་པ)
མི་ལོ་དུ་མའི་རྗེས་སུ། ཕ་མ་གཉིས་ཀྱིས་ང་རང་འཇིག་རྟེན་འདིར་འབྱོར་བའི་ཚུལ་ལ་ཕྱིར་དྲན་བྱེད་སྐབས། ཨ་མས་བཤད་ན“སྐྱེས་མ་ཐག་ནས་མགོ་སྐྲ་ནག་ཀྲིག་གེར……སྙིང་རྗེ་པོ་ཞིག་ཡོད”ཟེར། ཨ་ཕས་བཤད་ན“སྐྲ་སྤར་མོ་གང་གི་གསེབ་ན་མི་སྤར་མོ་གང༌། ཅུང་མིན་ན་ཤི་སོང”ཟེར།ཧ་མི་གོ་རྒྱུ་ཅི་ཡང་མི་འདུག ཨ་མའི་ངག་གི“སྙིང་རྗེ”དེ་ནི“བུ་ཕྲུག་རང་གི་བུ་ཕྲུག་ཡག”པའི་སྙིང་རྗེ་དེ་མ་ཡིན་པར་ཨ་ཕས་དཔེ་འཇོག་བྱས་པའི་ཤུགས་བསྟན་གྱི་སྐམ་རིད་ཉམ་ཐག་གི་ཚེ་སྲོག“ཕྱིར་འགྲོ་ལ་ཁད”ཅིག་མཐོང་མུར“བྱམས་དང་སྙིང་རྗེའི་བདག་པོ”རུ་འབོད་པའི་མགོ་ནག་བོད་པ་སུས་ཀྱང་ཁ་ནས་བཟློ་སྲིད་པའི“སྙིང་རྗེ”དེ་རང་རེད་འདུག
ད་ནི།སྙིང་རྗེ་པོ་ཞིག་ཡོད་ན་ད་དུང་ལོ་ཟླ་ཁ་ཤས་ལ་བེད་ཆོད་ཚོད་རེད།
“སྙིང་རྗེ་སྐྱེ”དགོས་པའི་དགོས་པའང་བསལ་ནས་ལོ་ཟླ་མང་པོ་ཕྱིན་སོང༌།
“བརྒྱ་བཤད་ཚིག་གི་རྩ་བ། སྟོང་དཀྲུག་འོ་མའི་མར་ལོ”ཅི་ཡིན་ཟེར་ན། ཕ་མ་གཉིས་ཀས་གླེང་མྱོང་བའི་ངའི་མགོ་སྐྲ་སྤར་མོ་གང་བོ་དེ་ཡང་ཡང་སྐྱེས་ཏེ་སླར་ཡང་བྱི་ནས་ད་ལྟ་ཡང་བསྐྱར་སྤར་མོ་གང་ལ་འགྱུར་ཉེན་ཆེ། དེའི་ཕྱིར། ཚེ་འདིར་ལས་འབྲེལ་བྱུང་བའི་སྐྲའམ་སྐྲ་ལོའི་ངོས་ཐད་ནས་ཡིག་རྡོག་རེ་གཉིས་བྲི་རན་འདུག
ཁྱོད་ཀྱིས་མི་རློམ་ན་ཐང༌། ང་རང་ལོ་ན་བདུན་བརྒྱད་ལ་སོན་དུས་ཀྱང་ཆུང་ལོ་གསུམ་སྐབས་ཀྱི“མནོལ་སྐྲ”ཡིན་ཟེར་བའི་སྐྲ་འཕྱང་གི་ཨ་ལོང་ཞིག་བལ་སྐུད་ཀྱིས་དཀྲིས་ཏེ་སྟོད་ལྭའི་རྒྱབ་གཞུང་ལ་བཙེམས་ཡོད་པ་ད་དུང་གསལ་ལྷང་ངེར་དྲན་རྒྱུ་འདུག ཁེ་གྲི་རྙིང་པ་ཞིག་གི་བརྩམས་ཆོས་ཏེ་ལོ་ལ་མ་ལོན་པའི་བོད་ཀྱི“དགེ་སྦྱོང་མགོ་རེག”ཅིག་དང་བོད་ལྭ་གྱོན་པའི“རྒྱ་ནག་གླང་རྫི”དཔྲལ་ཕུད་ཅན་ཞིག་མེ་ལོང་ཆག་པོ་ཞིག་གི་གྲུ་ཟུར་ལས་རེས་མོས་སུ་མངོན་པ་ནི་སྐབས་དེའི་རང་ཉིད་ཀྱི་གཟུགས་སྣང་བཟོ་ལྟ་ཡིན། ཕྱིས་སུ། ཡུད་དང་ཡུད་ཀྱིས་ཚད་ལྡན་སྐྲ་གྲི་ཡོད་པར་གྱུར། ཆག་ཀྲུམ་མ་ཤོར་བའི་མེ་ལོང་ངོས་སུའང་ལྟ་ཐུབ་པ་བྱུང༌། གཟུགས་སྣང་བཟོ་ལྟ་ལ་འགྱུར་ལྡོག་བྱུང་སྟེ་སྨིན་མཚམས་ནས་ཚལ་བར་ཕྱེ་བའི“ནང་རུལ་པའི་མགོ་སྐྲ”དང་ཆ་འདྲ་བ་ཞིག་ཡག་མདོག་གིས་ཤད་ཞོར་སློབ་གྲྭ་འགྲིམ་ཐུབ་པ་བྱུང༌། དེ་ནས་བཟུང༌། ཕ་མས་ཀྱང“སློབ་གྲྭའི་སྒྲིག་ལམ་གཙིས། དགེ་རྒན་གྱི་ཁ་ལོངས་ལ་ཚིག་གཙིས”ལྟ་བུའི་སློབ་གསོའི་ཟུར་རྒྱན་གྱི་སློབ་གསོ་ཞིག་ནམ་རྒྱུན་རྣ་ལམ་དུ་འཇོག་གིན་ཡོད་པའི་ཁར་ལོ་རབས་དེའི་སློབ་གྲྭ་ནི་དྲག་པོའི་མཚོན་ཆ་མེད་པའི“དམག་དཔུང”ཞིག་ཡིན་ཟེར་དཀའ་རུང་སྒྲིག་ལམ་གྱིས“གཅུན”ས་ཞིག་ཏུ་ད་ལྟའང་ཁས་ལེན་སྲིད་ཅིང༌། “དགེ་བའི་བཤེས་གཉེན་ཆེན་པོ”དག་ནི“བླ་སློབ”གཉིས་ལས“བླ་མ”དང་དེའི་གང་དྲན་ཅི་གསུངས་པའི་ཚིག་ནི“སྣོད་ལྡན”གྱི“སྣོད”ལ་གཞུག་བྱའི“གསེར”ལྟ་བུར་ལྟ་བའི་ཆ་ནས“དགོན་སྡེའི”ཁྱད་ཆོས་ཤིག་ཀྱང་དེ་རིང་གི་དུས་ལས་ཅུང“ཚབས་ཆེ”བའི་ཚོད་དུ་ཡོད་ཕྱིར། “དམག་དཔུང”གི་སྒྲིག་ལམ་དང“བླ་མ”ཡི་བློ་མིག་དང་བསྟུན་པའི་ངའི“ནང་རུལ་པའི་མགོ་སྐྲ”དེའི་སྐྲ་ཚད་ཀྱང་རྣ་གཤོག་གི་གཤམ་ལ་བུད་མ་མྱོང༌། ཡིན་ན་ཡང༌། སློབ་བུ་ནང་ཁུལ་གྱི་བཙན་གཉོམ་དབུལ་ཕྱུག་གི་ཁྱད་པར་མི་གསལ་སའམ་ཀུན་དང་འདྲ་བར་རང་གིས་ཀྱང་ངོམ་ཆོག་པ་ཉག་གཅིག་ནི་སྔར་བཞིན“ནང་རུལ་པའི་མགོ་སྐྲ”དེ་ཡིན་ལ། རྩྭ་ཐང་གི་རྫི་བུ་རལ་ལི་ཅན་ཚོ་དང་བསྡུར་ན་མ་འོངས་པར“སྣོད་ལྡན”གཞན་གྱི“སྣོད”དུ“གསེར”ལྡུག་མཁན“བླ་མ”སྟེ“རིག་མ”ཡང་ཡོད་ཆོག་པའི་དགེ་རྒན་ཞིག་ཏུ་འགྱུར་རུང་བ་དང༌།དགོན་པ་གྲྭ་ཚང་གི་བན་ཕྲུག་མགོ་རིལ་ཚོ་དང་བསྡུར་ན“འདོད་གཞས”བཏང་ཆོག་པར་མ་ཟད་སྔ་ས་ནས་དགའ་རོགས་བཙལ་ནའང་འགལ་ཆ་ཆུང་བ་མཚོན་བྱེད་ཀྱང“ནང་རུལ་པའི་མགོ་སྐྲ”དེའོ།།
དེ་མིན“ནང་རུལ་པའི་མགོ་སྐྲ”ཡི་སྟེང་དུ་ཕྱིས་སུ་ད་གཟོད་དམར་སྲུང་དམག་མིའི་ཞྭ་རུ་ངོ་འཕྲོད་པའི་རྒྱ་ཞྭ་སེར་པོ་ཞིག་གི་ནང་ལ“ཁ་གཡང”གིས་བཀང་བའི་ཚགས་པར་རམ་བུ་མོ་ཚོའི་སེང་རས་མགོ་དཀྲིས་བརྫངས་ཏེ་གྱོན་མྱོང་ཡང༌། དེ་ནི“རིག་གསར”གྱིས་བསྐྱུར་པའི་སྐབས་དེའི་ཡུལ་གོམས་དར་སྲོལ་ལ་ལད་ཟློས་བྱས་པ་ཙམ་ལས“དངོས་གཞིའི་དམག་དཔུང”ཞིག་གམ“དམག་མི་ངོ་མ”ཞིག་གི་སྐོར་ལ་བསམ་བློ་འཁོར་མ་མྱོང་བ་འདྲ། སྒྲུང་གཏམ་བོད་འགྱུར་མ«འོད་འཚེར་བའི་སྐར་མ་དམར་པོ»ཁོ་ན་སློབ་གསེང་གི་བཀླག་བྱ་དང་སྒྲུང་གཏམ་དེ་གློག་བརྙན་དུ་བཟོས་རྗེས་དེའི་ནང་གི་མི་སྣ་གཙོ་བོ་སྟེ་དམག་མི་ཆུང་ཆུང་ཕན་ཏུང་ཙིའི་སྣང་བརྙན་ནི་སྐབས་ཐོག་དེའི་བྱིས་པ་ཐུན་མོང་གི་སྨོན་བཀུར་བྱ་ཡུལ་ཡིན་རུང༌། དབྱར་དགུན་གནང་གི་སྐབས་སུ་དབྱུག་པའི་སྣེ་གཉིས་སྐ་རགས་ཀྱིས་བསྡམས་ནས་མེ་མདའི་ཚུལ་དུ་ཁུར་ཏེ་བྱིས་པ་ཚོའི་འཐབ་འཛིང་གི་རྩེད་འཇོར་ཞུགས་མྱོང་ཡང་།།
སློབ་གྲྭ་ནས་སློབ་གྲྭ་བརྒྱུད་པའི་མཐའ་མར།སྣུམ་དཔར་མ་ནས་ལྕགས་དཔར་མར་གྱུར་པའི་བརྡ་སྤྲོད་བསླབ་གཞི་ཁ་ཤས་ཀྱི་ཞར་དང་ཞོར་ལ་ཁྲག་དྲི་འཐུལ་བའི«ཆུ་ངོགས་གཏམ་རྒྱུད»དང་ལྐོག་གཡོས་ཁེངས་པའི«རྒྱལ་ཁབ་གསུམ་གྱི་གཏམ་རྒྱུད»སོགས་སྒྲུང་གཏམ་བོད་འགྱུར་མ་རེ་གཉིས་བཀླགས་ཚར་དུས།ངའི“བླ་མ”ཡི“རྨི་ལམ”དང“གསེར”དང“སྣོད”ཀྱི་འཆར་གཞི་ལའང་འགྱུར་ལྡོག་བྱུང་འདུག་སྟེ། སྔར་གྱི“ནང་རུལ་པའི་མགོ་སྐྲ”ཁུར་བའི་རིག་གནས་སློབ་གཉེར་པ་དེ་སྐྲ་ཚད་རང་དབང་ན“ཡོད”པའི་སྒྱུ་རྩལ་ལས་གཉེར་པ་ཞིག་ཏུ་གྱུར་སོང༌། གྱུར་ནས་ཀྱང་གྲོང་ཁྱེར་གྱི་འཚོ་བ་སྐྱེལ་དགོས་བྱུང༌། ཁོར་ཡུག་དང་ལས་ཀར་མ་འདྲིས་གོང་ནས་བསམ་བཞིན་དུ“ནང་རུལ་པའི་མགོ་སྐྲ”ལ“དཀར་འདོན”གྱི་ཚུལ་དུ“བཟོ་བཅོས”སྣ་ཚོགས་བརྒྱབ་ཅིང༌། བཟོ་བཅོས་བརྒྱབ་པའི་མགོ་སྐྲ་དེ་ཡང་རིམ་བཞིན་མ་བཅོས་རང་བཞིན་དུ་གནས་པའི་ཟོལ་གྱིས་སིལ་བུར་འཕྱངས། བུ་མོ་ཚོའི་འདྲེན་བྱེད་ལ“ཕོག་ཐུག”གཏང་རྒྱུ་དང་རང་གི་ལང་ཚོར“ཁ་སྣོན”རྒྱག་པའི་དམིགས་ཡུལ་ཙམ་པོ་བའི་ཕྱིར་དུ་རྐང་པ་རུལ་ནས་འདག་པར་གྱུར་ཀྱང་མགོ་ན་འོད་དང་མདངས་ཤིག་ཡོད་པར་བྱས། སྐབས་དེར། གལ་ཏེ་སྐྱེད་མོས་ཚལ་གང་རུང་ཞིག་ཏུ་སྒྲེན་པོར་ཉལ་ཚེ་སྔ་མར་སྦྲང་ནག་དང་ཕྱི་མར་གཡུ་སྦྲང་མི་འཁོར་བའི་ངེས་པ་མེད་ཀྱང་ངས་ཚོད་ལྟ་བྱས་མ་མྱོང༌། གང་ལྟར། མགོ་རྐང་གཉིས་ཀར“གྲལ་རིམ“གྱི་དབྱེ་བ་བྱུང་བ་ནས“ཚེ་གཡོག”ལྟ་བུའི“བྲན་ནག”ཅིག་ཡོད་ན་རྐང་འབོབ་ཀྱི་ཕྱི་རུ་འཇུར་བའི་མཐེ་བོང་ཡིན་སྲིད་ཅིང༌། མཐེ་བོང་ལ་སྨྲ་ལྕེ་ཡོད་པའི་དབང་དུ་བཏང་ན་རྐང་མཛུབ་ཚང་མའི་ཚབ་བྱས་ཏེ“ང་ཚོར་འཐོབ་འོས་པ་ཐམས་ཅད་གྲོང་ཁྱེར་གྱི་སྲང་ཀྱོག་ཁར་འཚངས་པའི་སྐྲ་གཞར་ཁང་དག་ལ་ཐིམ་སོང”མི་ཟེར་བའི་ངེས་པ་དེ་བས་ཀྱང་མེད། དེ་བཞིན་མགོ་སྐྲས་ཀྱང་བདག་པོའི“ཕྱོགས་ལྷུང”ལ“དགག་པ”རྒྱག་པའམ་རང་གིས“གསུག”ཟོས་པར“འགྱོད་བཤགས”བྱ་དགོས་ཚོད་ཡིན། དོན་ལ་དེ་འདྲ་སྲིད་ཀྱང་ངས་ཐོས་ཐབས་བྲལ། ངས་ཐོས་པ་ནི་སྨྲ་ཤེས་པའི་མིའི་སྤྱི་ཚོགས་ཀྱི “གསུག”ཟ་མཁན་ཚོའི་ངག་གི་བཀའ་བཀྱོན་ཡིན། ཐེངས་དང་པོར་ཕ་ཡུལ་དུ་ལོག་དུས།ཡུལ་ཚོ་དེའི་བདག་དབང་དང་འཚོ་བཅུད་ཡོད་ཚད་ཁུར་ལོས་ཡོད་སྙམ་པའི་དཔོན་པོ་རྒྱགས་པ་ཞིག་གིས་རང་གི་ལྟོ་བར་བྱིལ་བྱིལ་གཏོང་བཞིན“འདི་་་་་འགྱུར་འདུག ཨ! མགོ་ཡི་ཅོ་སྤུ་དེ་ཚོ་འདིའི་ཕ་རྒན་གྱིས་མི་གཞར་ན་ངས་གཞར་དགོས་རྒྱུ་རེད། ཨ!”ཟེར། དེ་ནི་སྤྱིར་བཏང་གི་སྐྱོན་བརྗོད་ཅིག་དང་བཏང་སྙོམས་སུ་བཞག་ཆོག་པའི་ཉེན་བརྡ་ཞིག་རྩ་བ་ནས་མ་ཡིན། བཀྲལ་ནས་བཤད་ན། “འདི”ཞེས་པའི“མི”དེའི་སྐྲ་རུ་འབོད་དཀའ་བའི“མགོ་སྤུ”རིང་དྲགས་ཏེ“སློབ་གསོ་མྱོང་མཁན”གྱི་ཚུགས་ཀ་མེད་པ་དང“འདི”ཞེས་པའི“མི”དེ་རྒྱལ་ཁབ་འདིའི“དར་དམར་འོག་ཏུ་འཚར་ལོངས་བྱུང”བའི་མི“གསར་སྐྱེས”རྣམས་ཀྱི་ཆ་ལུགས་ལས་ལོག་པའི“གཞན”ཞིག་ཏུ“འགྱུར”བ་མཚོན་པ་དང༌། “འགྱུར”ཞེས་པའི“ཉེས་པ”དེའི“ཚབས་ཆེན་རང་བཞིན”ནི་རྒྱལ་ཁབ་ལ“བློ་དཀར”ཞིང“བསམ་བློའི་གོ་རྟོགས་མཐོ”བའི“དཔོན་པོས”མ་གཏོགས་མཐོང་གིན་མེད་པས་ན། “འདི”ཞེས་པའི“མི”དེའི “ཕ་རྒན”གྱིས“དཔོན་པོས་དངོས་སུ་ལག་འགུལ་དགོས་པའི་འོ་བརྒྱལ་མ་བཟོ་ཞིག”ཅེས་པ་དེའོ།། དེའི་ཕྱིར། “འདི”ཞེས་པའི“མི”དེ་ཕ་ཡུལ་དུ་ཡུན་རིང་སྡོད་མ་ཚུགས་པར་ལམ་སང་ཕྱིར་དཔོན་པོ་དེའི“དབང”གིས་མི་ཟིན་པའི་གྲོང་ཁྱེར་ལ“བྲོས”སོང༌། སྐབས་དེར“བླུན་པོ་ཐབས་ཀྱིས་བསྐོར”བའི་ཉམས་སྣང་ཞིག་ཀྱང་སྐྱེས་མོད། ད་ལྟ་ཞིབ་ཏུ་བསམས་ན་རང་གི“རང་རྩིས་ཀྱི་མགོ”ལ་གཞན་གྱིས“ཁྱད་གསོད་ཀྱི་ཁེ་གྲི”སྔར་ནས་གཡུགས་ཚར། དེ་ཡང་ཐེངས་གཅིག་ཙམ་ཡང་མ་ཡིན་མོད། “གྲོང་ཁྱེར”ཞེས་པའི་ནམ་ཡང་རང་ལ་གཏོགས་དཀའ་བའི་གནས་དེ་དང༌། “སྒྱུ་རྩལ”ཟེར་བའི་ནམ་ཞིག་རང་ལ་གཏོགས་ཆོག་པའི་ལས་རིགས་དེ་གཉིས་རྒྱབ་རྟེན་དུ་ཡོད་པས་གོང་གསལ“ཉེན་ཁ”དང་ཕྲད་ཚེ་སྔར་བཞིན“འབྲོ”རྐྱང་ཡིན། སྔ་མས་ངའི་མི་གཤིས་ལས“མཛེས་པ”ཁ་ཤས་ཤིག་ཁྱེར་སོང༌། ཕྱི་མས་ངའི་མི་གཞི་ལ“མཛེས་པ”ཁ་ཤས་ཤིག་བསྣན་སོང༌། ཡིན་ན་ཡང༌། སྐྲ་རལ་པའི་རིང་ཐུང་གི་གཞི་ལ་མི་བཙན་པོས་གཟུགས་ཡོད་ཀྱི་སྐྲ་གྲི་གཞག་མ་ནུས་པ་ནི་གནས་དང་ལས་ཐུན་མོང་གི་སྐུ་དྲིན་ཡིན་ནོ།།
སྤྱིར་སྐྲ་ནི“མིའི་མགོ་ལ་སྐྱེས་པའི་སྤུ”ཡིན་ཕྱིན་དེ་སྐྱེ་ལུགས་ཤད་སྟངས་ཀྱི་ཆར་གཞན་གྱིས་ཚོད་འཛིན་ནམ་ཐེ་གཏོགས་བྱ་དགོས་པའི“ཡིག་ཆ”སོགས“རིག་གནས་གསར་བརྗེ”སྐབས་སུའང་མེད་ཚོད་དུ་སྣང་ཡང༌། “རིག་གནས་གསར་བརྗེ”ཡིས་བསྐྱངས་པའི་འུ་ཚོའི“མཐོན་པོ”ཚོན་པོ་དག་ལ་མཚོན་ན་ད་དུང“གཞར་རྒྱུ་གཞོག་རྒྱུ”ཞིག་ཅིས་ཀྱང་དགོས་ཀྱི་ཡོད་པ་འདྲ། ང་རང་ལས་གནས་སྤོས་པའི་དབང་གིས་གྲོང་ཁྱེར་དང་གྱེས་ཏེ་ས་གནས་ཀྱི་ཟློས་གར་ཚོགས་པ་ཞིག་ལ་འབྱོར་བའི་ཉིན་དང་པོར། ཚོགས་པ་དེའི་ཕོ་གཞོན་སྐོར་ཞིག་གིས་ངའི་མགོ་བོར་ལྟ་ཞོར“ཁྱོད་ཡོང་སྐབས་མ་འགྲིག ‘མགོ(སྐྲ)གཞར་འགུལ་སྐྱོད’ལ་ཁེལ་སོང”ཟེར། མ་གཞིར། ཚོགས་པ་དེའི་གོང་རིམ་དཔོན་པོས“མཐོ་རིམ”གྱི་དཔོན་པོ་གཞན་ཞིག་ལ་གར་སྟེགས་སུ་སྐྲ་ལོ་ཏོལ་ཙམ་དགོས་པས་བཞག་ཆོག་པའི“ངོ་ཆེན”དང་སྐྲ་རིང་དག་གི་སྐྲ་ལོ་སྐེ་གཅོད་བྱ་ངེས་པའི“ཁས་ལེན”ལྷན་དུ་ཞུས་ཏེ། ཚོགས་པར་སྐྲ་ཚད་གཏན་འཁེལ(སྔོན་ནས་རྣ་འབྱོག་མཐོང་བ་དང་རྒྱབ་ནས་སྐེ་ཚིགས་མཐོང་བ)གྱི་ཚོགས་འདུ་བསྡུས་ཤིང་ལག་བསྟར་མ་བྱས་པ་རྣམས་རྒྱ་སྲང་ངམ་གང་དུ་ཐུག་ན་དེ་གར་བཟུང་སྟེ་སྐྲ་གཞར་ཁང་ལ་ཁྲིད་ནས་ཉེས་ཆད་དུ་སྐྲ་ཚད་ལས་ཀྱང་ཐུང་བ་རེ་བཞར་རྗེས་བཏང་སྐད། དེ་ལས་ཀྱང་བློ་ངོར་ཤོང་དཀའ་བ་ཞིག་ནི་ས་གནས་དེའི་དཔོན་པོ“ཏོག་ཏོག་པོས”སྐྲ་ལོ་ལྟ་ཅི་གང་དུ་སྨ་རའམ་ཁ་སྤུ་རིང་བོ་ཅན་ཞིག་མཐོང་ཚེ་དེའི་ཁ་ཤར“འཐམ”འགྲོ་བ་དང་འཐམས་ནས་ཀྱང“མི་གཏོང”བར་གྲགས། ང་ནི་ཀུན་གྱིས“ང་རྒྱལ་ཆེ”ཟེར་བའི་སྐབས་ཀྱི་ང་ཡིན་པས་དངོས་གནས “མགོ་གཞར”ན་མ་གཏོགས་ཅི་ཡང“གཞར”མི་བཏུབ་པའི་གདེང་ཚོད་ཅིག་དང་བཅས“ངོ་མ། ‘རྒྱ་ཁོམ་ན་བྱ་ཕོ་ཆུ་ཁར་འདེད’ཟེར་བ་ཅིས་མ་བདེན། དབང་ལ་དབང་ཚོད་མ་ཟིན་ན་ནམ་ཉི་མར་གཞན་གྱི་རྨོངས་སྤུའང‘གཞར་རྒྱུ’ཟེར་རྒྱུ་རེད། དེ་ཁོ་ཚོའི་ལས་ཀ་ཨེ་རེད?”ཅེས་པར་དེར་འདུས་པའི“གསར་བཞར”རྣམས་ཀྱིས་ལྷག་ཏུ“བདེན་ནོ”ཟེར།
སྐད་ཆ་དེས་གོ་ཆོད་པའམ་ངའི“རང་གཤིས་གྱོང་བོར”གྲགས་སྐད“མི་ཆུང་བ”ཞིག་ཡོད་པ་གང་གིས་ཡིན་པ་ཆ་མ་འཚལ། གང་ལྟར། ངའི་ཁ་ཤར“འཐམ”མཁན་དང་མགོ་བོ“གཞར”མཁན་ཞིག་མ་བྱུང༌། ཡང་གཅིག་བཤད་ན་རང་གིས་ཀྱང་ས་གནས་ཀྱི“སྒེར་གཅོད་པ”ཚོའི“ཁྲིམས་མེད་ལུགས་མེད”ཀྱི་བཅའ་སྲོལ་ལས་སྲོལ་སྔར་ནས་མཐོང་མྱོང་ཡོད་པས“མཐོ་རིམ”རྣམས་ལ་ཐད་ཀར“གདོང་གཏུག”གི་གོ་སྐབས་མ་བྱིན་པར“གཡོལ”ཅི་ཐུབ་བྱས་པ་དང༌། “གོང་རིམ”གྱི་ཉན་རྣ་པ་ཚོར“ཆེ་བཙན་སུ་ལ་ཕྲད་ཀྱང་སྒོ་ང་བྲག་ལ་བརྡབ་པའི་དཔེ་ཡིན་པ་ལོས་ཤེས། འོན་ཀྱང་སུ་ཞིག་སྐྲ་ལ་འཇུས་པའི་ཉིན་མོར་སྒོ་ངས་བྲག་ཀྱང་བརྫབས་པ་ཞིག་མི་བྱེད་རི”ལྟ་བུའི“ཁ་ཕོ”ལེགས་སྐྱེས་བཞིན་དུ“སྐུར”གྱིན་ཡོད་པས་ཡིན་ཀྱང་སྲིད། སྟབས་ལེགས་པ་ཞིག་ལ་མ་འགྱངས་པར“གན་རྒྱ”ལྟར་ངས་ཚོགས་པ་དེས་ཕུད་པའི་སློབ་ཡོན་ཁྱེར་ཏེ་ནང་ལོགས་ཀྱི་ཆེད་ལས་སློབ་གླིང་ཞིག་ལ་ཕྱིན་སོང༌། དེ་ནི་ངས་ཚེ་འདིར་བརྒྱབ་པའི“ཚོང”ཁེ་ཤོས་ཏེ“སྐྲ་གཞར་འགུལ་སྐྱོད”དུས་ངེས་མེད་དུ་འོངས་པའི་ཚོགས་པ་དེར་ལོ་ལྔའི་རིང་སྡོད་རྒྱུའི་གཡར་དམ་གྱི“རིན”པར་སྐྲ་ལོ་སྣ་མགོར་ཤད་དེ“དེང་རབས་ཀྱི་ཨ་ཙ་ར”ཞིག་གསར་བཟོ་བྱས་ཀྱང་ཆོག་ཙམ་ཡོད་པའི་སྒྱུ་རྩལ་སློབ་གླིང་གྲགས་ཅན་ཞིག་ཏུ་ལོ་གཉིས་ཀྱི་ཡུན་ལ་སྡོད་པའི་དུས་ཡོན་ཅིག་ཅར་ཐོབ་པ་དེའོ།།
སློབ་གླིང་དེ་ནི་ལྷོ་ཕྱོགས་ཀྱི་མཚོ་མཐའི་གྲོང་ཁྱེར་ཅུང་ཆེན་པོ་ཞིག་ན་ཡོད་ཅིང་ཚ་གདུག་ཤིན་ཏུ་ཆེ་ན་ཡང་ངས་ཉིན་བཞིན་ཇེ་རིང་ལ་འགྲོ་བའི་སྐྲ་ལོ་སིལ་བུར་འཕྱངས་ཏེ་སོག་འདབས་སུ་སླེབས་པར་བྱས་པ་དང༌། ཇ་ཐུན་གསུམ་པོར་གཟུགས་ཁྲུས་རྒྱག་དགོས་པ་དང་མཆིལ་ལྷམ་རྒྱུན་གོན་བྱ་དགོས་པའི་དབང་གིས་རྐང་པའི་མཐེ་བོང་ལའང“ཡར་ལངས”ཐོབ་སྟེ་རྐང་འབོབ་གསར་པའི“བདག་པོ”རུ་གྱུར་པ་དང༌། མགོ་རྐང་གཉིས་ལ་དོན་དམ་གྱི“རང་དབང”དང“འདྲ་མཉམ”གྱི “ཉི་མ་གསར་པ”ཤར་བ་ལས་གཞན་རང་གིས་ཀྱང་ཐེངས་དང་པོར་སྒྱུ་རྩལ་གྱི་ཡང་སྙིང“ཁ་ལ་རེག”པའི་དོད་དུ་རྒྱ་མཚོའི་ཕ་རོལ་ན་ད་གཟོད་དོན་དམ་གྱི“མི”དང“མིའི་འཚོ་བ”ཡོད་པ་ཚོར་ལ། རྒྱ་མཚོའི་ཚུ་རོལ་དུ་རང་ལས་ཀྱང་སྡུག་པའི“མིའམ་ཅི”འབོར་ཆེན“འགྲེང་ནས་འགྲོ”གི་འདུག་ཀྱང་། “མི”དང“མིའི་རྩིས་ཐང”སོགས་ལ་རང་སྟེང་ནས་བསམ་བློ་འཁོར་ཐུབ་ཀྱི་མེད་པ་དངོས་སུ་མཐོང་ཚེ། སྦྱངས་འབྲས་སུ་རང་གི“རང་གཤིས”ཀྱི“འབུར་དང་ཟུར”ངོས་རེ་གཉིས“གསེར”དུ་མཐོང་ལ་ཚོར་པ་ཇེ་རྣོ་དང་སེམས་ངལ་ཇེ་ལྕིར་ཕྱིན་པ་ཙམ་མོ།།
སློབ་མཐར་ཕྱིན་ནས་ཕྱིར་ལོག་དུས“མགོ(སྐྲ)གཞར་འགུལ་སྐྱོད”ཅུང་ཞི་འཇགས་སུ་སོང་བའི་མངོན་རྟགས་ལ་གསར་བུ“མགོ་ཟེད་མགོ་ཟིང”རེ་གཉིས“བག་ལྷོད་པོས”རྒྱ་སྲང་དུ་འཁོར་བ་མཐོང་མོད། ངའི་ལུས་སྟེང་ན“སྐྲ་ཚད”ལས་གཞན་ད་དུང“ལྟ་བས་མི་བཟོད་པ”ཁ་ཤས་ཇེ་མང་དུ་ཕྱིན་འདུག་པའི་ནང་གི་གཅིག་ནི་གྱོན་གོས་རལ་པོའམ་ལྷན་པ་ཅན་གྱོན་རྒྱུར་དགའ་བ་དེ་ཡིན། དེས་མི་མང་པོ་ཞིག་ལ་སུན་པ་བཟོས་སོང༌། ལྷག་པར་དུ་ཕ་ཡུལ་གྱི་དཔོན་པོ་གསར་པ་ཞིག་སེམས་ཁྲལ་ལ་གཏད་སོང༌། ཁོས་དང་ཐོག་སྐད་བསྐུར་ཏེ“སྨན་བླ་སྐྱབས།རྟོགས་པ་ལྷ་དང་མཉམ་རུང༌། སྤྱོད་པ་མི་དང་བསྟུན་དགོས། ཤ་ཚ་ནས་ཁ་བུད་པ་ཡིན”ཟེར། ཁ་འབུད་མཁན་གྱིས་ཤ་ཚ་བ་ཅིས་ཀྱང་བདེན་དགོས་ཏེ་ཁོང་ནི“སྟེས་དབང”གིས་དཔོན་པོར་གྱུར་པ་དང“གློ་བུར་དུ”རྒྱགས་པ་ཆགས་པའི་སྡེ་དཔོན་གོང་རིམ་ལ“དགུན་ཤ་སྐྱེལ་མཁན”ཚོའི་གྲས་ཀྱི་གཅིག་ཡིན་པར་མ་ཟད་རྫི་བོའི་གཏན་ཚིགས་ལྟར་ན་ང་ལ་ལྟ་རྟོག་གི་འགན་འཁྲི་ཡོད་པའི་ཉེ་དུ་ཞིག་གོ། དེའི་ཕྱིར་ངས་ཀྱང“ཁ་ལེན།ཁས་མི་ལེན”ཞེས་ཚིག་ལན་ཅུང་འཇམ་པོ་ཞིག་བསྐུར་དགོས་བྱུང༌། འོན་ཀྱང་ཕྱི་ལོའི་ལོ་སར་ལ་ཕ་ཡུལ་དུ་ཕྱིན་ནས་ཉེ་དུ་དེར་ངོས་ཕྲད་བྱུང་དུས་ར་སྤྲད་པ་ནི་ངས“ཁས་མི་ལེན”པའི་མི་ཚད“ཁ་ལེན”ཞེས་པའང་ཁ་བཤད་ཙམ་སྟེ་མགོ་སྐྲ་ཇེ་རིང་ལ་སོང་བའི་ཁར་བསམ་བཞིན་གྱོན་གོས་རལ་པོ་དང་ལྷན་པ་ཅན་ཤ་སྟག་གྱོན་ཡོད་པ་དེའོ།། ཁོས་ཀྱང་ཐབས་ཟད་འུ་ཐུག་གིས“རྐང་སྣམ་མི་ཁུགས་ན་ངས་ཁྱོད་ལ་གཅིག་ཉོ། ལྷན་པ་མ་རྒྱག་དྲིན་ཅན་པོ!”ཟེར། ངས་ཀྱང་གོ་སྐབས་རྙེད་པ་ལྟར་ལན་དུ“ཁྱོད་ཀྱིས་ཉོས་ན་གཞུང་རྒྱུ་ཨེ་ཡིན་ནམ། ལེན་མི་ཕོད། དེ་ལས་དཔོན་པོའི་མངའ་འོག་གི་མང་ཚོགས་ལ་ལྷན་པ་མེད་པ་ཞིག་བྱོས་དང༌། ངའི་ལྭ་བའི་སྟེང་གི་ལྷན་པ་ང་རང་གིས་བཀོག་ཆོག”ཅེས་བཤད། ཁོས་མགོ་བོ་འཕྲེད་དུ་གཡུག་པ་ལས་ཅི་ཡང་ལབ་མ་བྱུང༌། དེ་ནས་བཟུང་ནམ་རྒྱུན་མགོ་བོ་འཕྲེད་དུ་གཡུག་བཞིན་འགྲོ་ཞོར་འདུག་ཞོར་དུ་ངའི་ཕ་མ་གཉིས་ལ་ཡང་དང་ཡང་དུ“ཁྱོད་ཚོའི་བུ་ལ་ང་རྒྱལ་ཆེ་དྲགས་པས་ཕ་མས་བཤད་ན་ཨེ་ཉན་མ་གཏོགས་ཐབས་ཤེས་མི་འདུག སྐྲ་དེ་དང་ལྭ་དེ་དག་སུའི་མིག་ལའང་མི་འགྲོ་བའི་ཁར་ཁོས་ཁ་ཤགས་ལས‘གུང་ཁྲན་ཏང་གི་དཔོན་པོས་རྒྱུ་ཟ་ཚུལ’ཁོ་ན་བཤད་ཀྱིན་འདུག དེ་གཞུང་རྒྱུ་རེད། ཟ་སྐལ་ཡོད་ན་བཟའ་རྒྱུ་རེད། གཙོ་བོ་ཁོས་ད་དུང་ཁ་ཤགས་བཤད་ན་ཁོ་རང་གིས་གྱོང་རག་རྒྱུ་རེད་མ་གཏོགས་ང་ཚོར་ནི་གནོད་མི་སྲིད”ཅེས་སྔར་བཞིན་སུན་སྣང་དང་བཅས་པའི“སེམས་ཁྲལ”བྱས་སྐད།
ལོ་དེ་ཚོར། དེ་དང་དེ་འདྲའི་རྒྱུ་རྐྱེན་གྱིས་དེ་དང་དེ་འདྲའི་འཇིགས་སྐུལ་གནང་མཁན་ངའི་ཉེ་འཁོར་གྱི་མངོན་ལྐོག་གང་རུང་ན་ཡོད་ཅིང་ཁོ་ཚོའི་སྙིང་ཚིམ་གྱི“དུས་ཆེན”ནི་ང་རང་རྒྱ་གཞུང་གི་བཙོན་དུ་བཅུག་པའི་ཟླ་ངོ་བདུན་པོ་དེའི་རིང་ཡིན་སྲིད་དམ་སྙམ། འོན་ཀྱང་སྐབས་དེར་ཁོ་ཚོས་ཤོག་སྦག་བཀད་ཡོད་མེད་མ་ཤེས། བཙོན་ནས་ལོག་ཡོང་བའི་དུས་སུ་ངས“ཁ་ལེན།ཁས་མི་ལེན”པའི་དཔོན་པོ་དེ་ལ་ཕངས་སེམས་ཤིག་སྐྱེ་དགོས་ཡོད་དེ། གློད་མ་ཐག་པའི་བཙོན་མ་མགོ་རེག་ཅིག་མིག་མདུན་དུ་མངོན་ཆོག་ཆོག་ཡིན་ནའང་བཙོན་མ་དེས་ཁྲི་མུན་དུ“དབུ་སྐྲ་རིང་པོ་ད་དུང་ང་རྒྱལ་གྱིས་འཕྱོ”ལྟ་བུའི་སྙན་ངག་བྲིས་ཏེ་སྒོར་བུད་ཚེ་སྐྲ་ལོ་ཇེ་རིང་དང་ང་རྒྱལ་ཇེ་ཆེར་སོང་འདུག་པ་ཀུན་གྱིས་མཐོང་སོང་། དགོད་བྲོ་བ་ཞིག་ལ། རིག་རིག་ཐུག་ཐུག་ཚང་མས་འཚམས་འདྲིའི་ཚབ་ཏུ“བཙོན་ཁང་དུ་ཁྱོད་ཀྱི་མགོ་སྐྲ་བཞར་མ་སོང་ངམ”ཟེར། ཁོ་ཚོས་རྒྱའི་གློག་བརྙན་ནང་གི་ཉེས་དོན་བཙོན་མ་ལྟ་བུ་ཞིག་གམ་རང་གི་ཁྱིམ་རྒྱུད་ལོ་རྒྱུས་ནང་གི་ཉེས་མེད་བཙོན་འཇུག་བྱས་པའི་མི་རབས་སྔོན་མ་ཚོ་ལྟ་བུ་ཞིག་ལ་དཔེ་བཞག་སྟེ་འདྲི་གི་ཡོད་ཚོད་རེད། ངས་དྲིས་ལན་དུ“དེང་སང་གི‘ཆབ་སྲིད་བཙོན་མ’ལ་ཁྲིམས་ཐག་མ་བཅད་ཡར་སྔོན་དུ་བཙན་གྱིས‘སྐྲ་གཞར་རྒྱུ’ཟེར་ཕོད་མཁན་མེད་པ་འདྲ”ཞེས་བཤད་མོད། དོན་ལ་བོད་པ་བཙོན་ལ་འདུག་མི་མང་ཤོས“ཆབ་སྲིད་བཙོན་མ”རུ་གཏོགས་པ་དང་དེའི་ནང་དུ་མགོ་སྐྲ་བཞར་མ་བཞར་གཉིས་ཀ་ཡོད་ལ་མགོ་ན་ཅི་ཡང་གཞར་རྒྱུ་མེད་པའང་ཡོད་ཀྱི་རེད། ན་ནིང་དོ་ཚིགས་ཀྱི“ཆབ་སྲིད་བཙོན་མ”མང་ཆེ་བ་དབེན་དགོན་གྱི་རབ་བྱུང་པའི་སྡེ་ནས་སྡེབ་བཟུང་བྱས་པ་ཤ་སྟག་ཡིན་ཕྱིར་ཤ་ཉོག་རུས་ཉོག་ཏུ་བཏང་སྟེ་སྐྱུར་བ་ལས་ཁོང་རྣམ་པ་ཚོའི་དབུ་ཡི་སོར་དོ་བོ་གཞར་མ་གཞར་ལ་ཁྱད་པར་ཆེན་པོ་ཨེ་ཡོད་དམ། འོན་ཀྱང་དེང་ཕྱིན“སྐྲ་ཚད”སྡོམ་པ་ཅན་གྱི“ཆབ་སྲིད་བཙོན་མ”ལ་ནི་བསམ་བཞིན་དུ“དབུ་རལ་འཇོག་དགོས”ཟེར་ནའང་ཐང་། གང་ལྟར། “དགྲ་བོ”ནི་དགྲ་བོ་ཉིད་དེ་དགྲ་བོའི་ཁམས་མོས་དང་ལུགས་སྲོལ་ལས་ལྡོག་པ་ཞིག་ལས་རྒྱུ་ནི“ཆབ་སྲིད་ཀྱི་དགོས་མཁོ”རེད་བཞག དེ་ལྟར་བཤད་ན། ང་ནི“དགྲ་བོ”ཡིན་ལ་ཁྲིམས་ཐག་མ་བཅད་པ་དང“ཆབ་སྲིད་བཙོན་མ”ཡིན་ལ་མགོ་སྐྲ་མ་བཞར་པ་དེའི་རིགས་དེ་ཡིན་འདུག ཁོར་ཡུག་དམིགས་བསལ་པ་རུ“མིའི་མགོ་ལ་སྐྱེས་པའི་སྤུ”འདི་ཡང“རིག་གནས”ཤིག་ཏུ་བགྲང་བ་ལས“ཆབ་སྲིད”དང་ངོ་བོ་དབྱེར་མེད་དུ་འདྲེས་འདུག་པ་ཞིག་ཡིན་པ་སུ་ཡིས་བསྙོན། ཁྱེད་ཀྱིས་ཕྱིར་འདང་ཞིག་རྒྱོབ་དང་། མི་ལོ་ལྔ་བཅུ་ལྷག་གི་ཡར་སྔོན་ལ་འུ་བུ་ཅག་གིས་མཐོན་པོའི་སྐྲ་ལྕོག་ནས་དཀྱུས་མའི་རལ་པ་དང་སྐྱེས་མའི་ལན་བུའི་བར་རྩ་གཅོད་གཙང་འབྲེག་གིས་ང་ཆུང་དུས་ཀྱི“ནང་རུལ་པའི་མགོ་སྐྲ”དེ་ལ་བསྒྱུར་པ་ནི“རུང་བསྟུན”ཙམ་དུ་མ་ཟད“གསར་བརྗེ”དང“གོ་རྟོགས”སོགས“ཆབ་སྲིད”ཀྱི་མཚོན་དོན་ཅན་དུ་གྱུར་སོང་བ་དང་། གྱུར་ནས་ཀྱང་འདུ་ཤེས་དེ་མི་སྐོར་ཞིག་གི་ཀླད་པའི་ནང་དུ་ད་ལྟ་ད་དུང་འགྱུར་མ་ཐུབ་པར་སོ་ན་གནས་ཡོད། དེ་བས་སྐྱ་བུག་བན་དེ་སོགས་ཀྱིས“ནང་རུལ་པའི་མགོ་སྐྲ”ལས“ནང་རུལ་པ”ལ་ངོ་རྟགས་བཞག་སྟེ་བདས་མྱོང་བ་ལས“ཆབ་སྲིད་ཀྱི་ལངས་ཕྱོགས་ཤིག”མངོན་ཡོང་གི་ཡོད། ཕ་ཡུལ་གྱི་དཔོན་པོ་རྒྱགས་པ་དེས་རང་གི་ལྟོ་བར་བྱིལ་བྱིལ་གཏོང་བཞིན་ང་ལ་གཤེ་དོན་ནི“ནང་རུལ་པའི་མགོ་སྐྲ”འགྱུར་སོང་ན“ཆབ་སྲིད་ཀྱི་གནད་དོན”ཡིན་ཕྱིར་དཔོན་པོའི“ཆབ་སྲིད་ཀྱི་བློ་མིག”དང་མ་འཚམ་པ་མ་གཏོགས་ངའི“མགོ་ལ་སྐྱེས་པའི་སྤུ”དེ་ཁོའི་ལྟོ་བའི་སྟེང་དུ་སྐྱེས་སོང་བ་ག་ལ་ཡིན། དེ་བཞིན“མགོ(སྐྲ)གཞར་འགུལ་སྐྱོད” སློང་མཁན་དང“ཁ་ཤར་འཐམ”མཁན་དང“སྤྱོད་པ་མི་དང་བསྟུན་དགོས”(ཁོ་དང་བསྟུན་དགོས་འདུག)ཟེར་མཁན་ཚང་མས“མིའི་མགོ་ལ་སྐྱེས་པའི་སྤུ”དེ་སྤུ་ལྟར“རང་དབང”གིས་སྐྱེ་རུ་མི་འཇུག་པར“ཆབ་སྲིད་ཀྱི་དགོས་མཁོ”ལྟར་མ་སྐྱེས་ནའམ་མ་བཅོས་ན་མི་ཆོག་ཟེར་གྱི་ཡོད་པ་རེད། དེ་ཚོའི་རྗེས་འཇུག་པ“ཆབ་སྲིད་ཀྱི་བློ་མིག”ཅན་སྐོར་ཞིག་དེང་སང་སློབ་གྲྭ་ཆེ་འབྲིང་གི་ཁྲིད་སྟེགས་སུ་འགྲེང་ནས་སློབ་མ་རྣམས་ཀྱི“ཡོན་ཚད”མི་འཛིན“སྐྲ་ཚད”འཛིན་པ་དེ་ཚོས་ཀྱང“མིའི་མགོ་ལ་སྐྱེས་པའི་སྤུ”དེ་ཁོ་ཚོ་ལྟར་རམ“ཆབ་སྲིད་ཀྱི་དགོས་མཁོ”ལྟར་སྐྱེ་རུ་འཇུག་པ་ལས“བཀས་བཀོད་རྒྱུད་འཛིན”ནམ“འབྱོར་ལྡན་གྲལ་རིམ་གྱི་རང་དབང་ཅན”ལྟར་སྐྱེ་བའི“རང་དབང”མེད་ཟེར་གྱི་ཡོད་པ་རེད། ངས་འབོལ་རྩོམ་འདིའི་ཁག་དང་པོའི་ནང་དུ“མིའི་མགོ་ལ་སྐྱེས་པའི་སྤུ”དེ“རང་དབང་གི་མཚོན་བྱེད་ཅིག”ཡིན་ཟེར་དོན་ཡང་གནད་ཀ་འདི་ལ་ཐུག་ཡོད་དེ། འུ་ཚོར“མིའི་མགོ་ལ་སྐྱེས་པའི་སྤུ”དེ་སྤུ་ལྟར་སྐྱེ་བའི“རང་དབང”ཙམ་ཡང་མེད་ན་མི་ལྟར་འཚོ་བའི“རང་དབང”གཞན་དག་ནི་ལྟ་ཅི། ཁོ་ཚོ་དང་ཁོ་ཚོས་ནམ་རྒྱུན“ཆབ་སྲིད་ཀྱི་གོ་རྟོགས”ངོམ་བཞིན་རང་གིས་རང་ལ་འགྲམ་ལྕག་ཀྱང་བར་མེད་གཞུ་གི་འདུག་པ་ནི་ལྟད་མོ་གཞན་ཞིག་གོ།
ལོ་འདི་དག་གི་རིང་ལ། ངས་ད་དུང་རང་གི“མིའི་མགོ་ལ་སྐྱེས་པའི་སྤུ”དེ་ཚོ་རིང་རྒྱུ་མེད་ལ་ཐུང་རྒྱུ་མེད་པའི་རལ་པ་ཞིག་གཉའ་ལྟག་ནས་མདུད་དེ་འགྲོ་གི་ཡོད་ཀྱང་སྒེར་ལ་དགོས་པའི“རང་དབང”དང་ཁོ་ཚོར་དགོས་པའི“གོ་རྟོགས”གཉིས་ཀ་རྙེད་མ་སོང་། ད་ནི“གཞར་རྒྱུ”དང“གཞོག་རྒྱུ”ཟེར་མཁན་མེད་པ་འདྲ་ལ“གཞར་རྒྱུ”དང“གཞོག་རྒྱུ”མང་པོ་ཞིག་ཀྱང་ལྷག་མི་འདུག ཤེས་རྒྱུད་ཀྱིས་མ་བསྡུས་པའི་མགོ་སྐྲ་སྤར་མོ་གང་བོ་བྱི་བཞིན་འདུག་ན་ཡང་། “རྩིས་ཐང”གི་ཤེས་ཚོར་དྲག་པོ་སྔར་བས་སྨིན་བཞིན་འདུག སྐབས་འདིར་ངའི“མིའི་མགོ་ལ་སྐྱེས་པའི་སྤུ”དེ་ཚོས་སེམས་ཁ་དཀྲུག་མྱོང་བའི“སོ་ཤུགས་ངལ་རྩོལ་པ”རྣམས་ལ་ཡང་བསྐྱར་སྐད་ཅིག་བསྐུར་འདོད་པ་ནི་འདི་སྐད་དེ། ཟོ་ཞིག ཟོ་ཞིག མི་སེར་གྱི་ཤ་ཁྲག་རུས་གསུམ་ངོམས་མེད་དུ་ཟོ་ཞིག སྒེར་གཅོད་ཀྱི་ཁོར་ཡུག་ནས་ཡོད་ཚད“ཟ་སྐལ”ཡིན་པ་བདེན་ན་ཐང་། སྡིགས་ཤིག སྡིགས་ཤིག རང་གི་རིགས་ལས“སྐྲ་ཚད”ཡོད་མེད་གཉིས་ཀར་སྡིགས་ཤིག “རང་དབང”དང“དམངས་གཙོ”མེད་སར་ཁྱོད་ཀྱི་ཟུག་སྐད་ཡོད་ན་འགྲིག འོན་ཀྱང་། ང་ནི་ང་ཡིན་ལ་ཁྱོད་ཚོ་མིན། ངའི་སྐྲ་ཡང་ངའི་སྐྲ་ཡིན་པ་ལས་ཁྱོད་ཚོའི་མིན། དེ་ནི་ངའི“མགོ་ལ་སྐྱེས་པའི་སྤུ”ཡིན་པས་ཁྱོད་ཚོར་འབྲེལ་བ་སྤུ་ཙམ་ཡང་མེད་དོ།།
༢༠༠༩ལོའི་སྤྱི་ཟླ ༡༡ པར་ཙོང་ཁའི་རང་ཤག་ཏུ།


text:
ནང་དོན་གནད་བསྡུས། དཔྱད་རྩོམ་འདིའི་དོན་ཚན་དང་པོར་བོད་པས་གཙང་བཙོག་ཁ་ཁར་འབྱེད་པའི་རྩ་དོན་དང་དེའི་འབྱུང་རྩ། དོན་ཚན་གཉིས་པར་གཙང་སེལ་གྱི་ཆོ་ག་སོགས་སྤྱི་ཡི་ཚབ་ཏུ་དཔེ་དྲངས་ནས་ཕྱོགས་བསྡོམས་བྱས་ཏེ་བོད་པའི་གཙང་བཙོག་གི་འདུ་ཤེས་ནི་མགོ་མེད་རྔ་མེད་ཅིག་མ་ཡིན་པར་ཐུན་མོང་གི་རྩ་དོན་དང་འབྲེལ་བའི་རིག་གནས་མ་ལག་ཅིག་ཡིན་པ་སོགས་བརྗོད་ཡོད།
དང་པོ། གཙང་བཙོག་གི་དབྱེ་བ་འབྱེད་པའི་རྩ་དོན།
རང་བྱུང་ཁོར་ཡུག་དང་གནམ་གཤིས། འཚོ་བ་རོལ་སྟངས་སོགས་ཀྱི་དབང་གིས་བོད་ཀྱི་གཙང་བཙོག་གི་འདུ་ཤེས་ཞེས་པའི་གཙང་བཙོག་ལ་ཡང་ངོས་འཛིན་གསར་བ་ཞིག་བྱ་བའི་དགོས་པ་ཡོད་དེ། ད་ལྟ་འཛམ་གླིང་གི་འགྲོ་ཕྱོགས་ལྟར་ན་འཕྲོད་བསྟེན་ཞེས་དེང་རབས་ཚན་རིག་རིང་ལུགས་རྨང་གཞི་བྱས་ཤིང་ཆོས་ལུགས་དང་ཁ་གཏད་དུ་ལངས་པའི་འདུ་ཤེས་ཤིག་ཡིན། དབྱིན་ཇིའི་མཚན་ཉིད་པ་རོའུ་སོ(Russell)ཡིས"ཚན་རིག་ནི་ལྟ་དཔྱད་དང་རིགས་འདེད་ལ་རྟེན་ཏེ་འཇིག་རྟེན་གྱི་དོན་དངོས་འདྲ་མིན་སྣ་ཚོགས་ཚོར་རྟོག་བྱུང་བ་བརྒྱུད། དེ་དག་ཕན་ཚུན་འབྲེལ་བ་བྱེད་པའི་ཆོས་ཉིད་ཅིག་ཡིན། ཆོས་ཉིད་འདིས(སྟབས་ལེགས་ན)མི་རྣམས་ལ་འབྱུང་འགྱུར་གྱི་ལུང་བསྟན་གསུང་ཐུབ། མདོར་ན་ཚན་རིག་ལ་མངོན་སུམ་རང་བཞིན་དང་ཆོས་ཉིད་རང་བཞིན། མ་ལག་རང་བཞིན་བཅས་ཀྱི་ཁྱད་ཆོས་ཡོད"①ཅེས་འགྲེལ་བ་བྱས་ཡོད་པ་ནི་ཅུང་སྤྱི་ཁྱབ་ཡིན་ཞེས་དེང་གི་མཁས་པས་གླེང་། "ནུབ་ཕྱོགས་འཕྲོད་བསྟེན་རིག་པའི་འཕེལ་རིམ་ལྟར་ན་དུས་རབས་བཅུ་དགུ་བའི་དུས་སྟོད་དུ་ལུའུ་ཡིའུ་སི་ཕ་སི་ཐིར(Louis Pasteur)དང་ཁོའུ་ཆི(Robert Koch)སོགས་ཀྱིས་ཞིབ་འཇུག་བྱས་པའི་རྨང་གཞིའི་སྟེང་ཕྲ་ཕུང་རིག་པ་འཕེལ་རྒྱས་བྱུང་བ་མ་ཟད་ཞིབ་འཇུག་འདི་དག་གིས་དེང་རབས་ཕྲ་ཕུང་རིག་པའི་གཞུང་ལུགས་གྲུབ་པ་ཡིན། དེ་ལྟར་ན་སྐྱེ་ཁམས་སྨན་རིག་གི་ཁྱབ་ཁོངས་སུ་ནད་རིགས་སྣ་ཚོགས་གསོ་བའི་ཐབས་ལམ་ཆེས་ལེགས་ཤོས་ནི་ནད་རིགས་གང་དེའི་ནད་རྩ་འགོག་པ་ཡིན། དེ་ཡང་ནད་ཡམས་ཀྱི་འབྱུང་རྩ་ནི་ཕྲ་ཕུང་ཡིན་པས་དེ་རྩ་མེད་དུ་གཏོང་ན་ནད་ཀྱང་དྲག་ངེས་ཡིན།"②
འཛམ་གླིང་སྤྱིའི་འགྲོ་ཕྱོགས་ལ་བསྟུན་པའི་འཕྲོད་བསྟེན་རིག་པ་དང་དེའི་ཡང་སྙིང་ཕྲ་ཕུང་རིག་པར་བསྡུར་ན་བོད་པའི་གཙང་བཙོག་གི་འདུ་ཤེས་ནི་ཆོས་ལུགས་དང་ཞིང་གྲོང་རིག་གནས་རྨང་གཞི་བྱས་ཏེ་སེམས་སམ་སྣང་ངོའི་གཙང་བཙོག་གམ་ལེགས་ཉེས་ངོས་འཛིན་བྱེད་པའི་མཚན་མ་ལྟ་བུ་ཡིན་ཟེར་ན་མི་ཆོག་རྒྱུ་མེད་པར་འདོད། བོད་ཀྱི་ཞིང་གྲོང་རིག་གནས་ལས་ནད་རིགས་ཀྱི་འབྱུང་རྩ་ནི་དགྲ་ལྷ་དང་ཕྲག་ལྷ། ཀླུ་དང་བཙན། ཐབ་ཀ་དང་གཞི་བདག་ལ་སོགས་པར་བཙོག་སྐྱོན་བཏང་བའི་རྟོག་པ་ཉིད་གཞིར་བྱས་ནས་དེ་དག་གིས་མི་ཕྱུགས་ལ་གནོད་སྐྱེལ་བར་འདོད། དེ་བས་མི་ལ་ནད་དང་ཕྱུགས་ལ་གོད་ཁ་འགོག་དགོས་ན་གོང་གསལ་ལྷ་འདྲེ་དེ་དག་ལ་ཕོག་ཐུག་བཏང་མི་རུང་།
གཅིག ཆོས་དང་འཇིག་རྟེན་གྱི་ཁྱད་པར་ལས་མཆེད་པའི་གཙང་བཙོག
འདས་ཟིན་པའི་ལོ་རྒྱུས་ཁྲོད་སངས་རྒྱས་བསྟན་པ་དང་བོན་ཆོས་གཉིས་འགལ་འདྲིས་བྱུང་བ་བརྒྱུད་གྲུབ་པའི་བོད་རྒྱུད་ནང་བསྟན་ནི་བོད་མི་སོ་སོའི་ཁྲག་རྩར་འཐིམ་ཡོད་ཅིང་། བོད་ཀྱི་འཚོ་བའི་གྲུ་ཁ་སོ་སོར་ཁྱབ་ཡོད། མདོར་ན་བོད་ཀྱི་སྤྱི་ཚོགས་ནི་ཆོས་དང་འཇིག་རྟེན་གཉིས་ལས་འདས་མེད་དེ། དཔེར་ན། མི་ལ་སྐྱ་སེར་གཉིས། ཁྱིམ་ལ་མཆོད་ཁང་དང་ཐབ་ཁང་། གྲོང་བ་དང་དགོན་པ། རྒྱུན་ལྡན་འཚོ་བའི་ལས་ཀ་དང་ཆོས་ལུགས་མཛད་སྒོ། འཇིག་རྟེན་འཚོ་ཐབས་གཉེར་བའི་ལོ་ཆུང་དང་ཕྱི་མའི་བདེ་བ་སྙེག་པའི་རྒན་པ་སོགས་ཕྱི་རོལ་མི་ཡིས་བལྟས་ན་ཆོས་ལུགས་དང་འབྲེལ་བ་ཡེ་ནས་མེད་པའི་རྒྱུན་ལྡན་གྱི་འགྲོ་ལུགས་ལ་ཡང་ཆོས་ཀྱི་བག་ཆགས་ཆེན་པོ་ཐེབས་ཡོད་པ་གཙང་བཙོག་གི་འདུ་ཤེས་ལས་ཀྱང་གསལ་བོར་མངོན་ཏེ། དཀར་ཕྱོགས་ཆོས་དང་འབྲེལ་བ་ཇི་ལྟར་ཡོད་ན་དེ་ལྟར་གྱིས་གཙང་མར་འདོད་པ་དང་། ཆོས་ཕྱོགས་ཀྱི་གཙང་བཙོག་འབྱེད་པའི་ཚད་གཞི་དང་འགལ་བའམ་ཡང་ན་ཕྱི་མར་གནོད་པའི་འཇིག་རྟེན་པའི་ལས་ནི་བཙོག་པར་འདོད་པ་ཡིན།
བླ་མ་དང་དགེ་འདུན་པ་ནི་ཐད་ཀར་ཆོས་ཀྱི་ལས་དོན་སྒྲུབ་མཁན་ཡིན་ཕྱིར་བོད་ཀྱི་སྤྱི་ཚོགས་སུ་གཙང་མའི་རིགས་ཡིན་ཏེ། དུས་རབས༡༧པར་གཙང་པ་སྡེ་སྲིད་ཀརྨ་བསྟན་སྐྱོང་དབང་སྒྱུར་སྐབས་སུ་གཏན་ལ་ཕབ་པའི་ཁྲིམས་ཡིག《ཞལ་ལྕེ་བཅུ་དྲུག》ཏུ"མི་ལ་རབ་འབྲིང་ཐ་གསུམ་དུ་བྱས། རབ་གྱི་རབ། རབ་གྱི་འབྲིང་། རབ་གྱི་ཐ། འབྲིང་ཐ་གཉིས་ལ་ཡང་དེ་དང་འདྲ"③ཞེས་པ་ལས་ཆོས་བྱེད་མི་སྣ་ནི་རབ་གྱི་འབྲིང་དང་རབ་གྱི་ཐ་ཡིན་པ་དང་། ཐ་མ་དང་མི་གཙང་བའི་རིགས་ནི་མགར་བ་ཤན་པ་ལ་སོགས་ཡིན། ད་ལྟའང་བླ་མ་གྲྭ་བ་འཇིག་རྟེན་པའི་ཁྱིམ་དུ་ཞག་སྡོད་བྱེད་དགོས་ན་ཁྱིམ་ཚང་དེས་ཆེས་གཙང་བའི་ཁང་ཤག་དང་ཉལ་ཆས་ཀྱིས་སྣེ་ལེན་བྱེད་ངེས་ཡིན། ད་དུང་བླ་མ་སྤྲུལ་སྐུ་ཐག་རིང་དུ་ཕེབས་སྐབས་ལམ་ནས་མགྲོན་ཁང་དུ་ཞག་ལ་བཞུགས་དགོས་ན། རྗེས་སུ་འབྲང་བའི་ཞབས་ཞུ་བས་ཤུག་པ་སོགས་བདུགས་ནས་བླ་སྤྲུལ་ཚོ་གཟིམ་སའི་མལ་ཁྲི་དང་ཉལ་ཆས་སོགས་ཀྱི་བཙོག་གྲིབ་བསལ་དགོས། "དེ་ལྟར་མ་བྱས་ན་དངོས་རྫས་དེ་དག་ཏུ་ཡོད་པའི་བཙོག་གྲིབ་ཀྱིས་ཁོ་ཚོར་རོགས་ཕན་བྱེད་མཁན་གྱི་ལྷ་ལ་བཙོག་གྲིབ་ཕོག་ནས་ལྷས་ཁོ་ཚོ་རྒྱབ་ཏུ་བསྐྱུར་ཉེན་ཡོད"④པར་འདོད། ཀུན་གྱིས་ཤེས་གསལ་ལྟར༡༩༤༡ལོར་སྐབས་དེའི་རྒྱལ་ཚབ་རྭ་སྒྲེང་གིས་བོད་སྲིད་དོན་གྱི་དབང་ཆ་རྒྱལ་དབང་སྐུ་ཕྲེང་བཅུ་གསུམ་པའི་ཡོངས་འཛིན་སྟག་གྲགས་རིན་པོ་ཆེ་ལ་མི་སྤྲོད་ཐབས་མེད་བྱུང་། འདིའི་རྒྱུ་མཚན་གཅིག་ལ་ཨ་རིའི་མཁས་ཆེན་མེའུ་སྒིར་སི་ཐན་གྱིས་སྐབས་དེའི་འབྲེལ་ཡོད་མི་སྣ་ལ་འདྲི་གཅོད་བྱས་ཏེ་ཕྱོགས་སྡོམ་བྱས་པ་ལྟར་ན། "རྭ་སྒྲེང་གིས་སྐུ་དྲག་ཇོ་དྲག་ཅེས་པའི་ཆུང་མ་རྣམ་རྒྱལ་ཚེ་སྒྲོན་དང་ཁོའི་ནུ་བོའི་ཆུང་མ་ཚེ་དབྱངས་གཉིས་ལ་ལུས་འབྲེལ་བྱས་པའི་གསང་བ་ཕྱི་ལ་ཤོར་བ་དང་ཆབས་ཅིག་ཀུན་གྱི་དད་པ་དང་ཡིད་ཆེས་ཤོར(དེའི་རྒྱུ་མཚན་ནི་ཁོ་རང་ལ་བཙོག་སྐྱོན་ཕོག་པས་ད་ལྟ་འཇིག་རྟེན་པ་དང་ཁྱད་མེད་པར་གྱུར)ཞིང་ལབ་གླེང་མ་བཟོད་པ་ཡིན"⑤ཞེས་བཤད་ཡོད། ཕོ་མོ་ལུས་འབྲེལ་བྱེད་པ་ནི་འཇིག་རྟེན་པའི་བྱ་བ་ཡིན་པ་མ་ཟད་མི་གཙང་བའི་སྤྱོད་པ་ཡིན་པས། རྭ་སྒྲེང་རིན་པོ་ཆེས་བུད་མེད་དང་ལུས་འབྲེལ་བྱས་པ་ན་ཁོང་ལ་བཙོག་གྲིབ་ཕོག་ནས་མི་གཙང་བའི་རིགས་སུ་འགྱུར། དེ་ཡང་ཁོའི་སྲིད་དོན་གྱི་དབང་ཆ་ནི་ཆོས་ཕྱོགས་ཀྱི་ཟིལ་ཤུགས་ལས་བྱུང་བ་ཡིན་པས། བོད་ཀྱི་དཔེ་ལ་སྡོམ་པ་སྡོམ་པ་ཤོར། རི་བོང་རི་བོང་ཤོར་ཞེས་པར་འགྱུར།
ཆོས་ལས་འབྱུང་བའི་སེམས་ཀྱི་ལྷིང་འཇགས་དང་འཚོ་བའི་རེ་སྨོན་ལ་གསོལ་འདེབས་ཞུ་སའི་བླ་མ་སངས་རྒྱས་ཀྱི་སྐུ་འདྲ་དང་གསུང་འབུམ་སོགས་ནི་བོད་མིའི་ཁྱིམ་དུ་མེད་མི་རུང་བ་ཞིག་ཡིན་པ་མ་ཟད། ཆེད་དུ་མཆོད་ཁང་དང་ཡང་ན་མཆོད་ཁྲི་བརྩིགས་ཏེ་དེ་རུ་བཀུར་ཡོད། སྤྱིར་བོད་ཀྱི་འཚོ་བར་ཆེད་ལས་དང་ཆེད་སྤྱོད་ཀྱི་བྱ་དངོས་ཤིན་ཏུ་ཉུང་མོད། མཆོད་ཁང་དང་མཆོད་ཁྲི་ནི་མིང་དོན་མཚུངས་པའི་ཆེད་སྤྱོད་ཀྱི་གནས་ཤིག་ཡིན་ཏེ། དེའི་ནང་དུ་ཆོས་དཔེ་དང་སྐུ་འདྲ། མཆོད་ཆ། བླ་མ་དང་གྲྭ་བའི་གཟིམ་ཁྲི་སོགས་ཆོས་ཕྱོགས་དང་འབྲེལ་བའི་དངོས་པོ་ཁོ་ན་མ་གཏོགས་གཞན་གཅིག་ཀྱང་འཇོག་མི་སྲིད་པ་མ་ཟད། རྒྱུན་པར་ཁྱིམ་གྱི་ས་མཐོ་ཕྱོགས(གཙང་ས)སུ་བརྩིགས་ཡོད། དེ་ལྟར་བྱས་ན་ད་བཟོད་འཇིག་རྟེན་བཙོག་གྲུབ་དང་ཁ་འགལ་ཐུབ་པར་འདོད་ཀྱི་ཡོད། ཉིན་རེའི་ཞོགས་པར་རྒན་པ་ཚོས་མཆོད་ཁང་ལ་གད་བདར་བྱས་ནས་མཆོད་ཆུ་ཤོམ་ཞིང་། ཕྱི་དྲོ་མཆོད་ཆུ་ས་གཙང་ཤོས(ཁང་ཐོག)སུ་བྱོ་སྟེ་མཆོད་པ་གཙང་མར་ཕྱིས་ནས་ཕྱི་ཉིན་གྱི་མཆོད་ཆུ་གསར་བ་གྲ་སྒྲིག་བྱེད་པ་ཡིན། ལས་ཀ་འདི་དག་སྒྲུབ་སྐབས་མགོ་ནས་མཇུག་བར་མཆུ་ལ་ཁ་དཀྲི་དཀྲིས་ནས་འཇིག་རྟེན་པའི་ཁ་རླངས་བཙོག་པ་བཀག་པར་བྱེད། མཆོད་ཁང་དུ་ཆོས་དང་འབྲེལ་བ་མེད་པའི་བྱ་བ་སྒྲུབ་མི་རུང་། ལྷག་པར་ཕོ་མོའི་ལས་ཀ་སོགས་ལ་ཤིན་ཏུ་འཛེམས་པ་ཡིན།
ལྷ་ཆོས་དང་འབྲེལ་བ་ཡོད་པའི་དངོས་པོ་གཞན་ཁ་ཤས་ཀྱི་གཙང་བཙོག་ལའང་དོ་སྣང་བྱེད་དགོས་ཏེ། དཔེར་ན། ཆུ་མིག་ལ་ལར་ཀླུ་གནས་པར་འདོད་པས་དེར་གཅིན་སྐྱག་དང་མཆིལ་མ། ཁྲག་དང་སྲོག་ཆགས་ཤི་རོ་ལ་སོགས་མི་གཙང་བའི་རིགས་འཕངས་ན་རང་ཉིད་ཞ་བོ་དང་ཞ་ར། འོན་པ་སོགས་ལ་འགྱུར་བའི་ཉེན་ཁ་ཡོད་པར་འདོད། སི་ཁྲོན་ཞིང་ཆེན་རྔ་བ་ཁུལ་མཛོད་དགེ་རྫོང་ཨ་སྐྱིད་ཞང་གྲོ་སྐོར་སྡེ་བར་མིང་ལ་མཐུ་ཁོ་ཟེར་བའི་རྒན་པོ་ལོ་ན་བདུན་བཅུ་དོན་གསུམ་ལོན་པ་ཞིག་ཡོད། ཁོ་ནི་འཁར་བ་ལ་རྟེན་པའི་ཞ་བོ་ཞིག་ཡིན་མོད། འོན་ཀྱང་ངང་རྒྱུད་དྲང་ལ་བྱམས་སེམས་ཆེན་པོ་ཞིག་ཡིན་པ་མ་ཟད་ལོ་ན་རྒས་རུང་དྲན་པ་ཧ་ཅང་གསལ། ཁོང་གིས་བཅར་འདྲི་བྱེད་སྐབས་བཤད་རྒྱུར"ང་ལོ་ན་ཆུང་དུས་འདི་འདྲ་ཞ་བོ་ཞིག་མ་ཡིན་པར་རྐང་བདེ་ལག་བདེ་ཞིག་ཡིན་མོད། འོན་ཀྱང་ལོ་ན་ཉི་ཤུ་ཡར་མར་ཞིག་གི་ཚད་ལ་ང་ཚོའི་སྡེ་འགྲམ་གྱི་ཆུ་མགོ་དེའི་ནང་དུ་རི་བོང་བཤས་མ་ཐག་པའི་གྲི་ཞིག་བཀྲུས། དེ་ནས་ཅུང་མ་འགོར་བར་ངའི་རྐང་པ་གཡས་པར་ན་ཚ་བྱུང་། རྩིས་པས་རྩིས་བྱས་པ་ན་ཁྱོད་ཀྱིས་ཀླུ་བཙན་པོ་ཞིག་ལ་ཕོག་ཐུག་བཏང་སོང་ཟེར་གི བསང་ནི་མང་པོ་ཕུད་རུང་ལོ་གཉིས་ཙམ་འགོར་རྗེས་རྐང་པ་གཡས་པ་ཡོངས་སུ་ཞ་སོང་། ཀླུ་དེ་ཕལ་ཆེར་རང་གཤིས་ཤིན་ཏུ་མཁྲེགས་པའི་ཀླུ་ཞིག་ཡིན་རྒྱུ་རེད།" དོན་ངོ་མ་ཀླུ་ཟེར་བ་ཞིག་ཡོད་མེད་དང་ལྷག་པར་ཁོ་ཞ་འགྲོ་བའི་རྒྱུ་མཚན་ཀླུས་གནོད་བསྐྱལ་པ་ཡིན་མིན་སུས་ཀྱང་མི་ཤེས་མོད། ཁོ་རང་ཉིད་དང་སྡེ་མི་ཚོར་མཚོན་ན་དེ་ནི་ཀླུས་གནོད་བསྐྱལ་བ་ཡིན་པར་ཐེ་ཚོམ་མེད། བརྒྱ་བཤད་ཚིག་གི་གཙོ་གནད་འདི་ཡིན་ཏེ་ཁོ་ཚོའི་སྣང་ངོར་ཀླུ་ཞེས་པ་དེ་ཡོད་པ་མ་ཟད་བཙན་པོ་ཞིག་ཀྱང་ཡིན་པས། ཆུ་མགོ་ལ་སོགས་ཀླུའི་གནས་སར་འདོད་པ་ལ་བཙོག་སྐྱོན་གཏོང་མི་རུང་།
དེ་བཞིན་མདོ་དབུས་ཁམས་གསུམ་གང་དུ་ཡིན་རུང་ཐབ་ཀའི་གཙང་སྦྲ་ལ་དོ་སྣང་ཆེན་པོ་བྱེད། ཐབ་ཀའི་སྟེང་དུ་ཤ་དང་རུས་པ། སྐྲ་དང་སེན་མོ་སོགས་སྲེག་མི་རུང་ཞིང་ཐབ་ཀའི་སྟེང་དུ་ལྷམ་དང་ལུས་སྨད་ཀྱི་གྱོན་ཆས་ཀྱང་གཡུག་མི་རུང་། དེ་མིན་ན་ཐབ་ལྷར་ཕོག་ཐུག་བཏང་ནས་བཟའ་མི་ལ་ན་ཚ་དང་སྒོ་ཕྱུགས་ལ་གོད་ཁ་ཡོང་བའི་ཉེན་ཁ་ཡོད། དེ་མ་ཟད་ལོ་སར་སོགས་དུས་ཆེན་སྐབས་སུ་ཐབ་ཀ་ལའང་དཀར་ཟས་བཤམ་དགོས། བོད་ཡུལ་དུ་བྱིས་པ་ཆུང་ངུའི་དུས་སུ་ཐབ་ཀར་བཙོག་སྐྱོན་བཏང་བས་བཟའ་མི་ལོ་རྒན་ཚོས་གཅར་རྡུང་བྱས་པའི་གནས་ཚུལ་ཧ་ཅང་མང་། མཚམས་རེར་ཐབ་ཀའི་སྟེང་ཤ་བསྲེགས་པས་ཨ་མས་འབྲུ་མོའི་མངལ་ཤོར་འགྲོ་ཟེར་ནས་གཅར། མཚམས་རེར་ཐབ་ཀ་རྐང་པས་བགོམས་པས་ཨ་ཕས་ཁྱིམ་ལ་བཀྲ་མི་ཤིས་ཟེར་ནས་རྡུང་བ་ཡིན།
མིའི་ལུས་ཕུང་ཡང་དེ་བཞིན་བཙོག་སྐྱོན་གཏོང་མི་རུང་བ་ཞིག་ཡིན། འདིར་འཕྲོད་བསྟེན་སྐབས་ཀྱི་བཙོག་སྐྱོན་དང་དབྱེ་བ་གསལ་པོར་འབྱེད་དགོས་ཏེ། བོད་མིའི་བློ་ངོར་མི་ཞིག་སྐྱེ་དུས་ནས་དེའི་ལུས་ཕུང་ཐོག་གི་གནས་ཁ་ཤས་ན་ལྷ་ཡོད་པར་འདོད། དེ་བས"བཙོག་སྐྱོན་ཕོག་པའི་དངོས་རྫས་སམ། སྲོག་ཆགས་གསོན་པོའམ་ཤི་རོ་ཅི་རིགས་ཤིག་ཐོག་མར་སྐྱེ་དུས་ནས་ཡོད་པའི་ལྷ་དེ་དག་གནས་སའི་གཟུགས་ཐོག་ཏུ་འཇོག་མི་རུང་བར་གྲགས།"⑥དེ་མ་ཟད་མིའི་ལུས་སྟོད་ལ་ལུས་སྨད་ཀྱི་གྱོན་ཆས་འཇོག་མི་རུང་ཞིང་མགོ་དང་ཕྲག་པར་རྐང་པའང་འཇོག་མི་རུང་། དེ་ལྟར་བྱས་ན་ལུས་སྟེང་གི་དགྲ་ལྷ་དང་ཕྲག་ལྷ་ལ་སོགས་པ་མནོལ་འགྲོ་བས་མིའི་ལུས་དང་དབང་ཐང་རྒུད་འགྲོ་བ་མ་ཟད་ནད་ཡམས་འབྱུང་བར་འདོད་དོ། །
བཅོས་སྒྱུར་སྒོ་འབྱེད་སྔོན་གྱི་བོད་མི་རྣམས་ལ་ལུས་ཕུང་འཁྲུད་པའི་གོམས་གཤིས་མེད་མོད། ལྷ་ས་ཕྱོགས་སུ་ལོ་རེའི་ཟླ་བ་བདུན་པའི་ཟླ་སྟོད་དུ་སྐར་མ་རི་བྱི་ཤར་བ་དང་བསྟུན་ནས། རྐང་ལག་ཤིན་ཏུ་མི་བདེ་བའི་རྒན་པ་རྣམས་མ་གཏོགས་ཚང་མ་ཆུའི་ནང་དུ་བབས་ནས་ཁྲུས་བྱེད་པ་ཡིན། འདི་ཡང་ད་ལྟའི་དོན་གྱི་ཁྲུས་་ཤིག་མ་ཡིན་པར"དུས་དེར་སྐར་མ་རི་བྱིའི་ཕོ་བྲང་དང་སངས་རྒྱས་ཀྱི་གཙུག་ཕུད་གཉིས་ཕན་ཚུན་འཕྲད་ཅིང་། རྟེན་འབྲེལ་དེའི་ཕྱིར་སངས་རྒྱས་ཀྱིས་མི་ཡུལ་ལ་བྱིན་རླབས་བསྩལ་བས། སྐབས་དེའི་ས་སྟེང་གི་ཆུ་ཐམས་ཅད་བདུད་རྩི་ཡིན། དེས་ལུས་ཕུང་ལ་ཁྲུས་བྱས་ན་ནད་དང་བཙོག་གྲིབ་སོགས་སེལ་ ཐུབ"⑦དེར་རྟེན་སྐབས་དེའི་ཁྲུས་བྱེད་པ་ནི་དད་པ་སྔོན་འགྲོ་བྱས་པའི་ཁྲུས་ཤིག་ཡིན། ལྟོས་ཚོད་ཀྱིས་འཕྲོད་བསྟེན་རིག་པའི་ཁྲུས་དང་ཁྱད་པར་ཆེན་པོ་མེད་ན་ཡང་། དོན་དངོས་སུ་བྱ་སྤྱོད་འདྲ་འདྲའི་བགས་སུ་མི་འདྲ་བའི་རིག་གནས་ཉལ་ཡོད་དོ། །
གཉིས། བདག་གཞན་གྱི་ཁྱད་པར་ལས་མཆེད་པའི་གཙང་བཙོག
བོད་མི་ཕལ་ཆེ་བའི་སྣང་ངོར་མི་རིགས་གཞན་པ་ལས་བོད་རིགས་གཙང་བ། བོད་རིགས་ལས་ངོ་ཤེས་གཙང་བ། ངོ་ཤེས་ལས་ཆ་ཤེས་གཙང་བ། ཆ་ཡོད་ལས་གྲོགས་པོ་གཙང་བ། གྲོགས་པོ་ལས་བཟའ་མི་གཙང་བ། བཟའ་མི་ལས་རང་ཉིད་གཙང་བ། མདོར་ན་རང་ཉིད་དབུས་སུ་གནས་པའི་རང་ཉིད་དང་ཁྲག་རྒྱུན་ནམ་བརྩེ་སེམས་ཀྱི་ཐད་ནས་ཐག་ཇི་ལྟར་ཉེ་ན་དེ་ལྟར་གཙང་ཞིང་ཇི་ལྟར་རིང་ན་དེ་ལྟར་བཙོག་པར་འདོད། འདི་ནི་འགྲོ་བ་མིའི་ཐུན་མོང་གི་ཁྱད་ཆོས་ཤིག་ཡིན་ནའང་སྲིད་མོད་འདིར་དཔྱད་པར་བྱ་བ་མ་ཡིན་ནོ། །
བོད་ཀྱི་ཁྱིམ་ཚང་ཕལ་ཆེ་བར་བཟའ་མི་རེ་ལ་ཕོར་བ་རེ་ཡོད་ཅིང་སོ་སོར་མི་འདྲེས་པར་རང་གིས་རང་གི་ཕོར་བར་འཐུང་། སྲོལ་རྒྱུན་ལྟ་ན་མགྲོན་དང་སྟོན་ཐོག་ཏུ་འགྲོ་སྐབས་ཀྱང་རང་ཉིད་ཀྱིས་ཕོར་བ་གྲ་སྒྲིག་བྱ་དགོས་ཏེ། ཀྲུང་ཧྭ་མིན་གོའི་སྐབས་སུ་གོ་མིན་ཏང་སྲིད་གཞུང་གིས་མངགས་པའི་དཔོན་པོ་ལིའུ་མན་ཆིན(པླཱིསྚཱུཚྀ)ནོར་བུ་གླིང་ཀར་རྒྱལ་དབང་ཐུབ་བསྟན་རྒྱ་མཚོ་ལ་མཇལ་དུ་འགྲོ་སྐབས་ཀྱང"རང་ཉིད་ཀྱིས་ཕོར་བ་གྲ་སྒྲིག་བྱ་དགོས"⑧ མཛོད་དགེ་ས་ཆའི་ཁྱིམ་ཚང་དུ་ཕ་མ་དང་བུ་ཕྲུག་གིས་མཉམ་དུ་སོ་འཁྲུད་བྱེད་སྤྱད་བེད་སྤྱོད་བྱེད་པ་ནི་ཤིན་ཏུ་རྒྱུན་ལྡན་ཡིན་མོད། འོན་ཀྱང་བུ་ཕྲུག་གིས་གཉེན་སྒྲིག་བྱས་རྗེས་ཕ་མ་དང་མཉམ་དུ་སོ་འཁྲུད་བྱེད་སྤྱད་བེད་སྤྱོད་པ་མ་ཡིན་པར་ཆུང་མའམ་ཁྱོ་བོ་དང་མཉམ་དུ་སྤྱོད་པ་ཡིན།
མི་གཞན་གྱི་ཕོར་བ་ལས་རང་གི་ཕོར་བ་གཙང་བ་དང་། ཕ་མར་མནའ་མ་དང་མག་པ་ལས་རང་གི་བུ་དང་བུ་མོ་གཙང་བ་དང་། སློབ་གྲྭའི་སློབ་མ་ཚོར་སྤྱིར་བཏང་གི་སློབ་གྲོགས་ལས་རང་དང་ལྷག་པར་མཐུན་པའི་སློབ་གྲོགས་གཙང་བ་སོགས་ནི་བདག་གཞན་གྱི་ཁྱད་པར་ལས་མཆེད་པའི་གཙང་བཙོག་འདུ་ཤེས་ཡིན་ཞིང་། གལ་ཏེ་གཞན་པའི་ཕོར་བར་འཐུང་བ་དང་གཞན་པའི་སོ་འཁྲུད་བྱེད་ཀྱིས་བཀྲུས་པ། མི་ཆ་མེད་ཀྱི་གྱོན་ཆས་གྱོན་པ་སོགས་བདག་གཞན་གྱི་ཁྱད་པར་ལས་མཆེད་པའི་གཙང་བཙོག་འདུ་ཤེས་ཀྱི་རྩ་དོན་དང་འགལ་སོང་ན་སོ་ན་བ་དང་ཁ་ནང་དང་ལུས་ལ་འབྲུམ་ནད་འབྱུང་བའི་གནས་ཚུལ་སོགས་ཡོད་དོ། །
གསུམ། ཕྱི་ནང་གི་ཁྱད་པར་ལས་མཆེད་པའི་གཙང་བཙོག
བོད་པའི་ཁང་ཁྱིམ་ཕྱི་ནང་གི་གཙང་བཙོག་དང་། ཕྱི་ནང་གང་གི་གཙང་སྦྲ་ལ་དོ་སྣང་བྱེད་མིན་གྱི་ཐོག་ནས་རྩ་དོན་འདི་རྟོགས་ཐུབ་སྟེ། བོད་པ་ཕལ་ཆེ་བས་ཁང་ཁྱིམ་ནང་གི་མདུན་ཅོག་དང་སྒེའུ་ཁུང་སོགས་གཙང་མར་ཕྱིས་ཡོད་ཅིང་ལྷག་པར་དུ་ཐབ་ཀ་དང་ཐབ་ཆས་འོད་ལམ་ལམ་དུ་སྣང་། ཡིན་ན་ཡང་རིགས་གཞན་པས་བལྟས་ན་བོད་པའི་ཁང་ཁྱིམ་ནི་དེ་འདྲའི་གཙང་མ་མིན། རྒྱུ་མཚན་ནི་ག་ས་གང་དུ་མར་ལ་སོགས་པའི་སྣུམ་རོ་ཆགས་ཡོད་ཅིང་དེ་ནི་མི་གཙང་བའི་མཚོན་རྟགས་ཡིན། འོན་ཀྱང་བོད་མི་རིགས་ལ་མཚོན་ན་མར་ནི་གཙང་མ་ཡིན་པ་མ་ཟད་རྩིས་ཆེན་ཞིག་ཀྱང་ཡིན་ཏེ། མར་ནི་རྩམ་པ་དང་ཇ་ལ་སོགས་ཁ་ཟས་ཁྲོད་མེད་དུ་མི་རུང་བ་ཞིག་ཡིན་པ་མ་ཟད། མེ་ཏོག་མཆོད་པ་དང་མཆོད་མེ་སོགས་ཆོས་དང་སྒྱུ་རྩལ་ཁྲོད་དུའང་མེད་དུ་མི་རུང་བ་ཞིག་ཡིན། མདོར་བསྡུས་ན་མར་གཙང་མ་ཡིན་མིན་སྐོར་གྱི་ལྟ་སྟངས་ལ་འགལ་བ་བྱུང་བའི་རྒྱུ་མཚན་ནི་མི་རིགས་སོ་སོའི་གཙང་བཙོག་གི་དབྱེ་བ་འབྱེད་པའི་ཚད་གཞི་མ་འདྲ་བས་ཡིན།
བོད་པའི་ཁང་ཁྱིམ་ཕྱིའི་གཙང་བཙོག་གི་རྣམ་པའི་སྐོར་ལ་འཇར་པན་གྱི་གྲྭ་བ་ཧོ་ཁོའུ་ཝེ་ཧ་ཞེས་པ་དུས་རབས་ཉི་ཤུ་བའི་དུས་མགོར་ལྷ་སར་སླེབས་དུས་འབྲི་རྒྱུར་ "གླིང་སྐོར་ལམ་དུ་མི་ཚོས་གོམ་པ་རེ་དང་ཕྱག་རེ་བྱ་དགོས་པས་ལམ་ངོས་ཅུང་གཙང་མོད། འོན་ཀྱང་ལྷ་སའི་ཁྲོམ་ནི་ཤིན་ཏུ་ཡ་ང་བ་ཞིག་རེད། ཁྲོམ་གཞུང་དུ་ཡུར་བུ་ཤིན་ཏུ་ཟབ་མོ་ཞིག་ཡོད་པ་ནི་བུད་མེད་དང་ལམ་འགྲོ་བའི་གསང་སྤྱོད་ཁང་རེད། ཡུར་བའི་ཁ་རར་སྐྱག་པ་སྤུངས་ཡོད་པས་དགུན་ཁར་མི་སྐྱོན་མོད་དབྱར་ཁར་དྲི་ངན་གྱིས་འདུག་མི་བཅུག ལྷ་ས་ནི་དག་པའི་ཞིང་ཁམས་ཡིན་མོད་ད་རུང་འདི་འདྲ་སྐྱུག་བྲོ་བའི་གནས་ཀྱང་ཡོད་ འདུག"⑨ཅེས་ཧ་ཅང་སྡུག་པོ་བྲིས་འདུག་ལ་འདི་ནི་སྐབས་དེའི་གནས་ཚུལ་དངོས་ཡིན་པར་གདོན་མི་ཟ། ད་སྐབས་ལྷ་སར་ཆང་ཁང་མང་པོ་ཡོད་མོད་ནང་དུ་གསང་སྤྱོད་ཁང་ཡོད་མཁན་ཉུང་བས་མི་ཚོས་ཆང་འཐུང་རྗེས་ཕྱི་རོལ་གྱི་མཁར་རྩ་ཁང་རྩར་གཅིན་པ་གཏོང་བཞིན་ཡོད། མི་མང་པོ་ཡོད་སྐབས་ཚང་མས་གྲལ་བསྒྲིག་ནས་དམག་དཔུང་ཞིག་དང་མཚུངས།
གོང་གསལ་བོད་ཀྱི་འཚོ་བའི་ཁྲོད་ཀྱི་གཙང་མ་དང་བཙོག་པའི་ལྟ་སྟངས་ལ་དཔྱད་པ་བྱས་ན་བོད་ཀྱི་གཙང་བཙོག་གི་འདུ་ཤེས་ནི་མགོ་མེད་རྔ་མེད་གཅིག་མ་ཡིན་པར་བོད་ཀྱི་རིག་གནས་དང་འབྲེལ་བའི་རྩ་དོན་གསུམ་ལས་མཆེད་པ་ཡིན། རྩ་དོན་འདི་དག་ནི་བདག་ཅག་བོད་པ་ཚོས་ལེགས་ཉེས་དང་འཇིག་རྟེན་ལ་ངོས་འཛིན་ཇི་ལྟར་བྱེད་པའི་མཚོན་རྟགས་ཡིན་པར་སྙམ།
གཉིས་པ། གཙང་སེལ་གྱི་ལས་ཀ་བཤད་པ།
འཇིག་རྟེན་དང་འཇིག་རྟེན་པའི་གྲིབ་ཀྱིས་མི་རང་དང་ལྷ། གནས། བཙན་པོ་སོགས་མནོལ་སོང་བའི་རྣམ་རྟོག་གཞིར་བྱས་ནས། "འགྲོ་བ་མི་རང་དང་ཡུལ་ལྗོངས་ལ་བཙོག་སྐྱོན་བཏང་བའི་འབྲས་བུར་ལྷས་སྐྱེ་བོ་དེ་དག་ལ་ཁོང་ཁྲོ་བྱེད་ལ་རོགས་ཕན་ཡང་མི་བྱ"⑩ཟེར་བས། མི་སུ་ཡིན་རུང་མི་རང་དང་ལྷ། གནས་བཙན་པོ་ལ་བཙོག་སྐྱོན་བཏང་ན་ངེས་པར་དུ་གཙང་སེལ་གྱི་ལས་ཀ་སྒྲུབ་དགོས། དེ་ན་གཙང་གསེལ་གྱི་ལས་ཀར་རིགས་མང་པོ་ཡོད་དེ། དེ་ལས་ཁ་ཤས་སྤྱི་ཡི་ཚབ་ཏུ་དཔེ་རུ་དྲངས་ན།
གཅིག བསང་མཆོད།
དུས་ཡུན་རིང་པོའི་འགྱུར་ལྡོག་ཁྲོད་བསང་མཆོད་ནི་ཡུལ་ལྷ་གཞི་བདག་ལ་ཟ་མ་མཆོད་པ་ལྟ་བུར་འགྱུར་ཡོད། ཡིན་ན་ཡང་མཁར་རྨེའུ་བསམ་གཏན་ལགས་ཀྱིས"གནའ་བོའི་དཔེ་ཆ་དག་ལ་ཞིབ་མོར་བརྟག་ནས་དཔྱད་པ་བྱས་ན། བསང་ཞེས་པའི་བྱ་ཚིག་ནི'བསང་བ'ཞེས་པ་ལས་མཆེད་པ་དང་། 'བསང་བ'ཞེས་པ་དེ་དང'སངས་པ'ཞེས་པའི་ཚིག་གཉིས་ནི་གཅིག་ལས་གཅིག་མཆེད་ཀྱི་འབྲེལ་བ་ལྡན་པ་ཞིག་ཡིན་ཚུལ་རྟོགས་ཐུབ། དེར་བརྟེན'བསང་བ'ཞེས་པའི་ཚིག་ནི་མེ་ལ་བརྟེན་པའི་གཙང་སེལ་བྱེད་པའི་ཆོ་ག་ཞིག་ཡིན"ཞེས་གསུང་། དེས་ན་བསང་ཞེས་པ་ཇི་ལྟར་ཕུད་ཞེ་ན། རང་རང་གི་ཁྱིམ་དུ་ཡོད་པའི་བསང་ཁྲི་དང་ལབ་རྩེ་སོགས་སུ་ཕུད་དགོས། ད་དུང་ཐབ་ཀར་ཕུད་པའི་ཐབ་བསང་ཞེས་པའང་ཡོད། གང་ལྟར་འབུད་ཤིང་ངམ་ལྕི་བ་སོགས་མེ་འབར་བྱེད་རན་ཙམ་ཞིག་བསང་ཁྲིའི་སྟེང་བརྟན་པོར་སྒྲིག་ནས་མེ་འབུད་དགོས་ཤིང་། མེ་ལྕེ་ཆེན་པོར་འབར་བ་ན་དེའི་སྟེང་དུ་ཤུག་པ་སྲེག་ནས་དེའི་དུ་བས་བསང་རྩི(ཡོས་དང་རྩམ་སྐྱ་བསྲེས་མ)དང་ཆབ(ཆུ་དང་འོ་མ་སོགས)རླུང་རྟ་སོགས་བདུགས་ནས་གཙང་མ་བཟོས་རྗེས། བསང་འབོད(ཡུལ་ལྷ་གཞི་བདག་སོགས་ལ་རང་གི་གྲོགས་སུ་མཛོད་པར་ཞུ་བ་བྱེད་པའི་ཚིག)བྱེད་ཞོར་དུ་བསང་རྩི་མེའི་སྟེང་དུ་བླུགས་ཤིང་དེའི་སྟེང་མར་ཅུང་ཟད་ཅིག་བཞག་ནས་ཆབ་གཏོར། མུ་མཐུད་དུ་བསང་འབོད་བྱེད་བཞིན་རླུང་རྟ་བསྐུར། བསང་འབོད་བྱས་ཚར་རྗེས་མཇུག་རྫོགས་པ་ཡིན། འོ་ན་ཆོ་ག་འདིས་ཅི་ཞིག་ལ་གཙང་སེལ་བྱེད་ཟེར་ན། དེ་ཡང《བསང་གི་དག་གཙང་སྔོན་འགྲོ》ལས། "སྟེང་གི་ལྷ་ཡང་བསང་བར་བྱ། །འོག་གི་ཀླུ་ཡང་བསང་བར་བྱ། །བར་གྱི་གཉན་ཡང་བསང་བར་བྱ། །གདན་ཁྲི་རྣམས་ཀྱང་བསང་བར་བྱ། །ཆས་གོས་རྣམས་ཀྱང་བསང་གྱུར་ཅིག"ཅེས་ལྷ་ཀླུ་གཉན་གསུམ་དང་གདན་ཁྲི། ཆས་གོས་སོགས་བཙོག་གྲིབ་ཀྱི་འབགས་པ་རྣམས་ཕྱིར་དག་གཙང་དུ་བསྒྱུར་ནས་སྔར་བཞིན་རོགས་ཕན་བྱེད་པར་བཏོན་པའི་རེ་བའོ། །
གཉིས། ཤུག་བདུག
ཤུག་པ་ནི་བོད་ཀྱི་རིག་གནས་ལས་སྤྱིར་བཏང་གི་ཤིང་ཞིག་མ་ཡིན་པར་གཙང་སེལ་གྱི་ནུས་པ་ལྡན་པའི་ཤིང་ཁྱད་པར་བ་ཞིག་ཡིན་ཏེ། མཛོད་དགེ་ས་ཁུལ་གྱི་བསང་འབོད་དུ་ "གསོལ་ལོ་གསོལ་ལོ། ལྷ་གསོལ་ལོ། རི་ཤུག་སྔོན་མོས་མ་བསང་བ་མེད། རྫ་ཆུ་བསིལ་མས་མ་དག་པ་མེད"ཅེས་ཆུ་ཡིས་མི་གཙང་དྲི་མ་དག་ཐུབ་པའི་ནུས་པ་དང་འདྲ་མཉམ་དུ་གནས་ཡོད། དེས་ན་ཤུགས་པས་ཅི་ཞིག་དག་པར་བྱེད་ཅེ་ན། ཁྱབ་ཧ་ཅང་ཆེ་སྟེ། གོང་གི་མཆོད་ཆ་མཆོད་རྫས་དང་འོག་གི་ཉལ་ས་དང་གྱོན་ཆས། མི་ལ་སོགས་འཚོ་བའི་ཁྲོད་ཡོད་ཅིང་བཙོག་གྲིབ་ཀྱིས་མནོལ་ཐུབ་པ་ཞིག་ཡིན་པ་ཕལ་ཆེར་གཙང་སེལ་བྱེད་ཐུབ། བོད་པའི་ཁྱིམ་དུ་མཆོད་ཁྲི་དང་མཆོད་ཁང་ཡོད་པ་དང་དེ་ལ་བཙོག་སྐྱོན་གཏོང་མི་རུང་བ་གོང་དུ་བཤད་ཟིན། ཡིན་ན་ཡང་དེར་བཙོག་སྐྱོན་མ་བཏང་བའི་ངེས་པ་མེད་ཅིང་ལྷག་པར་ང་ཚོའི་མ་ཤེས་ས་ནས་བཙོག་སྐྱོན་གཏང་བའི་ཉེན་ཁ་ཡོད་པས། དེ་དག་ཏུ་ཉིན་རེ་བཞིན་དུ་ཤུག་བདུག་བྱ་དགོས། དེའི་ཕྱིར་ང་ཚོ་དགོན་པ་དང་ལྷ་ཁང་ཆེན་པོ་ཡོད་ས་དཔེར་ན་ལྷ་ས་ལྟ་བུར་སོང་ན། ཤུག་པའི་དྲི་ཞིམ་ནི་གནས་དེའི་ཁྱད་ཆོས་ཆེས་གཙོ་བོ་ཞིག་ཡིན། ད་དུང་ཁྱིམ་ཚང་གཞན་པ་དང་ཁྲོམ་ལ་སོགས་ནས་འཁུར་ཡོང་བའི་དངོས་པོ་ཡིན་རུང་རང་ཁྱིམ་དུ་མ་འཁུར་སྔོན་ཤུག་པ་བདུགས་ནས་དེའི་སྟེང་གི་གྲིབ་ལ་སོགས་པར་གཙང་སེལ་བྱེད་པ་ཡིན། བསང་ཕུད་སྐབས་ཀྱང་བསང་རྫས་རྣམས་གཙང་མ་ཡིན་པ་ཁག་ཐེག་བྱེད་པའི་ཐབས་ནི་ཤུག་བདུག་བྱེད་པ་ཡིན་པས། བསང་ཕུད་སྐབས་སྔོན་ལ་མེའི་སྟེང་དུ་ཤུག་པ་བསྲེགས་ནས་བསང་རྫས་ལ་གཙང་སེལ་བྱ་དགོས།
གསུམ། བྱབས་ཁྲུས།
ཆོ་ག་འདི་ལ་མེ་ལོང་དང་ཁྲུས་གཞོང་། བུམ་པ་དྲི་བཟང་གི་ཆུས་བཀང་བ་ལ་ཁ་རྒྱན་རྨ་བྱའི་སྒྲོ་དང་ཀུ་ཤས་བརྒྱན་པ། རྡོ་རྗེ་དྲིལ་བུ། སྣོད་གཞན་ཞིག་གི་ནང་ཁྲུས་ཀྱི་ཡོ་བྱད་དྲི་གླུད་དབང་པོ་སྐྱེ་མཆེད་ཚང་བ་རྣམས་ཚོགས་པར་བྱས་ནས་ལྷ་བླ་མར་གསོལ་འདེབས་དང་བཅས་བསྒྲུབ་དགོས། བྱབས་ཁྲུས་ཀྱིས་ཅི་ཞིག་ལ་གཙང་སེལ་བྱེད་པར《རྒྱུན་མཁོའི་ཆོ་ག་ཕྱག་ལེན་སྣ་ཚོགས》ལས"དཀར་ཕྱོགས་སྐྱོང་བའི་སྲུང་མ་ལྷ་ཀླུ་གཞི་བདག་རྣམས་དང་རི་ཀླུང་གནས་ཁང་སོགས་ལ་ཉམས་གྲིབ་སེལ་ཕྱིར"དང"དཔལ་རྡོ་རྗེ་རྣམ་པར་འཇོམ་པ་ཞི་བ་ལས་བྱུང་བའི་བུམ་པའི་ཆུས་རྡོ་རྗེ་སློབ་མའི་སྤྱི་བོ་ནས་རྐང་མཐིལ་གྱི་བར་ཕྱི་ནང་ཐམས་ཅད་ཁྱབ་པར་བཀྲུས་པས། ནད་གདོན་སྡིག་སྒྲིབ་ཐམས་ཅད་དབང་བའི་སྒོ་དང་བ་སྤུའི་བུ་ག་སོགས་གནས་ཐོན་ཏེ་བྱང་ཞིང་དག་པར་གྱུར"ཞེས་བསང་ལ་སོགས་དང་འདྲ་བར་ལྷ་ཀླུ་གཞི་བདག་སོགས་ལ་གཙང་སེལ་བྱེད་ཅིང་། ཁྱད་པར་དུ་ནད་པ་ལའང་གཙང་སེལ་བྱས་ནས་དེའི་ལུས་ཀྱི་ནད་གདོན་སྡིག་སྒྲིབ་སེལ་བར་བྱེད་པའོ། །
བཞི་བ། གླུད།
《ཇོ་བོ་རྗེའི་རྟེན་འབྲེལ་འཆི་བསླུ》ལས"ཚེ་སྲོག་ལ་གནོད་པར་བྱེད་པའི་ལོ་སྲི། ཟླ་སྲི……རྒྱལ་པོའི་ཀེག ཞག་དམག མིའི་ཀེག……གདོན་རིགས་སྟོང་ཕྲག་བཅོ་བརྒྱད། རྐྱེན་ངན་ཉི་ཁྲི་ཆིག་སྟོང"ལ་སོགས་ཞི་བའི་ཆེད"དངོས་པོ་གཏོང་བའི་གླུད་འདི་གཏོང་། །མི་འདིའི་ལུས་ངག་ཡིད་གསུམ་གྱི། །ནད་གདོན་མ་ལུས་ཞི་འགྱུར་ཅིག །མི་ལས་དགའ་བའི་གླུད་གཏོར་འདི"ཞེས་གཏོར་མ་ཞིག་གིས་མིའི་ཚབ་བྱས་ནས་མི་དེའི་ལུས་ལ་གནོད་པ་བྱེད་མཁན་ཚང་མ་གཏོར་མའི་སྟེང་དུ་བཀུག་ནས་གཏོར་མ་དང་མཉམ་དུ་ཕྱིར་འཕེན་པའི་ཆོ་ག་ཞིག་ལ་ཟེར། གླུད་ཅེས་པ་གཏོར་མས་བཟོས་པ་ཕུད་ད་དུང་མི་ངོ་མས་ཚབ་བྱས་པའང་ཡོད་དེ། ཆེས་ཐོག་མར་ལྷ་སར་སླེབས་པའི་ཕྱི་རྒྱལ་གྱི་བུད་མེད་དེ་ཧྥ་རན་སའི་ཨ་ལིག་ཟན་ཏཱས"ཧེ་པོ་ལའི་མི(ཚྲོཏྲཧྟལེཾ)དང་འདྲ་བར་བོད་པ་ཚོས་ལོ་རེ་རེར་རྟེན་འབྲེལ་གྱི་མཛད་སྒོ་སྤེལ་དགོས་ཤིང་། དེའི་རྗེས་སུ་ཁོ་ཚོས་གླུད་གཅིག་མཐར་སྐྲོད་གཏོང་དགོས། བོད་པའི་གླུད་དང་དམ་པའི་གསུང་རབ་ནང་གི་ལུག་གླུད་གཉིས་ཀྱི་འདྲ་ས་ནི་ཉེས་ཚབ་བྱེད་པ་ཙམ་ལས། བོད་པའི་གླུད་ནི་རང་ཉིད་ཀྱིས་ཅི་ཞིག་སྒྲུབ་བཞིན་པ་གསལ་བོར་ཤེས་པའི་མི་ངོ་མ་ཞིག་ཡིན"ཞེས་པའི་མི་ངོ་མ་ནི་ང་ཚོས་རྒྱུན་པར་མི་ལ་དམོད་པ་བྱེད་སྐབས་གླུད་འགོང་ཞེས་པ་དེ། སྔོན་ཆད་འཚོ་སྡོད་ཀྱི་གནས་བབས་ཤིན་ཏུ་ཞན་པའི་མི་ཚོས་ལྟོ་རྒྱབ་ཀྱི་ཆེད་དུ་གླུད་བྱས་ནས་གླ་བྱེད་པའི་ལས་རིགས་ཤིག་ཡིན་ནོ། །
- བོད་ཀྱི་གཙང་བཙོག་གི་འདུ་ཤེས་གླེང་བ།
- བཙན་པོའི་དུས་སྐབས་ཀྱི་ཡིག་རྙིང《སྨན་དཔྱད་ཀྱི་རབས》ཞེས་པར་དཔྱད་པ།
- ༄༅།མི་རིགས་རང་གི་སྐད་དང་ཡི་གེ་གལ་ཆེ་ཚུལ་ལས་འཕྲོས་པའི་སྙིང་གཏམ།
- མིའི་ལུས་པོའི་དོན་སྣོད་ཀྱི་གནས་ལུགས་དང་བྱེད་ལས་སོགས་ཅུང་ཙམ་བཤད་པ།
- ༄༅། །བོད་ཀྱི་བསང་མཆོད་སྐོར་ལ་རགས་ཙམ་དཔྱད་པ།
- གཡུང་དྲུང་བོན་གྱི་བཀའ་དང་བཀའ་བརྟེན་ལ་དཔྱད་པ།
- སློབ་དཔོན་བཻ་རོ་ཙ་ནའི་འཁྲུངས་འདས་དང་རིགས་རུས། འཁྲུངས་ཡུལ་གྱི་སྐོར་ལ་དཔྱད་པ།
- སྐྱེ་རྒུ་དགོན་པ།
- ༄༅།། གཡུང་དྲུང་བོན་གྱི་ལོ་རྒྱུས་ལས་ཀོང་ཙེ་འཕྲུལ་རྒྱལ་དང་དཀར་ནག་བཀྲ་གསལ་གྱི་ཐོག་མའི་གཞི་གང་ཡིན་ལ་རྩད་ཞིབ་ཞུས་པ།
- ཨ་མདོའི་ཡུལ་སྐད་ཀྱི་ཁྱད་ཆོས་དང་དེའི་འབྱུང་རྐྱེན་སྐོར་ལ་རགས་ཙམ་དཔྱད་པ།
- སྙན་རྩོམ《སྤྲིན་གྱི་ཕོ་ཉ》ལ་དཔྱད་པ་གསར་བ།
- ཁྲི་ཀའི་ཡུལ་ལྷ་གསོལ་བ་དང་ལྷ་བསང་གཏོང་སྲོལ་སྐོར་ལ་དཔྱད་པ།
- བོད་རྒྱལ་གྲི་གུམ་བཙན་པོའི་བཀྲོངས་རྐྱེན་སྐོར་ལ་དཔྱད་པ།
- ཨ་མདོའི་ཡུལ་སྐད་ཀྱི་ཁྱད་ཆོས་དང་དེའི་འབྱུང་རྐྱེན་སྐོར་ལ་རགས་ཙམ་དཔྱད་པ།
- གནའ་བོའི་བོད་མིའི་བླ་དད་ཚུལ་ལ་དཔྱད་པ།
- བཙན་པོ་ཁྲི་སྲོང་ལྡེ་བཙན་སྐབས་ཀྱི་ལོ་ཚིགས་དོགས་གནད་འགའ་ལ་དཔྱད་པ།
- ཡར་ཀླུང་གཙང་པོ་བྱ་བའི་ཐ་སྙད་ལ་དཔྱད་ཙམ་བྱས་པ།
- མཚོ་སྔོན་པོ་ནུབ་རྒྱུད་ཀྱི་ས་མིང་འགའི་འབྱུང་ཁུངས་རགས་ཙམ་དཔྱད་པ།
- བོན་ཆོས་ཀྱི་འཕེལ་རིམ་དང་ད་ལྟའི་གནས་བབ།
- ཏུང་ཧོང་ཡིག་རྙིང་ལས་བྱུང་བའི་བོད་ཀྱི་གནའ་རབས་སྙན་ངག་སྐོར་རགས་ཙམ་གླེང་བ།
དྲ་ཚིགས་འདིའི་པར་དབང་རྨ་ཡུལ་ཁྲི་ཀའི་རིག་གནས་དྲ་བར་དབང་བས་ཆོག་མཆན་མ་ཐོབ་པར་བརྒྱུད་འགོད་རིགས་བྱེད་མི་ཆོག
青ICP备12000378号 QQ: 406771696


text:
རྩོམ་ཁུངས། རེབ་གོང་བོན་མང་དྲ་བ། རྩོམ་པ་པོ། རེབ་སྐྱིད་ཡར་འཕེལ།
དེ་རིང་ནི་སངས་རྒྱས་གཡུང་དྲུང་བོན་གྱི་ཚོགས་ཆེན་གསུམ་ལྷན་གཅིག་ཏུ་ས་གནས་གཅིག་ཏུ་འཚོགས་པའི་ཉིན་བདུན་པ་ཡིན་ལ་ཆེས་མཇུག་མཐའི་ཉིན་མོའང་ཡིན། ད་ནངས་སྔ་དྲོའི་ཆུ་ཚོད༨ཀྱིས་སྟེང་ཐེངས་འདིའི་ཚོགས་ཞུགས་པ་ཡོངས་འཆད་རར་འཚོགས་ཏེ་བཀྲ་ཤིས་འཁོར་གསུམ་དམིགས་མེད་པའི་དམ་བཅའ་འཚོག་པ་དང་། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་གཙོ་རྩེ་ཞིག་ཚང་ཤེས་རབ་བསྟན་པའི་ཟླ་བ་མཆོག་དང་སྣང་ཞིག་སྐྱབས་རིན་པོ་ཆེ་རྣམ་གཉིས་དབུ་བཞུགས་ཏེ་ཚོགས་མི་ཡོངས་ཆོས་རར་བཞུགས། གཡུང་དྲུང་བོན་གཡས་རུའི་འཆད་རྩོད་ཆེན་མོ་ཐེངས་གཉིས་པའི་དྲུང་ཡིག་པ་ལི་ཐང་དགེ་བཤེས་ཚེ་རིང་འགྱུར་མེད་ཀྱི་མདོ་འཛིན་བྱས་པ་དང་། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་གཙོ་གཞོན་པ། གཡུང་དྲུང་བོན་གཡས་རུའི་འཆད་རྩོད་ཆེན་མོ་ཐེངས་གཉིས་པའི་འགན་འཛིན་ཚན་གཙོ་མང་སྤྲུལ་བསོད་ནམས་གཡུང་དྲུང་མཆོག་གིས་གཡས་རུའི་འཆད་རྩོད་ཆེན་མོ་ཐེངས་གཉིས་པའི་མཇུག་བསྡོམས་གསུང་བཤད་གལ་ཆེན་གནང་།ཆུ་ཚོད་༩སྟེང་གཡུང་དྲུང་བོན་མཉམ་འབྲེལ་མཐུན་ཚོགས་ཀྱི་དྲུང་ཡིག་པ་དགེ་བཤེས་བསྟན་འཛིན་རྣམ་རྒྱལ་གྱིས་འགོ་འཛིན་བྱས་པ་དང་། ཐེངས་འདིའི་ཚོགས་ཞུགས་པ་ཡོངས་ཚོགས་ཆེན་གསུམ་གཙོས་པའི་ཐེངས་འདིའི་ཚོགས་འདུ་ཁག་གི་མཇུག་བསྡོམས་ཚོགས་འདུ་འཚོགས། 1. བསྟན་དང་འགྲོ་བའི་དོན་དུ་མཛད་རྗེས་གཟེངས་སུ་ཐོན་པའི་འདིར་ཕེབས་ཀྱི་ཚོགས་པའམ་མི་སྒེར་སྐོར་ཞིག་ལ་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ངོས་ནས་ཆེ་མཐོང་ལེགས་གསོལ་གྱི་གཟི་བརྗིད་ཕྱག་རྟགས་དང་དཔང་ཡིག་གནང་། 2.ཐེངས་འདིའི་ཚོགས་འདུར་ཕེབས་པའི་བཤད་སྒྲུབ་འདུས་སྡེ་ཁག་གི་དགེ་རྒན་རྣམས་ལ་གཟེངས་བསྟོད་དཔང་ཡིག་གནང་། 3.ཐེངས་འདིའི་ཚོགས་ཆེད་དུ་གདན་ཞུའི་ཆེད་མཁས་མི་སྣ་ཁག་ལ་བཀའ་དྲིན་ལེགས་མཚོན་གྱི་གཟེངས་བསྟོད་ལེགས་སྐྱེས་གནང་བ། 4.ཐེང་འདིའི་ཚོགས་འདུར་ཕེབས་པའི་བཤད་གྲྭ་དང་སྒྲུབ་གྲྭ་གང་རུང་ཡོད་པའི་དགོན་སྡེ་ཁག་ལ་ལེགས་མཚོན་གཟེངས་རྟགས་གནང་། 5.ཐེངས་འདིའི་ཚོགས་འདུར་ཕེབས་པའི་དགོན་སྡེ་ཡོངས་ལ་དྲན་རྟེན་ལེགས་སྐྱེས་གནང་། 6.དྲུང་གཞོན་རིན་སྤུངས་ཚུལ་བསྟན་གྱིས་མདོ་འཛིན་བྱས་ཏེ། ཚོགས་གཙོ་རྩེ་ཞིག་ཚང་མཆོག་ལ། ༼ གཡུང་དྲུང་ཆག་ཤིང་། ཁ་བཏགས ༽ སྣང་ཞིག་སྐྱབས་མགོན་ཚང་ལ། ༼ གཡུང་དྲུང་ཆག་ཤིང་། ཁ་བཏགས ༽ མཁས་པའི་དབང་པོ་སྐྱང་སྤྲུལ་དྲི་མེད་འོད་ཟེར་ཚང་ལ། ༼ གཡུང་དྲུང་ཆག་ཤིང་། ཁ་བཏགས ༽ བཅས་ལ་ལེགས་སྐྱེས་ཕུལ། བློ་འདྲི་མི་སྣ་གྲུབ་ཆེན་ནམ་མཁའ་རྒྱལ་མཚན་ལ། ༼ ཤར་རྫའི་གསུང་འབུམ། ཁ་བཏགས ༽ བློ་འདྲི་མི་སྣ་མཁས་དབང་སྤྱང་སྤྲུལ་དྲི་མེད་འོད་ཟེར་ལ། ༼ ཤར་རྫའི་གསུང་འབུམ། ཁ་བཏགས ༽ མཚན་འཛིན་ཚོགས་གཙོ་ཚུལ་ཆེན་ཐེག་མཆོག་བསྟན་པའི་ཉི་མ་ལ། ༼ ཤར་རྫའི་གསུང་འབུམ། ཁ་བཏགས ༽ ཡོངས་ཀྱི་དགེ་བའི་བཤེས་གཉེན་ཆེན་མོ་དགེ་བཤེས་ནམ་མཁའ་ཚུལ་ཁྲིམས་ལ། ༼ ཤར་རྫའི་གསུང་འབུམ། ཁ་བཏགས ༽ ཚོགས་གཙོ་གཞོན་པ་མཆོག་སྤྲུལ་ཀུན་གསལ་སྙིང་པོ་ལ། ༼ ཤར་རྫའི་གསུང་འབུམ། ཁ་བཏགས ༽ ལེགས་སྐྱེས་ཕུལ། གཡང་གི་ཕྱུག་མོའི་སྦྱིན་བདག་ཀུན་ཐར་མཚོ། རེབ་གོང་བོན་མང་དྲྭ་ཚིགས་ཀྱི་གཙོ་སྒྲུབ་པ་རེབ་སྐྱིད་ཡར་འཕེལ། སྦྲ་ཆེན་གཞས་པ་ཕུར་བུ་ཚེ་རིང་། ཤར་པའི་གཞས་པ་ཨ་སྟོང་འཆི་མེད་གཡུང་དྲུང་། རྔ་ཡུལ་གླུ་བ་གྲགས་བྷེ་བཅས་ལ་ཐེངས་འདིའི་ཚོགས་འདུའི་སྐབས་སུ་སོ་སོར་སྤྲད་པའི་ལས་འགན་སྒྲུབ་མཁན་མི་སྣ་ཁག་ལ་ཕུལ་བྱུང་གཟེངས་བསྟོད་དཔང་ཡིག་གནང་བ།7.དྲུང་ཡིག་ཆེན་མོ་འགོ་བ་དགེ་བཤེས་བསྟན་འཛིན་འབྲུག་གྲགས་ནས་ཚོགས་འདུའི་གྲོས་ཚོད་གསལ་བསྒྲགས་གནང་། 8.མཚན་འཛིན་ཚོགས་གཙོ་སྣང་ཞིག་སྐྱབས་མགོན་མཆོག་གིས་ཐེངས་འདིའི་མཛད་རིམ་ཁག་དང་འབྲེལ་ཏེ་གལ་ཆེན་གསུང་བཤད་གནང་། 9.གཡུང་དྲུང་བོན་མཉམ་འབྲེལ་ལྷན་ཚོགས་ཀྱིས་སྣང་ཞིག་དགོན་ཆེན་ལ་དྲན་རྟེན་ལེགས་སྐྱེས་གནང་། 10.ཐེངས་འདིའི་འགན་བ་སྣང་ཞིག་དགོན་ཆེན་ནས་ཐེངས་རྗེས་མའི་ཚོགས་འདུའི་འགན་ཁུར་བ་རིན་སྤུངས་དགོན་ལ་མཉམ་འབྲེལ་ལྷན་ཚོགས་ཀྱི་མཚོན་རྟགས་སོགས་བརྒྱུད་སྤྲོད་གནང་། 11.ཚོགས་གཙོ་རྩེ་ཞིག་ཚང་ཤེས་རབ་བསྟན་པའི་ཟླ་བ་མཆོག་གིས་གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱས་འཛོམས་ཚོགས་ཆེན་ཐེངས་གཉིས་པ་དང་། གཡུང་དྲུང་བོན་གཡས་རུའི་འཆད་རྩོད་ཆེན་མོ་ཐེངས་གཉིས་པ། ཞང་བོད་ཤེས་རིག་གཞུང་བརྒྱའི་བགྲོ་གླེང་ཆེན་མོ་ཐེངས་གཉིས་པ་བཅས་ཚོགས་ཆེན་གསུམ་གྱི་མཇུག་བསྡོམས་གསུང་བཤད་གལ་ཆེན་གནང་བ། 12.མཐར་ཚོགས་ཞུགས་མི་སྣ་ཡོངས་ནས་གཡུང་དྲུང་བསྟན་པ་རྒྱས་པའི་སྨོན་ལམ་གསུངས་ཏེ་ཐེངས་འདིའི་ཚོགས་འདུ་རྒྱལ་ཁ་དང་བདེ་ལེགས་ངང་མཇུག་སྒྲིལ་བའོ།།